Matthieu – Togo Chrétien\n2 janvier 2016 9 janvier 2018 admin\tAucun commentaire\tBible, évangile, ewe, Togo\nNYANYUI LA ABE ALE SI MATEO ŋLɔE ENE\nMateo nye dugadzɔla. Le ɣemaɣi me la, dugadzɔlawo xea ga na\nRoma Dziɖuɖua eye woxɔa mɔnana be woadzɔ ga la le\nameawo si le nutoa me. Dugadzɔla geɖeawo baa amewo eye\nwotoa esia me zua hotsuitɔwo. Yudatɔwo bua dugadzɔla siawo\nnu vɔ̃ wɔlawoe elabena wonɔa ga dzɔm le Yudatɔwo si na\nRoma Dziɖuɖu si wobu be enye Trɔ̃subɔlawo ƒe Dziɖuɖu. Ale\namewo lé fu wo eye wodoa vlo wo. Ke Yesu tia ame siawo\ndometɔ ɖeka si nye Mateo eye wozu eƒe nusrɔ̃la. Mateo do go\nYesu eye eƒe agbenɔnɔ trɔ keŋkeŋ. Egblẽ eƒe nuwo katã ɖi eye\nwòdze Yesu yome. Mateo te gbe ɖe edzi le eƒe agbalẽa me be\nYesue nye xexeame ƒe ɖela, ame si ŋu Mawu ƒe nyagblɔɖilawo\ngblɔ nya ɖi le ƒe geɖewo do ŋgɔ.\nEmenyawo 1. Yesu ƒe dzidzi; kple ɖevimenɔnɔ, 1:1 – 2:23\n2. Yesu dze dɔ gɔme, 3:1 – 4:25\n3. Todzinyagbɔgblɔ, 5:1 – 7:29\n4. Yesu da gbe le ame vovovowo ŋu, 8:1 – 9:34\n5. Yesu dɔ nusrɔ̃la wuieveawo, 9:35 – 10:42\n6. Yesu gblɔ ame si wonye la na amewo, 11:1 –12:50\n7. Lododowo tso mawufiaɖuƒe la ŋu, 13:1-52\n8. Wogbe Yesu eye wotso ta le\nYohanes nu, 13:53 – 14:12\n9. Yesu dzo le Herodes ƒe dziɖuƒe, 14:13 –17:27\n10. Yesu fia nu tso ɖokuibɔbɔ kple tsɔtsɔke ŋu, 18:1-35\n11. Yesu yi Yerusalem, 19:1 – 20:34\n12. Yesu ƒe kwasiɖa mamlɛtɔ le Yerusalem, 21:1 – 28:10\n13. Le Yesu ƒe tsitretsitsi megbe, 28:11-20\n1 Yesu Kristo enye Abraham kple Fia David ƒe dzidzimevi, eƒe dzidzime lae\n2 Abraham dzi Isak, Isak dzi Yakɔb eye Yakɔb dzi Yuda kple nɔviawo.\n3 Yuda dzi Perez kple Zera ame siawo dadae nye Temar, Hezrɔn fofoe nye\nPerez, Hezrɔn hã dzi Ram\n4 Ram dzi Aminadab, Aminadab dzi Nahesɔn, Nahesɔn dzi Salmo,\n5 Salmon hã dzi Boaz ame si dadae nye Rahab. Boaz dzi Obed, eye Obed\ndadae nye Rut, Obed dzi Yese.\n6 Yese dzi Fia David, David dzi Salomo, Salomo dadae nye Batseba ame si\nnye Uria srɔ̃ kpɔ,\n7 Salomo dzi Rehoboam, Rehoboam dzi Abiya, eye Abiya hã dzi Asa,\n8 Asa dzi Yehosafat, Yehosafat dzi Yoram, Yoram dzi Uzia,\n9 Uzia dzi Yotam, Yotam dzi Ahaz, Ahaz dzi Hezekia, 10 Hezekia dzi\nManase, Manase dzi Amɔn, Amɔn dzi Yosia,\n11 Yosia dzi Yekonia kple nɔviawo. Wodzi ame siawo le esime woɖe aboyo\nIsrael dukɔa yi Babilonia.\n12 Esi aboyomenɔlawo trɔ gbɔ va aƒe la, Yekonia dzi Sealtiel, Sealtiel dzi\n13 Zerubabel hã dzi Abihud, Abihud dzi Eliakim, eye Eliakim dzi Azɔ,\n14 Azɔ dzi Zadɔk, Zadɔk dzi Akim, Akim dzi Elihud,\n15 Elihud dzi Eleaza, Eleaza dzi Matan, Matan hã dzi Yakɔb,\n16 eye Yakɔb dzi Yosef. Yosef sia nye Maria Yesu Kristo dadaa srɔ̃\n17 Dzidzimeawo katã, tso Abraham dzi va se ɖe Fia David dzi ƒe xexlẽme le\nwuiene, eye tso Fia David ŋɔli va se ɖe esi woɖe aboyo Israel la le dzidzime wuiene,\nnenema ke tso aboyomenɔŋɔli va se ɖe Yesu dzidzi hã le dzidzime wuiene.\n18 Yesu ƒe dzidzi va yi ale: Wodo ŋugbe na Yosef be woatsɔ Yesu dadaa Maria nɛ\nwòaɖe. Ke togbɔ be menya ŋutsu o hã la, Maria fɔ fu xoxo to Gbɔgbɔ Kɔkɔe la dzi.\n19 Azɔ Yosef ame si wodo eƒe ŋugbe na la nye ame ɖɔʋu aɖe, eya ta eɖoe be\nyeagbe Maria le bebeme, elabena medi be yeado ŋukpee le dutoƒo o.\n20 Esi wònɔ nu siawo ŋu bum la, mawudɔla aɖe ɖe eɖokui fiae le drɔ̃eƒe, yɔe\ngblɔ nɛ be, “Yosef, David vi, mẽgahe ɖe megbe le srɔ̃wo Maria ŋu o, kplɔe wòava\nnɔ gbɔwò. Elabena vi si le dɔme nɛ la, Gbɔgbɔ Kɔkɔe la mee wòtso. 21 Adzi ŋutsuvi\neye nàna ŋkɔe be Yesu, esi gɔmee nye ‘ɖela’, elabena eyae aɖe eƒe dukɔmeviwo tso\nwoƒe nu vɔ̃wo me. 22 Esiawo katã ava eme be woawu Aƒetɔ ƒe nya si wògblɔ ɖi\nto nyagblɔɖila dzi nu bena, 23 ‘Miɖo to miase nya sia, ɖetugbi dzadzɛ la afɔ fu adzi\nŋutsuvi. Woana ŋkɔe be, ‘Imanuel’ si gɔmee nye, ‘Mawu li kpli mí.’” 24 Esi Yosef\nnyɔ la, ewɔ ɖe mawudɔla la ƒe gbe dzi, eye wòyi ɖakplɔ Maria va eƒe aƒe mee abe\nsrɔ̃a ene. 25 Ke Yosef mede asi eŋu o va se ɖe esime wòdzi via ŋutsuvi la eye wòna\nŋkɔe be “Yesu.”\nNunyalawo tso ɣedzeƒe\n2 Wodzi Yesu le Betlehem le Yudea, le Fia Herodes ŋɔli. Le ɣemaɣi la,\nɣletivimenunyala aɖewo tso ɣedzeƒe lɔƒo va Yerusalem, eye wonɔ amewo biam\nbena, 2 “Afi kae Yudatɔwo ƒe Fia yeye si wodzi la le? Míekpɔ eƒe ɣletivi le ɣedzeƒe\nlɔƒo ke ale mieva be miasubɔe.”\n3 Esi Fia Herodes se nya sia la dzika tso eya kple Yerusalem dua me nɔlawo\nkatã ƒo. 4 Le esia ta Fia Herodes yɔ Yudatɔwo ƒe Osɔfogãwo kple agbalẽfialawo katã\nƒo ƒui eye wòbia wo be, “ɖe nyagblɔɖilawo gblɔ afi si wole Mesia la dzi ge le la na\nmí da ɖia?”\n5 Woɖo eŋu nɛ be, “Ẽ, wogblɔ be woadzi Mesia la le Betlehem.” Nyagblɔɖila\nMika ŋlɔe da ɖi be, 6 “O, wò Betlehem du sue la, menye Yudatɔwo ƒe du sue\nmaxɔŋkɔ aɖe ko nènye o, ke boŋ èxɔ ŋkɔ ŋutɔ, elabena wò mee Fia si le nye dukɔ\nIsrael dzi ɖu ge la ado tso.”\n7 Le esia megbe la, Herodes dɔ ame ɖo ɖe ɣletivimenunyala siawo dzaa bena\nwoava kpɔ ye. Esi wova la ebia wo be woagblɔ ɣeyiɣi si tututu wokpɔ ɣletivi la zi\ngbãtɔ la na ye eye wogblɔe nɛ. Ale wòdɔ wo kple gbedeasi sia bena, 8 “Miyi\nBetlehem ne miadi ɖevi la, eye ne mieke ɖe eŋu la, mitrɔ va gblɔe nam bena nye hã\n9 Esi wowu takpekpea nu la, ɣletivimenunyalawo gayi woƒe mɔzɔzɔ dzi.\nKasia ɣletivi la gadze wo ŋgɔ heyi ɖatɔ ɖe Betlehem dua tame tututu. 10 Nyateƒe, dzi\ndzɔ wo ŋutɔ, ŋutɔ.\n11 Woge ɖe aƒe si me Maria kple ɖevia nɔ me eye woyi ɖadze klo ɖe egbɔ\nenumake hede ta agu nɛ. Woʋu nu le woƒe nunanawo nu, eye wotsɔ sika, kotoklobo\nkple lifi nɛ. 12 Emegbe wotrɔ dze aƒe mɔ dzi tẽe eye womegato Yerusalem yi ɖagblɔ\nnya aɖeke na Herodes o, elabena Mawu xlɔ̃ nu wo le drɔ̃eƒe bena woato mɔ bubu ayi\nSisi kple Kristo yi Egipte\n13 Esi ɣletivimenunyalawo dzo vɔ la, mawudɔla aɖe ɖe eɖokui fia Yosef le drɔ̃eƒe.\nEgblɔ nɛ bena, “Tso kpla ne nàsi kple ɖevia kpakple dadaa ayi Egipte, eye nànɔ afi\nma va se ɖe esime magblɔ na wò be nàtrɔ gbɔ. Elabena Fia Herodes le nu sia nu si\nwòate ŋui la wɔ ge bena yeawu ɖevia.” 14 Le zã ma me ke Yosef si kple ɖevia\nkpakple dadaa yi Egipte, 15 eye wonɔ afi ma va se ɖe esime Fia Herodes ku. Nu sia\nwu nyagblɔɖi sia nu be, “Egiptee meyɔ vinye la tsoe.”\nHerodes wu ɖeviwo\n16 Herodes kpɔe be ɣletivimenunyalawo flu ye. Dɔme vee ale gbegbe be wòdɔ\nasrafowo ɖo ɖe Betlehem kple eƒe nutowo me be woaɖawu ŋutsuvi siwo katã xɔ ƒe\neve kple esiwo mexɔ nenema haɖe o. Herodes wɔ esia elabena\nɣletivimenunyalawo gblɔ nɛ be yewokpɔ ɣletivi la anye ƒe evee nye ma. 17 Herodes\nƒe tamesesenu si wòwɔ la wu Yeremia ƒe nyagblɔɖi siawo nu bena, 18 “Vevesese ƒe\nɣli ɖi tso Rama nutowo me, avifafa kple nublanuiɣli ɖi bobobo; Rahel nɔ avi dzi\nhehehe le viawo ta eye naneke mate ŋu afa akɔ nɛ o, elabena viawo katã tsi yi nu.”\nYesu dzilawo trɔ gbɔ tso Egipte\n19 Esi Herodes ku la, mawudɔla aɖe va ɖe eɖokui fia Yosef le drɔ̃eƒe le Egipte.\nEgblɔ nɛ be, 20 “Tso nàkplɔ ɖevia kple dadaa trɔ yi Israel, elabena ame siwo le\nɖevia ƒe agbe yome tim la ku!”\n21 Ale Yosef tso enumake eye wòkplɔ Yesu kple dadaa trɔ yi Israel. 22 Ke\nesi wòse be Arkelao nɔ dzi ɖum le Yudea ɖe fofoa Herodes teƒe la evɔ̃ na afi ma\nyiyi. Woɖee fiae hã le drɔ̃eƒe eya ta eyi Galilea nutome, 23 ale woyi ɖanɔ Nazaret.\nEsia wu nyagblɔɖilawo ƒe nya sia nu be, “Woayɔe be Nazaretitɔ.”\nYohanes gblɔ dzimetɔtrɔnya\n(Marko 1:1-8; Luka 3:1-9, 15-17; Yohanes 1:19-28)\n3 Le esime Yesu kple edzilawo nɔ Nazaret la, Yohanes Mawutsidetanamela dze\nmawunya gbɔgblɔ gɔme le Yudea gbedzi. Nyati si dzi wòtu eƒe mawunyawo ɖo lae\nnye be, 2 “Midzudzɔ nu vɔ̃ wɔwɔ, mitrɔ ɖe Mawu ŋuti elabena dziƒofiaɖuƒe la gogo\nvɔ.” 3 Nyagblɔɖila Yesaya gblɔ dɔ si ƒomevi wɔ ge Yohanes le la da ɖi ƒe alafa\nnanewo va yi, egblɔ be, “Mese ɣli aɖe tso gbedzi wòle ɖiɖim bena, ‘Midzra mɔ ɖo\nɖi na Aƒetɔ la eye mido mɔ siwo dzi to ge wòle la woadzɔ.’”\n4 Wolɔ̃ Yohanes ƒe awu si wòdo la kple kposɔfu eye wòtsɔ lãgbalẽlidziblaka\ntsɔ bla awua dzii, eƒe nuɖuɖue nye ʋetsuviwo kple gbemenyitsi. 5 Ame geɖewo tso\nYerusalem eye bubuwo hã tso Yɔdan tɔsisi la ƒe gowo dzi kple Yudea nuto me\ngodoo va afi si Yohanes nɔ mawunya gblɔm le la be yewoaɖo toe. 6 Esi ameawo ʋu\nwoƒe nu vɔ̃wo me la, ede tsi ta na wo le Yɔdan tɔsisi la me.\n7 Ke esi Yohanes kpɔe be Farisitɔwo kple Zadukitɔ geɖewo hã va be wòade\nmawutsi ta na yewo la, eka mo na wo gblɔ bena, “Mi dawo ƒe dzidzimeviwo! Ame\nkae gblɔ na mi be miate ŋu asi le Mawu ƒe dɔmedzoe kple tohehe si gbɔna la nu? 8\nMiɖee fia to miaƒe agbe nyui nɔnɔ me be mietrɔ dzime vavã 9 Migabui eye mianɔ\ngbɔgblɔm ɖokuiwo be ‘mía fofoe nye Abraham’ o. Mele egblɔn na mi be Mawu ate\nŋu ana kpe siawo natrɔ zu viwo na Abraham. 10 Le gaƒoƒo sia me ŋutɔ gɔ̃ hã la,\nMawu le klalo bena yeahe to na ame siwo katã tsi tre ɖe eƒe ɖoɖowo kple sewo ŋu.\nMawu alã ame siawo akɔ ɖi abe ati siwo metse ku o ene eye woafli wo ade dzo me.\n11 Nye la metsɔ tsi le mawutsi dem ta na mi ame siwo dzudzɔ nu vɔ̃ wɔwɔ la, gake\name aɖe gbɔna, esi de ŋgɔ wum sãa ame sia de ŋgɔ ale gbegbe be nyemedze bena\nmanye eƒe subɔvi gɔ̃ hã o. Eya atsɔ Gbɔgbɔ Kɔkɔe la kple dzo ade tsi ta na mi. 12\nAma ame dzɔdzɔewo ɖa tso ame vɔ̃ɖiwo gbɔ, ke ame vɔ̃ɖiwo la, atsrɔ̃ wo kple dzo\nmavɔ eye wòadzra ame dzɔdzɔewo ɖo ɖi na agbe mavɔ la.”\n13 Le ɣemaɣi me la, Yesu hã tso le Galilea va yɔdan tɔsisi la to be Yohanes nade\nmawutsi ta na ye. 14 Gake Yohanes medi be yeade tsi la ta nɛ o ke boŋ egblɔ nɛ\nbena, “Medze be nye made tsi ta na wò o. Nye boŋ wòle be nàde tsi ta na.”\n15 Yesu gblɔ nɛ bena, “Meɖe kuku de tsia ta nam ko, elabena ele nam be\nmawɔ nu siwo katã woɖo da ɖi.” Ale Yohanes lɔ̃ de tsia ta nɛ.\n16 Esi wòde mawutsi ta nɛ vɔ eye wònɔ go dom le tsia me la, dziƒo nu ʋu eye\nYesu kpɔ Mawu ƒe Gbɔgbɔ, le akpakpa ƒe nɔnɔme me, wònɔ ɖiɖim ɖe edzi. 17 Le\nɣeyiɣi sia me tututu la, gbe aɖe ɖi tso dziƒo bena, “Ame siae nye Vinye, si gbɔ\nnyemelɔ̃a nu le o, ame si ƒe nu dzea ŋunye.”\n4 Le esia megbe la, Gbɔgbɔ Kɔkɔe la kplɔ Yesu yi gbedzii bena Abosam natee\nakpɔ. 2 Yesu tsi nu dɔ le afi sia ŋkeke blaene kple zã blaene, eye emegbe dɔ wui\n3 Esi Abosam kpɔ esia la, eva tee kpɔ gblɔ nɛ be, “Nenye wòe nye Mawu Vi\nla vavã la, ɖe gbe na kpe siawo be woatrɔ zu abolo na wò nàɖu.”\n4 Yesu ɖo eŋu nɛ be, “Woŋlɔe ɖi be, ‘Menye abolo ɖeɖe ko ŋu ame nanɔ\nagbe ɖo o, ke boŋ nya sia nya si Mawu gblɔ la ŋutie.’\n5 Azɔ Abosam kplɔe yi Yerusalem du kɔkɔe la me eye wòtsɔe ɖo gbedoxɔ ƒe\ntame ke, 6 hegblɔ nɛ bena, “Be nàfia be Mawu Vi nènye la, ti kpo tso afi sia ne\nnàdze anyigba elabena, mawunya gblɔ bena, ‘Mawu adɔ eƒe dɔlawo ɖa bena woaxe\nwò le yame be màtsɔ wò afɔ axlã ɖe kpe aɖeke o.\n7 Yesu gagblɔ nɛ bena, “Woŋlɔ da ɖi hã be mègate Aƒetɔ wò Mawu kpɔ o.”\n8 Le esia megbe la, Abosam kplɔ Yesu yi to kɔkɔ aɖe ƒe tsɔ̃eƒe ke eye wòɖe\nxexe sia me ƒe dukɔwo katã kple woƒe atsyɔ̃nuwo katã fiae. 9 Egblɔ nɛ be, “Matsɔ\nnu siawo katã na wò nenye be nèdze klo de ta agu nam pɛ ko.”\n10 Yesu blu ɖe Abosam ta bena, “Satana, te ɖa le gbɔnye, mèse mawunya\ngblɔ bena, ‘Aƒetɔ wò Mawu la ko nàsubɔ, eya ko wòle be nàɖo toe oa?’” 11 Ale\nAbosam gblẽe ɖi hedzo, eye mawudɔlawo va egbɔ va subɔe.\nYesu dze eƒe dɔ gɔme le Galilea\n12 Esi Yesu se be wolé Yohanes de gaxɔ me la, edzo le Yudea yi wo de le Nazaret\nsi le Galilea, 13 ke egadzo le afi sia hã va Kapernaum si te ɖe Galilea ƒua ŋu le\nZebulon kple Naftali nutowo me. 14 Yesu ƒe afi sia vava wu nya si Yesaya gblɔ da\nɖi nu bena, 15 “Mi Zebulon kple Naftali, mi anyigba siwo le ƒuta, kpakple anyigba\nsiwo le Yɔdan tɔsisi la godo va se ɖe Trɔ̃subɔlawo ƒe Galilea 16 miawoe nye ame\nsiwo nɔ viviti me tsã gake fifia la, Kekeli gã aɖe klẽ na mi. Mi ame siwo nɔ ku ƒe\nanyigba dzi, Kekeli klẽ na mi.” 17 Tso esia dzi la, Yesu de asi gbeƒãɖeɖe me be,\n“Midzudzɔ nu vɔ̃ wɔwɔ ne miatrɔ ɖe Mawu ŋu, elabena dziƒofiaɖuƒe la te tu aƒe vɔ!”\n18 Gbe ɖeka esi Yesu nɔ tsa ɖim le Galilea ƒua nu la, ekpɔ nɔvi eve aɖewo. Woawoe\nnye Simɔn, si wogayɔna hã be Petro kple nɔvia Andrea. Wonɔ asabu dam elabena\n19 Yesu yɔ wo gblɔ na wo be, “Miva dze yonyeme ne mawɔ mi amewo\nɖelawo.” 20 Petro kple nɔvia Andrea ɖe asi le asabu la ŋu enumake hekplɔ Yesu ɖo.\n21 Esi wogazɔ yi ŋgɔ vie ko la, Yesu kpɔ nɔviŋutsu eve siwo ŋkɔwoe nye Yakobo\nkple Yohanes kpakple wo fofo Zebedeo le ʋu me nɔ woƒe ɖɔ vuvuwo sam. Yesu yɔ\nnɔviŋutsu eveawo hã be woava dze ye yome.\n22 Yakobo kple Yohanes gblẽ ʋu la kple wo fofo ɖi hedze Yesu yome\nYesu da gbe le ameha gã aɖe ŋu\n23 Yesu tsa le Galilea nutoa katã me nɔ nu fiam le Yudatɔwo ƒe ƒuƒoƒewo eye afi sia\nafi si wòyi ko la eɖea gbeƒã dziƒofiaɖuƒe ƒe nyanyui la. Hekpe ɖe esia ŋu la, eyɔ dɔ,\ndɔ ƒomevi vovovo lélawo. 24 Nukunu gã geɖe siwo wɔm wònɔ la kaka ɖe teƒewo\nkatã va se ɖe keke Galilea ƒe mlɔe nu ke. Ale dɔnɔwo tso kekeke Siria ke hã tɔ\nɖɔɖɔɖɔ va egbɔ be wòada gbe le yewo ŋu. Eyɔ dɔ dɔ ɖe sia ɖe lélawo, eɖa nye\nlãmevee, tsukuku, lãmetutu kpeŋui, gbɔgbɔ vɔ̃ nɔ ame me o, eda dɔ siawo katã. 25\nAmeha gã aɖe ŋutɔ dze eyome, eye afi sia afi si wòto ko la wonɔ eyome kplikplikpli.\nAme siawo tso Galilea nutoa me, Yerusalem, Dekapoli kple Yudea godoo, ɖewo gɔ̃\nhã tso keke Yɔdan tɔsisia ƒe go evelia dzi ke.\n5 Gbe ɖeka esi amehawo ganɔ ƒu ƒom ɖe Yesu ŋu la, elia togbɛ aɖe eye wònɔ\nanyi ɖe edzi. 2 Eƒe nusrɔ̃lawo hã va nɔ egbɔ. Azɔ efia nu wo le afi ma hegblɔ na wo\nbena, 3 Dzi nedzɔ mi, mi ame siwo da ahe le gbɔgbɔ me la, elabena wotsɔ\ndziƒofiaɖuƒe la na mi. 4 Dzi nedzɔ mi, ame siwo hã le konyi fam la, elabena woafa\nakɔ na mi! 5 Dzi nedzɔ mi, ame siwo faa tu, miawoe anyi anyigba la ƒe dome.\n6 Dzi nedzɔ mi, ame siwo wum dzɔdzɔenyenye ƒe dɔ kple tsikɔ le la, elabena\nmiawoe aɖi ƒo. 7 Dzi nedzɔ mi, ame siwo le nublanui kpɔm na amewo la, elabena\nmiawo woakpɔ nublanui na. 8 Dzi nedzɔ mi, ame siwo dza le miaƒe dzi me, elabena\nmiawoe akpɔ Mawu. 9 Dzi nedzɔ mi, ame siwo léa avu la elabena miawoe woayɔ be\nMawu viwo. 10 Dzi nedzɔ ame siwo yome woti le dzɔdzɔenyenye ta, elabena woawo\ntɔe nye dziƒofiaɖuƒe la.\n11 “Dzi nedzɔ mi nenye be amewo dzu mi, ti mia yome, da alakpa ɖe mia si\nhegblɔ nya vɔ̃ bubuwo ɖe mia ŋuti le tanye. 12 Mikpɔ dzidzɔ eye miatso aseye!\nElabena fetu gã aɖe le mia lalam le dziƒo. Miɖo ŋku edzi be, nenema ke woti\nnyagblɔɖila siwo nɔ anyi le blema la yomee.\nDze kple kekeli\n13 “Miawoe nye anyigba ƒe dze Ke ne miebu miaƒe dzenyenye la nu ka woagate ŋu\nawɔ kpli mi? ŋudɔwɔnu aɖeke maganɔ mia ŋu o, ɖe ko watsɔ mi aƒu gbe, aɖo afɔ\n14 Miawoe nye xexeame ƒe kekeli. Womate ŋu aɣla du si le todzi la o. 15\nAme aɖeke medraa akaɖi tsɔ dea afianu te o, ke boŋ ɖe akaɖiti dzi be wòaklẽ na aƒea\nme nɔla ɖe sia ɖe. 16 Nenema ke mina mia ƒe akaɖiwo naklẽ le amewo gbɔ, be\nwoakpɔ miaƒe dɔ nyui wɔwɔ eye woakafu mia Fofo si le dzifo.\nNufiafia le sedziwɔwɔ nyuitɔ ŋuti\n17 “Mise eme nyuie be, menye ɖe meva bena mate fli ɖe Mose ƒe seawo kple\nnyagblɔɖilawo ƒe nuxlɔ̃amenyawo me o. Gbeɖe, menye nu siawo wɔ gee meva o, ke\nboŋ ɖe meva be mawu seawo nu eye mafia woƒe nyateƒenyenye. 18 Mele nyateƒea\ngblɔm na mi bena, zi ale si dziƒo kple anyigba li la, ŋɔŋlɔ suetɔ kekeake alo nu suetɔ\nsi wotsɔ nuŋlɔti ŋlɔe la, mabu le sea me o va se ɖe esime woawu nu sia nu nu. 19\nEya ta ne ame aɖe da se siawo ƒe suetɔ kekeake dzi, eye wòfia amewo hã be woada\nedzi la, eyae anye suetɔ kekeake le dziƒofiaɖuƒe la me. Ke ame siwo fia Mawu ƒe\nseawo eye wowɔna ɖe wo dzi la, woayɔ wo be gã le dziƒofiaɖuƒe la me. 20 Mele nu\nxlɔ̃m mi be ne miaƒe dzɔdzɔnyenye meƒo Farisitɔwo kple Yudatɔwo ƒe sefialawo tɔ\nta sãa o la, miawo hã miate ŋu age ɖe dziƒofiaɖuƒe la me gbeɖe o!\nNufiafia le hlɔ̃dodo ŋuti\n21 “Miese be wogblɔ na blematɔwo be, ‘mègawu ame o eye ame si awu ame la adze\nna ʋɔnudɔdrɔ̃.’ 22 Ke nye la mele egblɔm na mi be, ame si ado dɔmedzoe ɖe nɔvia\nŋu la woakplɔe ayi ʋɔnui. Nenema ke ame si agblɔ na nɔvia be, ‘Mènyo na naneke\no’ la, woahee va Sanhedrin la ƒe ŋkume. Ke ne ame aɖe agblɔ be, ‘Èdzɔ lã!’ la ayi\ndzo mavɔ ʋeme.\n23 “Ne èle gbedoxɔ me le vɔsamlekpui ŋgɔ le vɔ sam na Mawu eye nèɖo ŋku\nedzi be dzre aɖe le mi kple nɔviwo aɖe dome la, 24 gblẽ wò vɔsanu la ɖe\nvɔsamlekpui la ŋgɔ ne nàyi àɖe kuku na nɔviwò sia, eye nàdzra mi kplii dome ɖo\nhafi nàva sa vɔ na Mawu. 25 Wɔ ɖeka kple wò futɔ si kplɔ wò yina ʋɔnui kaba esi\nmiegale mɔa dzi ko. Ne menye nenema o la, atsɔ wò ade asi na ʋɔnudrɔ̃la, ʋɔnudrɔ̃la\nhã atsɔ wò ade asi na asrafomegã eye woade wò gaxɔ me. 26 Le nyateƒe me la,\nwomaɖe asi le ŋuwò o, va se ɖe esime nàxe fe ɖe sia ɖe si nènyi eye pesewa afã hã\nNufiafia le ahasiwɔwɔ ŋuti\n27 “Miese wogblɔ be, ‘megawɔ ahasi o.’ 28 Gake nye ya mele egblɔm na mi bena,\nne ŋutsu aɖe kpɔ nyɔnu aɖe eye wòdzroe la, ewɔ ahasi kplii xoxo le eƒe dzime. 29\nNenye wò ŋku ɖusimetɔe nana be nèwɔa nu vɔ̃ la, hoe ne nàtsɔe aƒu gbe. Elabena\nenyo na wò be nàbu wò ŋutinuwo dometɔ ɖeka wu be woatsɔ wò ame bliboa aƒu gbe\nɖe dzo mavɔ me. 30 Nenema ke ne wò nuɖusie nana be nèwɔa nu vɔ̃ la, lãe ne nàtsɔ\naƒu gbe. Elabena enyo be nàbu wò ŋutinuwo dometɔ ɖeka wu be woatsɔ wò ame\nbliboa aƒu gbe ɖe dzo mavɔ me.\nNufiafia le srɔ̃gbegbe ŋuti\n31 “Wogblɔ hã be, ‘Ne ŋutsu aɖe di be yeagbe ye srɔ̃a la, nena srɔ̃gbegbalẽe.’ 32 Ke\nnye la mele egblɔm na mi bena, nenye be nyɔnu aɖe mewɔ ahasi o, gake srɔ̃a gbee\nwòyi ɖaɖe ŋutsu bubu la ekema ŋutsu lae na wòwɔ ahasi. Eye ŋutsu si agaɖe nenem\nnyɔnu sia hã wɔ ahasi.\nNufiafia le atamkaka ŋuti\n33 “Miese wogagblɔ na blematɔwo be, ‘mègada le atam si nèka la dzi o, ke boŋ, wɔ\nɖe wò atam siwo nèka na Aƒetɔ la dzi. 34 Gake nye ya, mele egblɔm na mi be:\nmigata nu kura o! elabena ne ègblɔ be meta ‘Dziƒo’ la, èdze agɔ, elabena dziƒoe nye\nMawu ƒe nɔƒe.\n35 Eye ne, èta ‘Anyigba’ la, edze agɔ ake elabena anyigbae nye eƒe\nafɔɖodzinu. Nenema ke migagblɔ be meta ‘Yerusalem’ hã o! Elabena Yerusalem\nenye Fia gã la ƒe du. 36 Mègagblɔ be meta ‘Nye ta’ gɔ̃ hã o, elabena màte ŋu atrɔ wò\nɖakui ɖeka pɛ hã wòafu alo anyɔ o. 37 Kpuie ko la mina miaƒe “Ẽ” nanye Ẽ”, “O”\nnanye “O’ nu sia nu si miagblɔ wu esia la tso vɔ̃ɖitɔ la gbɔ.\nNufiafia le nu vɔ̃ teƒeɖoɖo ŋuti\n38 “Miese wogblɔ be, ‘ŋku ɖe ŋku teƒe eye aɖu ɖe aɖu teƒe.’ 39 Ke nye ya mele\negblɔ na mi be: Migaɖo vɔ̃, vɔ̃ teƒe o! Nenye be ame aɖe ƒo tome na wò la trɔ tome\nevelia hã nɛ be wòaƒo. 40 Ne ame aɖe akplɔ wò ayi ʋɔnui be yeaxɔ wò awutewui la,\nna woaxɔ wò dziwui hã kpe ɖe eŋu. 41 Ne ame aɖe azi dziwò be nàzɔ mɔ kple ye\nkilomita ɖeka la, zi kplii kilomita eve. 42 Na nu ame si le nu biam wò eye mègatrɔ\nmegbe de ame si le didim be yeado nu le asiwò la gbɔ o.\nLɔlɔ̃ na ame ƒe futɔwo\n43 “Miese wogblɔ bena, ‘Lɔ̃ hawòvi eye nàle fu wò ketɔ.’ 44 Ke nye la mele egblɔm\nna mi bena, milɔ̃ miaƒe futɔwo eye mido gbe ɖa ɖe ame siwo tia mia yome la ta! 45\nBe mianye mia Fofo si le dziƒo la ƒe viwo, ame si naa eƒe ɣe dzena na ame vɔ̃ɖiwo\nkple ame nyuiwo eye wòdɔa tsi be wòadza ɖe ame dzɔdzɔewo kple ame\nmadzɔmadzɔwo siaa dzi. 46 Ne mielɔ̃a ame siwo lɔ̃a mi ɖeɖe ko la, wɔwui kae\nmiewɔ?. ɖe nudzɔlawo gɔ̃ hã mewɔna nenema oa:? 47 Ne miedoa gbe na mia\nnɔviwo ɖeɖe ko la, wɔwui ka wɔm miele wu ame bubuwo? ɖe Trɔ̃subɔlawo gɔ̃ hã\nmewɔna nenema oa? 48 Eya ta mizu blibo abe ale si mia Fofo si le dziƒo la le bliboe\nNufiafia le dɔmenyowɔwɔ ŋuti\n6 “Mikpɔ nyuie be miagawɔ miaƒe ‘dzɔdzɔenyenyedɔwo’ le amewo ŋkume be\nwoakpɔ o. Ne miewɔe nenema la, miaxɔ fetu aɖeke tso mia Fofo si le dziƒo la gbɔ o.\n2 “Eya ta ne miena nu ame dahe aɖe la, migaɖe gbeƒãe kple kpẽ abe ale si\nalakpatɔwo wɔnae le woƒe ƒuƒoƒewo kple mɔtatawo dzi be amewo nakafu yewo ene\no. Mele egblɔm na mi le nyateƒe me be, woxɔ woƒe fetu la, katã xoxo. 3 Ke ne\nmiena nu ame dahe aɖe la, migana miaƒe miabɔ nanya nu si wɔm miaƒe ɖusibɔ le la\no, 4 ale be miaƒe nunana nanye bebemenu. Ekema mia Fofo si kpɔa nu si wowɔna le\nbebeme la natu fe na mi.\nNufiafia le gbedododa ŋuti\n5 “Ne miele gbe dom ɖa la, migawɔ abe alakpatɔwo ene o, elabena wolɔ̃a\ngbedodoɖa le tsitrenu le ƒuƒoƒewo kple mɔtatawo ƒe dzogoewo dzi be amewo nakpɔ\nyewo. Mele egblɔm na mi le nyateƒe me be woxɔ woƒe fetu la katã xoxo. 6 Ne ebe\nyeado gbe ɖa la, yi ɖe wò xɔme nàtu ʋɔa eye nàdo gbe ɖa na Fofowò, ame si\nwomekpɔna o ekema Fofowò, ame si kpɔa nu si wowɔna le bebeme la, atu fe na wò.\n7 Ne miele gbe dom ɖa la migagblɔ nyawo taŋtaŋ abe Trɔ̃subɔlawo ene o;\nelabena wobuna be yewoaxɔ yewo ƒe ŋuɖoɖo le nya geɖewo gbɔgblɔ ta. 8 Miganɔ\nabe woawo ene o, elabena mia Fofo nya nu siwo hiãa mi gɔ̃ hafi miebianɛ.\n9 “Ale miado gbe ɖae nye si, ‘Mía Fofo, si le dziƒo, woade bubu wò ŋkɔ ŋuti,\n10 wò fiaɖuƒe neva, woawɔ wò lɔlɔ̃nu le anyigba dzi abe ale si wowɔnɛ le dziƒo ene.\n11 Na nuɖuɖu si míaɖu egbe la mi. 12 Tsɔ míaƒe nu vɔ̃wo ke mí abe ale si míawo hã\nmíetsɔnɛ ke na ame siwo daa vo ɖe mía ŋuti la ene. 13 Mègakplɔ mí yi tetekpɔ me o,\nke boŋ ɖe mí tso vɔ̃ɖitɔ la sime.’ 14 Elabena ne mietsɔ vo siwo amewo da ɖe mia\nŋuti ke wo la, ekema mia Fofo si le dziƒo hã, atsɔ ake miawo hã. 15 Ke ne mietsɔ\namewo ƒe nu vɔ̃wo ke wo o la mia Fofo hã matsɔ miaƒe nu vɔ̃wo ake mi o.\nNufiafia le nutsitsidɔ ŋuti\n16 Ne mietsi nu dɔ la, migayɔ mo lilili abe ale si alakpanuwɔlawo wɔna ene o. Ame\nsiawo yɔa mo lilili, be amewo nakpɔ be yewole nutsitsidɔ me. Mele egblɔm na mi\nnyateƒetɔe be ame siawo xɔ woƒe fetu blibo la xoxo. 17 Ke ne miawo mietsi nu dɔ\nla, midzra mia ɖokui ɖo nyuie abe ɖe miele naneke wɔm o ene, 18 ale be ame\naɖeke naganya be mietsi nu dɔ o, negbe mia Fofo si womekpɔna o gake eya kpɔa nu\nsia nu si wowɔ le bebeme la eye axe fe na mi.\nMiaƒe kesinɔnuwo nanɔ dziƒo\n19 “Migadzra miaƒe kesinɔnuwo ɖo ɖe anyigba dzi afi si agbagblaʋui kple ɣebialéle\ngblẽa nu le eye fiafitɔwo gbaa ʋɔ hefia nu le la o. 20 Ke boŋ midzra miaƒe\nkesinɔnuwo ɖo ɖe dziƒo afi si agbagblaʋui kple ɣebialéle megblẽa nu le eye fiafitɔwo\nmegbaa ʋɔ hefia nu le na o.\n21 “Elabena afi si miaƒe kesinɔnuwo le la, afi ma kee miaƒe dzi hã anɔ.\nŋutila ƒe kekeli\n22 ŋkue nye akaɖi na ame blibo la, eya ta ne wò ŋku dzi kɔ la, wò ame blibo la àyɔ\nfũu kple kekeli. 23 Ke ne wò ŋku dzi mekɔ o la, wò ame blibo la, àyɔ fũu kple viviti\nekema ne kekeli si le mewò trɔ zu viviti la, ale ke gbegbe viviti la asẽ ŋui!\nMawu kple ga\n24 “Ame aɖeke mate ŋu asubɔ aƒetɔ eve o; alé fu ɖeka eye wòalɔ̃ evelia, alo aku ɖe\nɖeka ŋu vevie eye wòagbe nu le evelia gbɔ. Màte ŋu asubɔ Mawu kple Ga siaa o.”\nLe dzimaɖeɖitsitsi ŋuti\n25 “Eya ta mele egblɔm na mi bena, migatsi dzimaɖeɖi le miaƒe agbe ŋuti, nu si\nmiaɖu alo miano ŋu o; alo le miaƒe ŋutilã ŋuti, nu si miata ŋu o. ɖe miaƒe agbe mexɔ\nasi wu nuɖuɖu eye miaƒe ŋutilã mexɔ asi wu nutata oa? 26 Mikpɔ dziƒoxeviwo ɖa,\nwomeƒãa nu alo ŋea nu alo ƒoa nu nu ƒu ɖe avawo me o. Ke mia Fofo si le dziƒo la\nnaa nuɖuɖu wo. ɖe mi amegbetɔwo miexɔ asi sãa wu dziƒoxeviwo oa? 27 Mia\ndometɔ kae ate ŋu ato dzitsitsi me atsɔ gaƒoƒo ɖeka pɛ akpe ɖe eƒe agbe ŋu?\n28 “Ekema nu ka ŋutie mietsia dzi ɖe nutata ŋu? Mikpɔ ale si dzogbenyawo\nle gbedzi tsinae ɖa. Womewɔa dɔ alo trea ɖeti o. 29 Ke mele egblɔm na mi be\nSalomo le eƒe atsyɔ̃ɖoɖo me gɔ̃ hã mede wo dometɔ aɖeke nu le atsyɔ̃ɖoɖo me o. 30\nKe nenye be Mawu ɖoa atsyɔ̃ na gbe le gbedzi, gbe si nɔa anyi egbe, eye wotsɔnɛ\nƒua gbe ɖe dzo me etsɔ la, ɖe mata nu na mi sãa wu gbe siawo oa, O mi xɔse ʋe\ntɔwo? 31 Eya ta migatsi dzi anɔ biabiam be, ‘Nu ka míaɖu?’ alo ‘Nu ka miano?’\nalo, ‘Nu kae míata o?’ 32 Elabena Trɔ̃subɔlawo tia nenem nu siawo katã yome, ke\nmia Fofo si le dziƒo nyae be nenem nu siawo hiãa mi. 33 Ke midi eƒe fiaɖuƒe la kple\neƒe dzɔdzɔenyenye gbãgbiagbã eye woatsɔ nu siawo katã hã akpe ɖe eŋuti na mi. 34\nEya ta migatsi dzi ɖe etsɔ si gbɔna la ŋu o elabena etsɔ si gbɔna la atsi dzi ɖe eɖokui\nŋu; elabena kuxi sɔ gbɔ le ŋkeke sia ŋkeke me xoxo.”\nʋɔnudɔdrɔ̃ ame bubuwo\n7 “Mègadrɔ̃ ʋɔnu ame bubuwo o, ne menye nenema o la, woadrɔ̃ ʋɔnu wò hã. 2\nElebena ale si nèdrɔ̃a ʋɔnu ame bubuwoe la, nenema tututue woadrɔ̃ ʋɔnu wò hãe\neye dzidzenu si ŋudɔ nèwɔ la, dzidzenu ma ke ŋudɔe woawɔ atsɔ adzidze nui na wò\n3 “Nu ka tae nèkpɔa ati fefe si ge ɖe nɔviwò ƒe ŋku dzi gake mèkpɔa atikpo\nsi le wò ŋutɔ wò ŋku dzi la ya o? 4 Ale ke wɔ nàgblɔ na nɔviwò be, ‘Na maɖe ati\nfefe le wò ŋku dzi,’ le esime atikpo le wò ŋutɔ wò ŋku dzi? 5 Wò, alakpanuwɔla, ɖe\natikpo le wò ŋutɔ wò ŋku dzi gbã ekema àkpɔ nu nyuie ale be nàte ŋu aɖe ati fefe si\nle nɔviwò ƒe ŋku dzi.\n6 “Migatsɔ miaƒe nu kɔkɔewo na avuwo o eye migatsɔ miaƒe dzonu xɔasiwo\nƒu gbe na hawo o. Ne menye nenema o la, woanya aʋuzi le wo dzi, atrɔ ɖe mia ŋu\neye woavuvu mi.”\nMibia, midi eye miaƒo ʋɔa\n7 Mibia nu eye woana mi; midi nu eye miakpɔe; miƒo ʋɔa eye woaʋui na mi. 8\nElabena ame sia ame si biaa nu la, wonanɛ; ame sia ame si dia nu la, ekpɔnɛ eya ta\nne mieƒo ʋɔa ko la, woaʋui na mi.\n9 “Mia dometɔ kae li nenye be viaŋutsu bia aboloe la, wòatsɔ kpe anɛ? 10\nAlo nenye be ebia tɔmelãe la wòatsɔ da anɛ? 11 Ke nenye be mi ame vɔ̃ɖiwo mienya\nale si miana nu nyui mia viwo la, ɖe mia Fofo si le dziƒo la, mana nu nyuiwo ame\nsiwo bianɛ geɖe wu oa? 12 Le nu sia nu me la, nu siwo ke miedina be amewo nawɔ\nna mi la, miwɔ nenema ke na ame bubuwo hã elabena esiae nye Se la kple\nnyagblɔɖilawo ƒe nufiafia ƒe taƒonya.\nAgbo xaxɛ la\n13 “Mige ɖe eme to agbo xaxɛ la me. Elabena agbo la keke, mɔ la hã le gbadza esi\nkplɔa ame yina ɖe tsɔtsrɔ̃ me eye ame geɖewoe le eme tom le gegem ɖe eme. 14 Ke\nagbo si le xaxɛ, mɔ la hã le bie la, kplɔa amewo yina ɖe agbe me eye ame ʋe aɖewo\nkoe kpɔa mɔ sia.”\nSidzedze ati kple eƒe kutsetse\n15 “Mikpɔ nyuie le aʋatsonyagblɔɖilawo ŋuti. Wovaa mia gbɔ abe alẽwo ene, ke le\nememe la, wonye amegãxi nyanyrawo. 16 Woƒe kutsetse miatsɔ adze si woe. ɖe\nwoate ŋu agbe waintsetse le aŋɔka dzi alo gbotsetse le ŋuti dzia? 17 Nenema ke ati\nnyui sia ati nyui tsea ku nyui, ke ati manyomanyo tsea ku gbegblẽ. 18 Ati nyui mate\nŋu atse ku gbegblẽ o, eye ati manyomanyo mate ŋu atse ku nyui o. 19 Ati sia ati si\nmetsea ku nyui o la, wolãnɛ dea dzo me. 20 Eya ta woƒe kutsetse miatsɔ adze si\n“Nye menya wo o”\n21 “ Menye ame sia ame si le yɔyem be, ‘Aƒetɔ, Aƒetɔ’ la ayi dziƒofiaɖuƒe la me o\nnegbe ame siwo le Fofonye si le dziƒo la ƒe lɔlɔ̃nu wɔm la koe. 22 Ame geɖewo\nagblɔ nam le ŋkeke ma dzi be, ‘Aƒetɔ, Aƒetɔ, ɖe menye wò ŋkɔ mee míegblɔ nya ɖi\nle, míenya gbɔgbɔ ʋɔ̃wo do goe le, eye míewɔ nukunu geɖewo le oa?’ 23 Ekema\nmaɖo eŋu na wo be, ‘Nyemenya mi o, mite ɖa le gbɔnyue, mi nu vɔ̃ɖi wɔlawo!’”\n24 “Ame siwo katã sea nye nyawo eye wowɔna ɖe wo dzi la le abe ame si nya nu, tu\neƒe xɔ ɖe agakpe sesẽ dzi ene. 25 Togbɔ be tsi dza sesῖe, tɔwo ɖɔ eye ahom tu hã la,\nxɔa meʋã o, elabena woɖo egɔme anyi ɖe agakpe sesẽ dzi.\n26 Gake ame siwo sea nye nyawo ke wometsɔa ɖeke le wo me o la sɔ kple\nŋutsu movitɔ si tu eƒe xɔ ɖe ke me. 27 Azɔ esi tsi dza, tɔwo ɖɔ, eye ahom tu, lɔ xɔ\nsia ɖe eme ko la, emu dze anyi gbloo.”\n28 Esi Yesu wu nya siawo gbɔgblɔ nu la, ameha la ƒe nu ku le eƒe nufiafia la\nta, 29 elabena efia nu wo abe ame si si tɔnyenye le ene ke menye abe woƒe sefialawo\nYesu yɔ dɔ anyidzela aɖe\n8 Esi Yesu ɖi tso togbɛa dzi gbɔna la, ameha gã aɖe kplɔe ɖo hoo. 2 Kasia\nanyidzela aɖe zɔ tẽ va dze klo ɖe ekɔme, eye wòde ta agu nɛ heɖe kuku nɛ be,\n“Aƒetɔ, ne èlɔ̃ la, yɔ dɔm ne ŋutinye nakɔ.” 3 Enumake Yesu ka asi ŋutsua ŋu gblɔnɛ\nbena, “Ẽ, melɔ̃. ŋutiwò nekɔ.” Ale anyidɔ la bu le eŋuti enumake.\n4 Yesu yi dzi gblɔ nɛ bena, “Mègatɔ be yeaƒo nu na ame aɖeke o, ke boŋ dze\nmɔ enumake nàyi Osɔfowo gbɔ be woado wò akpɔ, eye ne èyina la tsɔ nunana si\nMose ƒe se bia tso anyidɔléla siwo ƒe ŋuti kɔ si la ɖe asi. Esia afia amewo katã be\nèkpɔ dɔyɔyɔ vavã.”\nYesu da gbe le Kapernaum ʋafia la ƒe dɔla ŋuti\n(Luka 7:1-10; Yohanes 4:43-54)\n5 Esi Yesu va ɖo Kapernaum la, Roma srafowo ƒe amegã aɖe va egbɔ va ɖe kuku ne\nvevie be woakpe ɖe ye ŋu. 6 Egblɔ be, “Aƒetɔ, nye dɔla le lãmetutudɔ lém, emlɔ anyi\nɖe aƒeme eye wòle vevesese gã aɖe me.\n7 Yesu gblɔ nɛ bena, “Enyo, megbɔna be mada gbe le wò dɔnɔ la ŋu na wò.”\n8 Ke aʋafia la ya gblɔ nɛ bena, “Aƒetɔ, nyemedze be nàva nye aƒeme o, eye\nmehiã be nàva hã o. Boŋ la, gblɔ nya ɖeka ko eye nye dɔla la ƒe lãme asẽ. 9 Elabena\nnye hã mele kpɔkplɔ te eye asrafowo le nye hã tenye. Mete ŋu gblɔna na ame sia be,\n‘Heyi’, eye wòyina, alo mete ŋu gblɔna na ame kemɛ be, ‘Va,’ eye wòvana. Nenema\nke megblɔna na nye subɔvi be, ‘Wɔ nu si kple ekemɛ’ eye wòwɔnɛ.\n10 Yesu ƒe nu ku le aʋafia la ƒe nyawo ŋuti, azɔ etrɔ ɖe ameha la ŋu gblɔ\nbena, “Le nyateƒe me la, nyemekpɔ xɔse sia tɔgbi le Israel nyigba dzi kpɔ o. 11 Mele\negblɔm na mi bena, ame geɖewo atso xexeame ƒe dzogoe eneawo katã dzi age ɖe\ndziƒofiaɖuƒe la me, eye woanɔ anyi kple Abraham, Isak kpakple Yakɔb. 12 Ke\nIsraelvi geɖewo, ame siwo wodzra Fiaɖuƒea ɖo ɖi na ya la woatsɔ wo aƒu gbe ɖe\nviviti tsiɖitsiɖi la me, afi si avifafa kple aɖukliɖuɖu lanɔ.” 13 Yesu gatrɔ ɖe Roma\nsrafowo ƒe amegã, ŋu azɔ hegblɔ nɛ bena, “Heyi aƒe me, nu si nèxɔ se be ate ŋu ava\neme la, va eme xoxo.” Le ɣeyiɣi si me Yesu nɔ nya siawo gblɔm la, dɔla la ƒe lãme\nYesu da gbe le Petro lɔ̃xo kple dɔléla bubu geɖewo ŋuti\n14 Esi Yesu kple eƒe nusrɔ̃lawo va Petro ƒeme la, ekpɔ Petro lɔ̃xo wònɔ anyimlɔƒe le\nŋudza sesẽ aɖe lém. 15 Yesu ka asi eƒe asi ŋu eye eƒe lãme sẽ enumake. Ale wòtso\nyi ɖaɖa nu va ɖo wo kɔme.\n16 Gbe ma gbe ƒe fiẽ la, wokplɔ ame geɖe siwo gbɔgbɔ vɔ̃wo nɔ fu ɖem na la\nva Yesu gbɔe, eye ne wògblɔ nya ɖeka ko la gbɔgbɔ vɔ̃awo doa go le ameawo me\nhesina dzona. Ale dɔnɔwo katã ƒe lãme sẽ. 17 Esia wu nyagblɔɖila Yesaya ƒe nyawo\nnu be, “Etsɔ míaƒe vevesesewo eye wòde ta míaƒe dɔlélewo te.”\nYesu yomedzelawo ƒe fukpekpe\n18 Esi Yesu va kpɔe bena ame geɖewo ŋutɔ wu ganɔ ye gbɔ vam la, edɔ eƒe\nnusrɔ̃lawo be woadi ʋu aɖe vɛ ne yewoatsɔ atso ƒu lae ayi eƒe go evelia dzi.\n19 Hafi wòaɖe nu le nya sia me la, Yudatɔwo ƒe agbalẽfiala aɖe va egbɔ va\ngblɔ nɛ bena, “Nufiala, nye la makplɔ wò ɖo ayi afi sia afi si nàyi la.” 20 Yesu ɖo\neŋu nɛ bena, “Abeiwo la do le wo si wonɔa eme, xeviwo la atɔ le wo si wonɔa eme,\ngake nye Mesia la, teƒe aɖeke meli maziɔ ta ɖo o.”\n21 Ame bubu aɖe si nye eyomedzelawo dometɔ ɖeka la hã gblɔ nɛ be,\n“Aƒetɔ, ɖe mɔ nam mayi aɖaɖi fofonye hafi atrɔ va nɔ yowòme.”\n22 Yesu ɖo eŋu na ame sia hã bena, “Dze yonyeme fifia eye nàɖe asi le ame\nsiwo ku le gbɔgbɔ me la ŋu be woaɖi woƒe ame kukuwo.”\n23 Azɔ ege ɖe ʋu aɖe me eye eya kple eƒe nusrɔ̃lawo dze mɔ ɖo ta ƒua ƒe go evelia\ndzi. 24 Kasia, ahom dziŋɔ aɖe de asi tutu me, eye ƒutsotsoewo de asi ŋeŋe me ɖe ʋua\nme. Le ɣeyiɣi sia katã me la, Yesu ŋutɔ ya nɔ alɔ̃ dɔm bɔkɔɔ. 25 Nusrɔ̃lawo te ɖe\neŋu enumake. Woʋuʋui sesῖe eye, wogblɔ nɛ kple ɣli bena, “Aƒetɔ, ɖe mí! Míele\nnyɔnyrɔm!” 26 Yesu gblɔ na wo be, “O, mi xɔseʋeetɔwo! Nu ka wɔ miele dzodzom\nnyanyanya kple vɔvɔ̃ ale?” Azɔ etsi tre eye wòblu ɖe ahom la ta. Ya sesẽ la tɔ\nenumake eye ɖoɖoe zi toŋtoŋtoŋ le ƒua dzi.\n27 Nusrɔ̃lawo ƒe nu ku ŋutɔ ale wogblɔ na wo nɔewo be, “Ame ka gɔ̃e\nnye esia, be yaƒoƒo kple ƒu hã ɖoa toe mahã?”\n28 Esi wova ɖi go ɖe ƒua ƒe go kemɛ dzi le Gadaratɔwo ƒe anyigba me la ame eve\nsiwo me gbɔgbɔ vɔ̃wo xɔ aƒe ɖo la ƒu du va kpee. Ame eve siawo ƒe nɔƒe enye\nameɖibɔ aɖe si le afi ma la me. Ne gbɔgbɔ vɔ̃awo ɖo mo na wo la wowɔa nu baɖa,\nbaɖawo ale be ame aɖeke megatea ŋu toa afi ma lɔƒo o.\n29 Esi wokpɔ Yesu la wode asi ɣlidodo me be, “Nu ka dim wò Mawu Vi\nnèle le mía gbɔ. ɖe nèva be yeawɔ fu mí hafi ɣeyiɣia naɖoa?” 30 Le ɣemaɣi me la\naƒehawo ƒe ha gã aɖe nɔ nu ɖum le afi ma lɔƒo. 31 Ale gbɔgbɔ vɔ̃awo ɖe kuku na\nYesu gblɔ nɛ be, “Ne ènya mí do goe le ame siawo me la na míayi aɖage ɖe ha\n32 Yesu gblɔ na wo bena, “Meɖe mɔ na mi, eya ta mido le ameawo me\nAle gbɔgbɔ vɔ̃awo do go le ame eveawo me yi ɖage ɖe hawo me, enumake\nhawo katã woƒu du sesῖe yi ɖage ɖe atsiaƒu si le afi ma la me doo eye wono tsi ku.\n33 Hakplɔlawo ŋutɔ lé du tsɔ sesῖe yi du si te ɖe afi ma ŋu la me eye wogblɔ nu si\ndzɔ la na dua me tɔwo. 34 Ale le ɣeyiɣi kpui aɖe ko megbe la, dua me tɔwo katã do\nbibibi va ƒo zi ɖe Yesu ŋu. Esi wokpɔe la, woɖe kuku nɛ vevie be wòadzo le yewo ƒe\nYesu da gbe le lãmetututɔ aɖe ŋu\n(Marko 2:1-12; Luka 5:17-26\n9 Yesu gatrɔ ge ɖe ʋua me eye wòtso ƒua va Kapernaum, si nye wo de du me. 2\nEɖo afi ma eteƒe medidi hafi ame aɖewo kɔ ŋutsu aɖe si le lãmetutudɔ lém la ɖe aba\ndzi vɛ o. Yesu kpɔ be ameawo ƒe xɔse de to ŋutɔ eya ta egblɔ na dɔnɔa be, “Vinye,\nwò dzi nedze eme elabena wotsɔ wò nu vɔ̃wo ke wò.”\n3 Yudatɔwo ƒe agbalẽfiala aɖewo siwo nɔ afi ma se nya siwo do le Yesu nu\nla gblɔ na wo nɔewo be, “Nu ka! Ame sia gblɔ busunya.”\n4 Yesu nya nu si nɔ woƒe susu me eya ta wòbia wo be, “Nu ka tae miele nu\nbaɖa siawo ƒomevi susum ɖo? 5 Mibu eŋuti kpɔ be kae le bɔbɔe wu, be woagblɔ na\name sia be, “Wotsɔ wò nu vɔ̃wo ke wò,” alo woagblɔ nɛ be, “Ttsi tre nazɔ azɔli?” 6\nKe azɔ mafia mi bena ŋusẽ le nye Mesia la si le anyigba sia dzi be matsɔ nu vɔ̃wo\nake eye mada gbe le ame sia ŋu atsɔ aɖe ŋusẽ sia fia mi.” Esi wògblɔ nya sia vɔ la\netrɔ ɖe dɔnɔ la gbɔ gblɔ nɛ bena, “Tsi tre nàŋlɔ wò aba ne nàzɔ ayi aƒeme!”\n7 Amea tsi tre enumake eye wofɔ eƒe nuwo heyi aƒeme.\n8 Nyateƒe vɔvɔ̃ gã aɖe dze ameha bliboa dzi elabena Yesu wɔ nukunu sia le\nwoawo ŋutɔ ŋkume wokpɔ eye wokafu Mawu be wòna ŋusẽ triakɔ sia tɔgbi\n9 Esi Yesu nɔ tsa ɖim le dua me la, eva ke ɖe dugadzɔla aɖe si woyɔna be Mateo la\nŋu wònɔ afi si wodzɔa duga lena. Yesu yɔe gblɔ nɛ bena, “Va dze yonyeme ne nàzu\nnye nusrɔ̃la.” Mateo tso enumake eye wòdze Yesu yome.\n10 Gbe ma gbe fiẽ la, Mateo kpe Yesu kple eƒe nusrɔ̃lawo be woava ɖu nu le\nye gbɔ. Dugadzɔlawo kple ame baɖa bubuwo hã nɔ amekpekpeawo dome.\n11 Faristitɔwo kpɔ esia ale wobia Yesu ƒe nusrɔ̃lawo bena, “Nu ka ta miaƒe\nnufiala dea ha kple ame tovowo abe esiawo ene?”\n12 Yesu se nya la eye wòɖo eŋu na wo gblɔ be, “Ame siwo mele dɔ lém o la\nmehiã atikewɔla o, ke boŋ ame siwo le dɔ lém lae hiãe.” 13 Ke miyi miasrɔ̃ nu si\ngblɔm mawunya sia le, ‘Nublanuikpɔkpɔe medi ke menye vɔsa o. Nyemeva be mayɔ\name dzɔdzɔewo o ke boŋ nu vɔ̃ wɔlawo.”\nWobia nya Yesu le nutsitsidɔ ŋuti\n14 Gbe ɖeka la, Yohanes Mawutsidetanamela ƒe nusrɔ̃lawo va Yesu gbɔ va biae\nbena, “Nu ka ta wò nusrɔ̃lawo metsia nu dɔna abe ale si mí kple Faristɔwo míewɔna\n15 Yesu hã bia wo bena, “ɖe wòle be ŋugbetɔsrɔ̃ la xɔlɔ̃wo nanɔ konyi fam,\natsi nu adɔ le esime wòle wo gbɔa? ɣeyiɣi li gbɔna esime woakplɔe adzoe le wo\ngbɔ. Eye le ɣemaɣi me la woagbe nuɖuɖu àtsi nu adɔ.\n16 “Womate ŋu atsɔ avɔnuɖeɖi yeye aka avɔ vuvu o, ne wowɔe alea la,\navɔ yeye la aho ɖa le teƒea eye teƒe si vuvu la akeke ɖe edzi wu. 17 Nenema ke\nwomekɔa aha yeye hã ɖe lãgbalẽgolo xoxo me o. Ne wowɔ esia la, aha yeyea ƒe\nŋusẽ awɔe be lãgbalẽgolo la awo eye ahaa kple goe la katã dome agblẽ. Lãgbalẽgolo\nyeye ko me woate ŋu akɔ aha yeye ɖo. Ekema aha la kple lãgbalẽgolo la katã woanɔ\nYairo vinyɔnuvi kple nyɔnu si le ʋusisidɔ lém\n18 Le esime Yesu nɔ nya siawo gblɔm la, Yudatɔwo ƒe ƒuƒoƒe ƒe amegã aɖe va egbɔ\nva dze klo ɖe eŋkume hede ta agu nɛ. Egblɔ na Yesu bena, “Vinye nyɔnuvi ku fifi\nlaa gake mexɔe se be àte ŋu ana wòagagbɔ agbe nenye be èva ka asi eŋu ko.”\n19 Yesu kple eƒe nusrɔ̃lawo dze mɔ ɖo ta amegã la ƒeme enumake. 20 Esime\nwonɔ mɔa dzi la, nyɔnu aɖe si nɔ ʋusisidɔ lém ƒe wuieve sɔŋ la va ka asi eƒe awu to,\n21 elabena egblɔ le eɖokui me bena, “Nenye be meka asi eƒe awu to teti ko la nye\n22 Yesu trɔ ɖe eŋu gblɔ nɛ bena, “Vinyɔnuvi wò dzi nedze eme! Wò xɔse la\nda gbe le ŋuwò.” Tso gbe ma gbe ko la nyɔnua ƒe dɔa vɔ nɛ keŋ.\n23 Esi Yesu va ɖo amegã la ƒeme la, ekpɔ be amewo nɔ avi fam hoo eye\nwonɔ kuteƒehawo hã dzim. 24 Yesu gblɔ bena, “Mina ame siawo katã nado go le xɔa\nme, elabena ɖevia meku o, alɔ̃ ko dɔm wòle.” Ame siwo se nya sia la, ɖu fewu le\neŋu eye ɖewo hã koe.\n25 Wonya ameha la do goe mlɔeba. Yesu yi afi si wotsɔ ɖevia mlɔe eye wòlé\neƒe alɔnu. Nyɔnuvia nyɔ enumake, eti kpo ɖi le aba la dzi eye eƒe lãme se. 26\nNukunu sia kaka ɖe nuto bliboa katã me le ɣeyiɣi kpui aɖe ko megbe.\nYesu da gbe le ŋkuagbãtɔ eve aɖewo ŋu\n27 Le esime Yesu do go le aƒea me yina la, ŋkuagbãtɔ eve kplɔe ɖo henɔ ɣli dom\nbena, “O, Fia David Vi la, kpɔ nublanui na mí.”\n28 Wokplɔe ɖo yi aƒe si me wòge ɖo, tete Yesu trɔ ɖe wo ŋu bia wo bena,\n“Miexɔe se be mate ŋu aʋu ŋku na mia?” Woɖo eŋu nɛ be, “Ẽ, Aƒetɔ”\n29 Ale Yesu tɔ asi woƒe ŋkuwo hegblɔ bena, “Ava eme na mi abe alesi\nmiexɔe se ene.”\n30 Enumake woƒe ŋkuwo ʋu eye wode asi nukpɔkpɔ me nyuie. Yesu de se na\nwo vevie bena womegagblɔ nu si yewɔ na wo la na ame aɖeke o. 31 Ke ameawo\nmewɔ ɖe Yesu ƒe didi dzi o ke boŋ esi wodo ɖe ablɔ dzi ko la, wokaka nu si wò wɔ\nna wo la eye eƒe ŋkɔ ɖi hoo le du bliboa me.\nGbedada le aɖetututɔ aɖe ŋu\n32 Esi Yesu nɔ dzodzom le afi ma la, wokplɔ ŋutsu aɖe si me gbɔgbɔ vɔ̃ nɔ eye\nmetea ŋu ƒoa nu o la, vɛ nɛ. 33 Yesu nya gbɔgbɔ vɔ̃ la do goe le amea me eye wòde\nasi nuƒoƒo me enumake. Nu sia wɔ nuku na ameha la ŋutɔ ale wogblɔ na wo nɔewo\nbe, womekpɔ esia tɔgbi kpɔ le Israel o.\n34 Ke Farisitɔwo ya gblɔ bena, “Nu si ta wòte ŋu nyaa gbɔgbɔ vɔ̃woe nye be,\nSatana si nye gbɔgbɔ vɔ̃wo ƒe fia la le eya ŋutɔ me.”\nYesu ƒe nublanuikpɔkpɔ na ame\n35 Yesu tsa le kɔƒe kple du siwo le ŋuto ma me la me kpe ɖo, enɔ mawunya gblɔ le\nYudatɔwo ƒe ƒuƒoƒewo eye wònɔ gbeƒã ɖem Fiaɖuƒe la ƒe nyanyui la hã. Eye afi sia\nafi si wòyi la, eda gbe le dɔ vovovo lelawo ŋu. 36 Ameawo ƒe nu wɔ nublanui nɛ\nŋutɔ elabena nu geɖewo nɔ fu ɖem na wo ke womenya nu si woawɔ o. ɖe ko wonɔ\nabe alẽha si kplɔla meli na o la ene.\n37 Yesu gblɔ na eƒe nusrɔ̃lawo be, “Agblemenukuawo sɔ gbɔ ŋutɔ gake\ndɔwɔlawo mesɔ gbɔ kura o! 38 Eya ta mibia agbletɔa be wòadɔ dɔwɔla geɖewo ɖa\nbe woawɔ dɔ le eƒe agblewo me.”\nYesu yɔ eƒe nusrɔ̃la wuieveawo\n10 Yesu yɔ eƒe nusrɔ̃la wuieveawo ƒo ƒui eye wòna ŋusẽ wo bena woanya\ngbɔgbɔ vɔ̃wo le amewo me eye woada dɔ sia dɔ ƒomevi.\n2 Eƒe nusrɔ̃la wuieveawo ƒe ŋkɔwoe nye:\nSimɔn, ame si woyɔna hã be Petro,\nAndrea, Petro nɔvi,\nYakobo kple nɔvia Yohanes,\name siwo nye Zebedeo viwo,\n4 Simɔn, ame si nye Zelote dunyaheha sesẽ aɖe me nɔla, kple\nYuda Iskariɔt, ame si va dee asi.\n(Marko 6:7-13 ; Luka 9:1-6)\n5 Yesu dɔ wo kple gbedeasi sia bena, “Migayi Trɔ̃subɔlawo kple Samariatɔwo gbɔ o,\n6 ke boŋ miyi Israelvi siwo nye Mawu ƒe alẽ bubuwo ko gbɔ. 7 Miyi miagblɔ na wo\nbe, dziƒofiaɖuƒe la va ɖo vɔ. 8 Mida gbe le dɔnɔwo ŋu, migbɔ agbe ame kukuwo,\nmina anyidzelawo ŋuti nakɔ, eye minya gbɔgbɔ vɔ̃wo do goe le amewo me. Mina nu\namewo faa abe ale si wona mi ene!\n9 “Migatsɔ ga aɖeke ɖe asi le miaƒe mɔzɔzɔ me o, 10 migatsɔ mɔzɔkotoku\nkple awu bubuwo hã ɖe asi o, eye migatsɔ afɔkpa alo atizɔti teti hã o, elabena ame\nsiwo ŋu miakpe ɖo la woawo hã akpɔ mia dzi. 11 Nenye be miege ɖe du alo kɔƒe\naɖe me la, midi mawuvɔ̃la aɖe mianɔ eƒe aƒeme va se ɖe esime miadzo ayi du bubu\nme. 12 Nenye be miege ɖe aƒe aɖe me la, mido gbe na ameawo eye miabia dzeƒe\nɖokuibɔbɔtɔe. 13 Nenye be aƒea me tɔwo nye mawuvɔ̃lawo vavã la, miyra wo, ke ne\nwomele nenema o la migayra wo o. 14 Ne du aɖe me tɔwo alo aƒe aɖe me tɔwo\nmexɔ mi o eye womeɖo to mi o la, miʋuʋu miaƒe afɔke ɖe teƒea ne miadzo. 15 Le\nnyateƒe me la, anɔ bɔbɔe na Sodom kple Gomoratɔwo le ʋɔnudrɔ̃gbe la tsɔ wu ame\n16 “Mele mia dɔm abe alẽwo ene ɖo ɖe amegaxi nyanyrãwo dome. Midze aye abe\ndawo ene eye midza abe akpakpawo ene. 17 Mikpɔ mia ɖokuiwo dzi nyuie le\namewo ŋuti! Elabena woalé mi adrɔ̃ ʋɔnu mi eye woaƒo mi le woƒe ƒuƒoƒewo. 18 Ẽ,\nle tanye la, woadrɔ̃ ʋɔnu mi le fiawo kple mɔmefiawo ŋkume. Ke esia anye\nmɔnukpɔkpɔ na mi bena miagblɔ nyanyui la na wo, kple xexeame katã.\n19 “Nenye be wolé mi, kplɔ mi yi ʋɔnui la, migatsi dzi le nu si miagblɔ ŋuti\no, elabena woade nya si tututu wòle be miagblɔ la susu me na mi le ɣeyiɣi ma me.\n20 Elabena menye mia ŋutɔwoe aƒo nu o, ke boŋ mia Fofo si le dziƒo la ƒe Gbɔgbɔe\nle nu ƒo ge to mia dzi.\n21 “Mele egblɔm na mi bena, nɔvi ahe nɔvi ade ku me, eye vi fofo ade ye\nŋutɔ via asi. ɖeviwo atsi tre ɖe woawo ŋutɔ dzilawo ŋuti eye woahe wo ade ku me.\n22 Ame sia ame alé fu mi elabena mienye tɔnyewo. Ke mia dometɔ siwo anɔ tsitre\nsesῖe va se ɖe nuwuwua la akpɔ ɖeɖe.\n23 “Nenye be woti mia yome le du aɖe me la misi yi du bubu me! Nye Mesia\nla, matrɔ agbɔ hafi miawu tsatsa le Israel duwo katã me nu. 24 Minyae be sukuvi\nmenyaa nu wua eƒe nufiala o. Nenema ke subɔla mewua eƒe aƒetɔ o. 25 Ne nya aɖe\ndzɔ ɖe nufiala aɖe dzi la eƒe sukuvi la hã dzie nye ma wòdzɔ ɖo. Nenema ke ne nya\naɖe dzɔ ɖe Aƒetɔ aɖe dzi la, eƒe subɔvi hã le eme. Eye esi wònye be woyɔ Nye, Aƒea\ndzi kpɔla be Satana ɖe, aleke woayɔ miawoe?\nAme si miavɔ̃\n26 Migavɔ̃ ame siwo ado ŋɔdzi na mi la o. Elabena ŋkeke li gbɔna esi dzi woƒe\nadzame ɖoɖo vɔ̃wo adze le gaglãgbe eye ame sia ame akpɔ nyateƒe la adze sii.\n27 “Nya siwo gblɔm mele na mi le bebeme la migblɔ wo kple ɣli le\ngaglãgbe. Ne mede gbe to me na mi la, miɖe gbeƒãe.\n28 “Migavɔ̃ na ame siwo ate ŋu awu miaƒe ŋutilã ke womate ŋu awu miaƒe\ngbɔgbɔ o la gbeɖe o! Mivɔ̃ Mawu ɖeka hɔ̃ ame si si ŋusẽ le be wòawu ŋutilã kple\ngbɔgbɔ la siaa le dzomavɔ me. 29 Nenie enye atsutsrɔe ɖeka ƒe home? Menye\npesewa ɖeka pɛ ye oa? Ke wo dometɔ ɖeka pɛ hã meli si ta mia Fofo la mekpɔna o.\n30 Miaƒe taɖa katã gɔ̃ hã ƒe xexlẽme le nyanya me na Mawu. 31 Eya ta migatsi dzi\nɖe naneke ŋu o, miawo la miexɔ asi na Mawu tsɔ wu atsutsrɔewo.\nKristo me ʋuʋu le amewo gbɔ\n32 “Ame sia ame si aʋu menye le dutoƒo la, nye hã maʋu eme le Fofo la gbɔ le\ndziƒo. 33 Ke ne ame aɖe gbe nu le gbɔnye le dutoƒo la, nye hã magbe nu le egbɔ le\nFofonye gbɔ le dziƒo.\nMenye ŋutifafa o, ke boŋ yi\n(Luka 12 :51-53, 14-26-27)\n34 “Migabu xaa bena meva be mahe ŋutifafa va anyigba dzi o. Nyemeva be mahe\nŋutifafa vɛ o ke boŋ yie metsɔ vɛ, 35 elabena meva be mana, ŋutsu natso ɖe\nfofoa ŋu, vinyɔnu natso ɖe dadaa ŋu eye lɔ̃xoyɔvi natso ɖe lɔ̃xoa ŋu. 36 Ame ƒe\nfutɔwo anye eya ŋutɔ ƒe aƒemetɔwo.’ 37 Nenye be mielɔ̃ mia dadawo kple mia\nfofowo tsɔ wum la ekema miedze be mianye tɔnyewo o, nenema ke ne mielɔ̃ mia\nvinyɔnuwo kple mia viŋutsuwo tsɔ wum la, miedze be mianye tɔnyewo o. 38 Ne\name aɖe gbe metsɔ eƒe atitsoga dze yonyeme o la eya hã medze anye tɔnye o.\n39 “Nenye be ame aɖe ku ɖe eƒe agbe ŋuti vevie la, abui ke ne ame aɖe tsɔ\neƒe agbe na ɖe tanye la, akpɔe le nuwuwua.\n40 “Ne ame aɖe xɔ mi nyuie la nyee wòxɔ. Eye ne ame aɖe xɔm la exɔ Mawu si\ndɔm ɖa. 41 Nenye be miexɔ nyagblɔɖila aɖe be enye Mawu ƒe ame la, woana fetu si\nƒomevi woana nyagblɔɖila la ke miawo hã, eye nenye be miexɔ ame nyui siwo vɔ̃a\nMawu le wòƒe dzadzɛnyenye ta la woana fetu si woana woawo hã mi.\n42 Ne ame aɖe ana tsi fafɛ kplu ɖeka ame gblɔe siawo dometɔ ɖeka, be enye\nnye nusrɔ̃la ta la, mele egblɔm na mi le nyateƒe me be, eƒe fetu matsi eŋu o.”\nYohanes dɔ eƒe nusrɔ̃lawo ɖe Yesu gbɔ\n11 Esi wòde se na nusrɔ̃la wuieveawo alea vɔ megbe la, Yesu ŋutɔ dze mɔ nɔ\nmawunya gblɔm le duwo me nɔ yiyim, abe ale si wòɖoe da ɖi ene.\n2 Yohanes Mawutsidetanamela, ame si nɔ gaxɔ me le ɣeyiɣi siawo me la se\nnukunu gbogbo siwo katã Mesia la nɔ wɔwɔm. Le esia ta edɔ eƒe nusrɔ̃lawo ɖo ɖe\nYesu gbɔ be woabiae be, 3 “Wò tututue nye ame si ƒe vava míele mɔ kpɔm na loo\nalo ame bubu aɖe gali gbɔna?”\n4 Wova bia nya sia Yesu eye wòɖo eŋu na wo bena, “Mitrɔ yi Yohanes gbɔ\nne miagblɔ nukunu siwo katã mewɔ miekpɔ la nɛ. 5 Migblɔ nɛ be, meʋu ŋku na\nŋkunɔwo, mena be tekunɔwo alo bafawo le azɔli zɔm, anyidzelawo ŋuti kɔ eye\ntokunɔwo le nu sem, nenema ke mena be ame kukuwo le agbe gbɔm, migblɔ ale si\nmele nyanyui la gblɔm na ame dahewo la hã nɛ. 6 Migblɔ nya sia hã nɛ be, ‘Woayra\name siwo xɔa dzinye sena ɖikeke manɔmee.’”\nYesu ɖi ɖase le Yohanes ŋu\n7 Esi Yohanes ƒe nusrɔ̃lawo nɔ dzodzom la, Yesu dze nuƒoƒo na ameha la tso\nYohanes ŋu gɔme be, ‘Nu ka miedo go yi gbedzi be miakpɔ? Aƒla si ya le ƒoƒoma? 8\nNe mele eme nenema o la, nu kae miedo go be miakpɔ? Ame si do awu nyuiwoa?\nAo, ame siwo do awu nyuiwo la le fiasãwo me. 9 Ekema nu kae miedo go ɖakpɔ?\nNyagblɔɖila aɖea? Ẽ, gake mele egblɔm na mi be ewu nyagblɔɖila gɔ̃ hã. 10 Elabena\nYohanes enye ame si ŋu woŋlɔ ɖi le be, ‘Madɔ nye dɔla ɖe ŋgɔwò, ame si adzra wò\nmɔ ɖo hafi nàva.’\n11 “Enye nyateƒe be, le amegbetɔƒomea katã dome la, ame aɖeke mede ŋgɔ\nwu Yohanes Mawutsidetanamela o. Ke megale egblɔm na mi kple kakaɖedzi hã be,\name suetɔ kekeake si le dziƒofiaɖuƒea me la kɔ wu eya amea! 12 Tso Yohanes\nMawutsidetanamela ƒe ŋkekewo me va se ɖe fifia la, dziƒoƒiaɖuƒe la le ŋgɔ yim\nŋusẽtɔe eye ŋkumesesẽtɔwoe le eham. 13 Elabena se la, kple nyagblɔɖilawo katã\nva se ɖe Yohanes dzi gblɔẽ da ɖi, 14 eye ne miedi be yewoaxɔ nya siwo gblɔm mele\nla, ekema minyae be, Yohanes enye Eliya, ame si nyagblɔɖilawo gblɔ be ava do ŋgɔ.\n15 Ne ame aɖe le klalo be yease nu la, nesee azɔ!\n16 “Aleke magblɔ tso dukɔ sia ŋuti? Ame siawo le abe ɖevi siwo le fefem\nhele gbɔgblɔm na wo nɔewo be, 17 ‘Míedzi dzidzɔhawo na mi gake miekpɔ dzidzɔ\no, eya ta míedzi kuhawo gake miefa konyi hã o!’ 18 Yohanes Mawutsidetanamela\nmenoa wain teti hã o, eye wòtsia nu dɔna zi geɖe, gake miegblɔ be, gbɔgbɔ vɔ̃ le\neme. 19 Ke nye Mesia la, meɖua nu, noa nu, eye miawo ke miegblɔ tso ŋunye be,\nnutsuɖula kple ahatsunolae wònye, eye wòdea ha kple nu vɔ̃ wɔlawo! “Ke Mawu ƒe\nnunya tsoa afia na eɖokui to eƒe nuwɔnawo me.”\nBabadodo na du siwo metrɔ dzime o\n20 Azɔ Yesu he nya ɖe du siwo me wòwɔ eƒe nukunu geɖewo le la ŋu elabena\nwogbe be yewomaxɔ Mawu dzi se o.\n21 Egblɔ le wo ŋu be, “Baba na mi, Korazin kple Betsaida! Elabena ɖe\nwònye Tiro kple Sidɔn siwo nye du vɔ̃ɖiwo la mee mewɔ nukunu siwo mewɔ le\nmiaƒe ablɔwo me le la, ne du mawo me tɔwo tsɔ ɖokuibɔbɔ kple vevesese dzudzɔ nu\nvɔ̃ wɔwɔ xoxo. 22 Le nyateƒe me la anɔ bɔbɔe na Sidɔn kple tiro le ʋɔnudrɔ̃gbe la tsɔ\nwu mi! 23 Eye wò Kapernaum, togbɔ be wode bubu gã aɖe ŋuwò hã la, àyi dzomavɔ\nla me, elabena ne Sodom mewɔ nukunu klitsu siwo mewɔ le mewò le la, ne\nwometsrɔ̃ dua o ke boŋ anɔ anyi va se ɖe egbe. 24 Le nyateƒe me la, anɔ bɔbɔe na\nSodom le ʋɔnudrɔ̃gbe la tsɔ wu wò.”\nMiva gbɔnye eye miadzudzɔ\n25 Le ɣeyiɣi sia me, Yesu do gbe ɖa bena, “O Fofonye, dziƒo kple anyigba ƒe Aƒetɔ,\nmeda akpe na wò bena nèɣla nyateƒe la ɖe ame siwo bu wo ɖokuiwo nunyala gãwoe,\nke nèɖe nu siawo fia ɖevi suewo. 26 Ẽ, Fofo meda akpe be edze ŋuwò be nàwɔe\n27 Egblɔ yi edzi be, “Fofonye tsɔ nu siwo katã nye nyateƒe la de asi nam.\nFofo la koe nya ame si ƒomevi Vi la nye, eye Vi la kple ame siwo Vi la ɖee fia la\nkoe nya Fofo la.”\n28 Mite va gbɔnye mi ame siwo ŋu ɖeɖi te eye agba le mia wum la eye nye la mana\nmiadzudzɔ. 29 Mitsɔ nye kɔkuti la ɖo mia ɖokui dzi eye miasrɔ̃ nu le gbɔnye,\nelabena mefa, mebɔbɔ ɖokuinye ɖe anyi le dzime, eye miaƒe luʋɔwo agbɔ ɖe eme. 30\nElabena nye kɔkuti la tsɔtsɔ le bɔbɔe eye nye agba la le wodzoe.”\nSabat ŋkeke la ƒe Aƒetɔ\n12 Gbe ɖeka la, Yesu kple eƒe nusrɔ̃lawo zɔ to bligble aɖewo me yina afi aɖe.\nGbe ma gbe nye Sabat ŋkeke. Dɔ nɔ nusrɔ̃lawo wum ɣemaɣi eya ta woŋe bli aɖewo\neye woklẽ wo heɖu.\n2 Farisitɔ aɖewo kpɔ wo eye wohe nya ɖe Yesu ŋu gblɔ bena, “Wò nusrɔ̃lawo\nle sea dzi dam. Elabena wole nu ŋem le Sabat ŋkeke dzi.”\n3 Ke Yesu bia wo be, “Miexlẽ nu si Fia David kple eŋutimewo wɔ esi dɔ wu\nwo la oa? 4 Eya kple eŋutimewo yi gbedoxɔ me, eye woɖu abolo tɔxɛ si wòle be\nOsɔfowo ko naɖu la. 5 Miexlẽe le Mose ƒe segbalẽa me kpɔ be Osɔfo siwo le dɔ\nwɔm le gbedoxɔ me la kpɔ mɔ awɔ dɔ le Sabat ŋkekea dzi oa? 6 Le nyateƒe me la,\name aɖe le afi sia si de ŋgɔ boo wu gbedoxɔ sia! 7 Mawunya aɖe gblɔ be,\n‘Nublanuikpɔkpɔ dim mele tso mia gbɔ ke menye miaƒe vɔsawo o.’ Ne ɖe miese\nmawunya sia gɔme la anye ne miahe nya ɖe ame siwo medze agɔ o la ŋu o. 8\nElabena Amegbetɔ Vi la, nye Aƒetɔ na Sabat ŋkekea gɔ̃ hã.”\nAme si titi lé asi na\n9 Le esia megbe la, eyi Yudatɔwo ƒe ƒuƒoƒe 10 eye wòkpɔ ame aɖe si titi lé asi na le\nafi ma. Farisitɔ siwo nɔ afi ma la biae enumake bena, “Ele sea nu be woada gbe le\name ŋu le Sabat ŋkekea dzia?” Wonɔ mɔ kpɔm be aɖo eŋu be “E”, ale be yewoalée.\n11 Ke Yesu ɖo eŋu na wo bena, “Nenye be alẽ wò ge ɖe vudo me le Sabat ŋkeke dzi\nɖe màɖee le eme oa? Àɖee le eme godoo! 12 Ke ɖe amegbetɔ ƒe agbe mele vevie tsɔ\nwu alẽ tɔ oa? Eya ta enyo vavã be woawɔ dɔ nyui le Sabat ŋkekea dzi.” 13 Azɔ\negblɔ na ame si titi lé asi na bena, “Dzɔ wò asi”, eye esi wòdzɔe la, eƒe asi gaɖɔ ɖo\nabe evelia ene.\n14 Le nu si Yesu wɔ ta la, Farisitɔwo yɔ takpekpe kpata aɖe bena yewoawɔ\nɖoɖo ɖe ale si yewoawɔ alée awu ŋuti.\nMawu ƒe Dɔla tiatia la\n15 Yesu nya susu vɔ̃ si ɖom Farisitɔawo nɔ eya ta edzo le ƒuƒoƒea, ke ame geɖewo\nkplɔe ɖo hoo eye wòda gbe le dɔnɔ siwo katã le wo dome la ŋu. 16 Ke exlɔ̃ nu wo\nvevie be womegagblɔ nukunu siwo wɔm yele la na amewo o. 17 Esia wu Yesaya ƒe\nnya si wògblɔ ɖi tso eŋuti nu bena,\n18 “Nye kɔ nàkpɔ nye Dɔla la ɖa, kpɔ ame sia ɖa, eyae nye nye Ametiatia la.\nEyae nye nye Lɔlɔ̃tɔ, si ŋu nye luʋɔ kpɔa dzidzɔ le. Made nye Gbɔgbɔ eme eye\nwòadrɔ̃ ʋɔnu dukɔwo. 19 Mewɔa dzre alo doa ɣli o, eye mèle eƒe gbe se ge le\nablɔwo dzi hã o! 20 Mewɔa fu ame gblɔewo alo tsia woƒe mɔkpɔkpɔ suetɔ gɔ̃ hã nu\no. Le eƒe dziɖuɖu mlɔetɔ me la, atsi dzrehehe ɖe sia ɖe nu. 21 Eye eƒe ŋkɔ anye\nxexeame katã ƒe mɔkpɔkpɔ.”\nYesu kple Belzebub\n(Marko 3:20-30; Luka 11:14-23,12:10)\n22 Azɔ wokplɔ ame aɖe, si me gbɔgbɔ vɔ̃ le, eye wònye ŋkuagbãtɔ kple aɖetututɔ la\nva Yesu gbɔe eye wòda gbe le eŋu ale be wòte ŋu nɔ nu ƒom henɔ nu kpɔm nyuie hã.\n23 Nukunu sia wɔ moya na ameha la ale gbegbe be wodo ɣli gblɔ be, “Alo ame siae\nnye David Vi la?”\n24 Esi Farisitɔwo se nukunu si Yesu wɔ la wogblɔ le wo ɖokuiwo me be,\n“Ame sia tea ŋu nyaa gbɔgbɔ vɔ̃ le amewo me to Belzebub si nye gbɔgbɔ vɔ̃wo ƒe\nfia la ƒe ŋusẽ me.”\n25 Yesu nya nu si gblɔm wonɔ eya ta eɖo ŋu na wo bena, “Fiaɖuƒe si ma ɖe\nakpa eve eye wotsi tre ɖe wo nɔewo ŋu la azu aƒedo. Eye du alo aƒe si ma hetsi\ntre ɖe ye ŋutɔ ɖokui ŋu la agbã. 26 Nenye be Satana gale Satana nyam le amewo me\nla, ekema eya hã tsi tre ɖe eya ŋutɔ ɖokui ŋu. Ale ke lawɔ eƒe fiaɖuƒe la anɔ te\nmahã? 27 Ne miele gbɔgblɔm be mele gbɔgbɔ vɔ̃wo nyam kple Satana ƒe ŋusẽ ɖe,\nŋusẽ kae miaƒe amewo ya zãna ne wole gbɔgbɔ vɔ̃wo nyam? Miaƒe amewo boŋ neɖo\nnya si mietsɔ ɖe ŋutinye la ŋu na mi. 28 Nenye be Mawu ƒe Gbɔgbɔe metsɔ le\ngbɔgbɔ vɔ̃wo nyami la, ekema minyae be mawufiaɖuƒe la va ɖo mia dome. 29 Nenye\nbe ame aɖe di be yeagbã Satana ƒe fiaɖuƒe la, ele nɛ be woalé Satana abla ɖe ka me\ngbã. Eye mɔ sia dzi koe woate ŋu ato anya eƒe gbɔgbɔ vɔ̃wo le amewo me. 30 Misee\nbe ame si mele dzinye o la etsi tre ɖe ŋunye, eye ame si meƒoa ƒu nuwo kplim o la\neyae kanɛ hlẽna.\nNu vɔ̃ wɔwɔ ɖe Gbɔgbɔ Kɔkɔe ŋu\n31 Eya ŋuti mele egblɔm na mi be woatsɔ nu vɔ̃ sia nu vɔ̃ kple busunya sia busunya\nake amewo, ke busunya ɖe Gbɔgbɔ Kɔkɔe ŋu ya la womatsɔe ake o. 32 Ne ame aɖe\nagblɔ nya ɖe Amegbetɔvi la ŋuti la woatsɔe akee, ke ne ame aɖe agblɔ nya ɖe\nGbɔgbɔ Kɔkɔe ŋuti la womatsɔe akee le agbe sia kple agbe si le vava ge la me o.\nAti kple eƒe kutsetsewo\n33 “Wotsɔa ati ɖe sia ɖe ƒe kutsetse tsɔna dzea sii. Ati nyui la, ku nyui wòtsena eye\nati manyomanyo hã tsea ku manyomanyo. 34 Mi, da ƒe dzidzimeviwo! Aleke mi\name vɔ̃ɖi siawo miate ŋu agblɔ nya nyui aɖe? Elabena nya sia nya si ame gblɔna la\ntso eƒe dzi me. 35 Ame nyui ƒe nuƒo fiana be nu nyui wɔwɔ yɔ eƒe dzi me. Ke\name vɔ̃ɖi ya ƒe dzi me yɔna fũ kple nu vɔ̃, eye eƒe nuƒo ɖea vɔ̃ɖivɔ̃ɖinyenye sia fiana.\n36 Mele egblɔm na mi kple kakaɖedzi be, mia dometɔ ɖe sia ɖe ana akɔnta le nya\nvlo ɖe sia ɖe si ado tso eƒe nu me la ŋu le ʋɔnudrɔ̃gbe la. 37 Eya ta minyae bena nya\nsi ado tso miaƒe nume fifia lae afia afi si mianɔ le ʋɔnudrɔ̃gbe la eye eyae woatsɔ\natso afia na mi loo, alo woatsɔ abu fɔ mi.’\n38 Tete Yudatɔwo ƒe agbalẽfialawo kple Farisitɔ aɖewo bia tso esi be, “Nufiala,\nmíedi dzesi kple nukunu aɖe tso gbɔwò.” 39 Yesu ɖo eŋu gblɔ na wo bena,\n“Dzidzime vɔ̃ɖi wɔahasi le dzesi kple nukunu dim. Ke ɖeke meli wu nyagblɔɖila\nYona ƒe dzesi la o. 40 Elabena ale si Yona nɔ tɔmelã gã la ƒe dɔme ŋkeke etɔ̃ kple zã\netɔ̃ ene la, nenema ke nye Amegbetɔ Vi la hã manɔ anyigba ƒe tume ŋkeke etɔ̃ kple\nzã etɔ̃. 41 Le ʋɔnudrɔ̃gbe la, Ninivetɔwo atsi tre ɖe dukɔ sia ŋuti eye woabu fɔ mi.\nElabena esi Yona gblɔ mawunya na wo la wotrɔ dzime, ɖe asi le woƒe nu tovowo\nwɔwɔ ŋu hetrɔ ɖe Mawu gbɔ. Ke azɔ la, ame aɖe le mia dome si de ŋgɔ wu Yona\nboo gake miegbe be yewomaxɔ edzi ase o. 42 Fianyɔnu si tso Sheba la atsi tre ɖe\ndukɔ sia ŋu le ʋɔnudrɔ̃gbe eye wòabu fɔe, elabena exa ɖe Salomo ƒe nunya ta tso\ndidiƒe ke va egbɔ bena yease eƒe nufiamenyawo, ke azɔ ame aɖe si kɔ wu Salomo la\nle mia dome.\nGbɔgbɔ makɔmakɔ la ƒe tɔtrɔgbɔ\n43 “Ne gbɔgbɔ vɔ̃ aɖe do go le ame aɖe me la, eyina gbedzi afi si wòtsana le ɣeyiɣi\naɖe sinu nɔa sitsoƒe dim, ke ne mekpɔ ɖeke o la, 44 ekema egblɔna be, ‘Matrɔ agayi\naƒe si me medo le la boŋ’ Ne etrɔ va la ekpɔna be aƒea me ɖigbɔlo, wokplɔ eme\nnyuie eye nu sia nu le ɖoɖo nu. 45 Ekema gbɔgbɔ vɔ̃ la yina ɖayɔa gbɔgbɔ vɔ̃ adre\nbubu siwo vlo wu eya ŋutɔ, eye wogena ɖe aƒea me nɔa afi ma. Esia wɔnɛ be amea\nƒe nɔnɔme vɔ̃ɖina wu tsãtɔ. Alea tututue wòanɔ na dzidzime vɔ̃ɖi siae.\nYesu ƒe fometɔ vavãwo\n46 Esi Yesu ganɔ nu ƒom na ameha la, dadaa kple nɔviaŋutsuwo nɔ aƒea godo eye\nwonɔ didim be yewoaƒo nu kplii. 47 Ame aɖe gblɔe nɛ be, “Dawò kple nɔviwò\nŋutsuwo le egodo le didim be yewoƒo nu kpli wò.” 48 Yesu bia amea be, “Ame kae\nnye danye eye ame kawoe nye nɔvinyeŋutsuwo?” 49 Azɔ edo esi ɖe nusrɔ̃lawo gbɔ\ngblɔ bena, “Mikpɔ ame siawo ɖa! Woawoe nye danye kple nɔvinyeŋutsuwo.” 50 Eyi\nedzi be, “Ame si le Fofonye si le dziƒo la ƒe lɔlɔ̃nu wɔm lae nye danye, nɔvinyeŋutsu\nLododo le nukuwula ŋuti\n13 Gbe ma gbe Yesu do go tso aƒea me yi ɖanɔ anyi ɖe ƒua nu. 2 Ameha gã aɖe\ngaƒo ƒu ɖe eŋu ale gbegbe be ege ɖe ʋu aɖe me eye wòyi ɖe ƒua dzi vie bɔbɔ nɔ anyi\nke ameha la tɔ ɖe ƒua ta. 3 Egblɔ nya geɖewo na wo to lododo me be, “Agbledela\naɖe yi nuku wu ge. 4 Esi wònɔ nukua wum la, ɖewo ge ɖe mɔ to eye xeviwo va fɔ\nwo mi. 5 ɖewo hã ge ɖe kpenyigba dzi afi si ke sue aɖe ko nɔ, nuku siawo tsi\nvlɔvlɔvlɔ, 6 gake esi ŋdɔ ʋu ɖe wo dzi la, woyrɔ eye woku elabena woƒe kewo mede\nto o. 7 Nuku bubuwo ge ɖe ŋu me, eye ŋu vu tsyɔ wo dzi woku. 8 Ke nuku aɖewo\nhã ge ɖe anyigba nyuitɔ la dzi, eye womie tsi hetse ku geɖewo, ɖewo tse blaetɔ̃,\nbubuwo tse blaade eye ɖewo hã tse alafa. 9 Ne tosenu li na mi la, mise nya siawo.”\n10 Eƒe nusrɔ̃lawo va egbɔ va biae bena, “Nu ka ta ɣesiaɣi ko nènɔa nu fiam amewo\nto Lododo me ɖo?”\n11 Eɖe eme na wo bena woawo nusrɔ̃lawo koe wona mɔnukpɔkpɔ be woanya\nnu si dziƒofiaɖuƒe la nye, ke womene mɔnukpɔkpɔ sia ame bubuwo o.\n12 Ame si si nu le la, eyae woana nui ale be nu si le esi la nasɔ gbɔ ɖe dzi, ke\name si si nu mele o la, sue si le esi hã la woaxɔe le esi woatsi asi ƒuƒlu 13 Nu sia tae\nmetsɔa lododo fia nu amewoe ɖo be, tɔgbɔ be woanɔ nua kpɔm hã la womakpɔe\nadze sii o, eye woanɔ esem gake womase egɔme o.\n14 “Nya sia wu nyagblɔɖila Yesaya ƒe nyagblɔɖi sia nu bena, ‘Wosea nya, ke\nwomesea egɔme o, wokpɔa nu, ke womedzea si nu si wokpɔ la o! 15 Elabena woƒe\ndziwo ku atri hedo kpeɖi, woƒe towo hã tri, eye woŋe aɖaba ƒu nu siwo wokpɔ la\ndzi, 16 elabena womekpɔa nu alo sea nu gɔme ale be woagatrɔ ɖe Mawu ŋu eye\nmada gbe le wo ŋu o,’ ke woyra miawo ya ƒe ŋkuwo kple towo, elabena wokpɔa nu\neye wodzea sii, wosea nya eye wosea egɔme. 17 Mawuvɔ̃la geɖewo kple nyagblɔɖila\ngeɖewo di vevie bena yewoakpɔ nu siwo kpɔm miele eye yewoase nya siwo sem\nmiele gake womete ŋui o.\nYesu ɖe lododo tso nukuwula ŋu gɔme\n18 “Lo si medo tso nukuwula ŋuti la ƒe gɔmeɖeɖee nye si! 19 Anyigba alo mɔto afi\nsi nuku aɖewo ge ɖo la, nye ame aɖe ƒe dzi. Ame sia sea nyanyui la tso mawufiaɖuƒe\nla ŋuti gake mesea egɔme o, ale Satana vana eye woɖea nyanyui la le eƒe dzi me. 20\nKpenyigba lae nye ame si sea nyanyui la eye eƒe dzi xɔnɛ kple dzidzɔ, 21 gake dzi\nsia meli ke o, ale be mawunya la meƒoa ke ɖe to o, ale le ɣeyiɣi ʋee aɖe ko megbe\nnenye be fukpekpe kple yometiti va la, eƒe xɔse nu tsina eye wòdea megbe. 22\nAnyigba si dzi yɔ kple ŋuve lae nye ame si sea mawunya la gake dzitsitsi ɖe\nxexemenuwo kple kesinɔnuwo ŋu hea eƒe susu ɖa tso mawunya la gbɔ, eya ta metsea\nku aɖeke na Mawu o. 23 Anyigba nyui lae nye ame si ƒe dzi sea mawunya la eye\nwòsea egɔme , eye eya hã yina ɖakplɔa ame blaetɔ̃, blaade alo alafa ɖeka bubu gɔ̃ hã\nvana dziƒofiaɖuƒea mee.”\nLododo le gbe wuwluiwo ŋuti\n24 Lo bubu si Yesu gado hãe nye esi, “Dziƒofiaɖuƒe la le abe ame si ƒã bli ɖe eƒe\nagble me ene. 25 ke esi wòmlɔ anyi le zã me la, eƒe futɔ va ƒã gbeku vɔ̃wo ɖe bliawo\ndome. 26 Esi bliawo de asi tsitsi me la, gbeku vɔ̃awo hã tsi kpli wo.\n27 Agblea dzi kpɔlawo va agbletɔ la gbɔ va biae be, ‘Aƒetɔ, alo menye nuku\nnyui nèƒã ɖe wò abɔ me oa? Afi ka gbeku vɔ̃ siawo tso?\n28 “Agbletɔ la ɖo eŋu na wo bena, ‘Futɔ aɖe kokokoe wɔ nenem nu sia.’\n“Agbledzikpɔlawo biae bena, ‘Ekema miho gbeku vɔ̃awo ƒu gbe mahã?’\n29 “Eɖo eŋu na wo bena, ‘Gbeɖe, migawɔe o, ne miebe yewoaho gbeku\nvɔ̃awo la, miaho blia hã. 30 Eya ta mina wo katã natsi aduadu va se ɖe nuŋeɣi,\nekema mana nuŋelawo naho gbekuawo atɔ dzo wo, eye woatsɔ bli la akɔ ɖe nye ava\nLododo le logoku kple amɔ ʋaʋã ŋuti\n(Marko 4:30-32; Luka 13:18-21)\n31 Lo bubu si wògado na wo lae nye esi: “Dziƒofiaɖuƒe la le abe ʋuti ƒe ku si nye\natikutsetse suetɔ kekeake si wodo ɖe anyigba tume ene. 32 Togbɔ be enye atiku\nsuetɔ wu le atikuwo dome hã la, ne etsi la, eva zua ati gã si ƒoa atiwo katã ta, eye\nxeviwo va wɔa atɔ ɖe eme hekpɔa gbɔdzɔe.”\n33 Yesu yi edzi kple lododo bubu be: “Dziƒofiaɖuƒe la ɖi nyɔnu si le\nyevubolo wɔm. Ekua yevubolowɔ la ɖe sinu eye wòtsɔa nuʋãnu dea eme henyemanɛ\nva se ɖe esime yevubolomɔ la hona.”\n34 Yesu wɔa lododo ŋutidɔ zi geɖe nenye be wòle nu ƒom na amewo, ne ele nu ƒom\nna wo la, edoa lo ɖeka teti na wo kokoko. 35 Elabena wogblɔ nya ɖi bena,\n“Maƒo nu to lododowo me eye maɖe nu ɣaɣla siwo li tso gɔmedzedzea me ke la\nLododo le gbe wuwliwo ŋuti gɔmeɖeɖe\n36 Azɔ egblẽ ameha la ɖe kpɔa godo eye wòga ɖe aƒea me. Eƒe nusrɔ̃lawo va egbɔ\ngblɔ bena, “ɖe lo si nèdo tso bligble kple gbeku vɔ̃wo ŋuti me na mi”\n37 Egblɔ na wo bena, “Enyo, maɖe egɔme na mi. Nyee nye agbledela si ƒã bli\nɖe nye agble me. 38 Agble lae nye xexeame, eye bli lae nye ame si le mawufiaɖuƒe\nla me, ke gbeku vɔ̃ɖia woe nye dzimaxesetɔwo. 39 Futɔ si ƒã gbeku vɔ̃wo ɖe blia me\nlae nye Satana, nuŋeɣi lae nye xexeame ƒe nuwuwu, eye nuŋelawoe nye\n40 “Le alobalo sia me la, woɖe gbeku vɔ̃ɖiawo ɖe aga eye wotɔ dzo wo,\nnenema ke wòanɔ le xexeame ƒe nuwuwu. 41 Madɔ nye dɔlawo ɖa eye woaƒo ame\nvɔ̃ɖiwo kple nuɖianuwo katã nu ƒu, aɖe wo ɖa le mawufiaɖuƒe la me, 42 woatsɔ wo\naƒu gbe ɖe kpodzo me eye woafia kolikoli. Afi sia avifafa kple aɖukliɖuɖu ade dzi le\nbobobo. 43 Ke ame dzɔdzɔewo aklẽ abe ɣe ene le wo Fofo ƒe Fiaɖuƒe la me. Ame si\ntosenu li na la nese nya siawo.\nLododo le kesinɔnu ɣaɣla kple kpexɔasi ŋuti\n44 “Dziƒofiaɖuƒea le abe kesinɔnu aɖe si ŋu ame aɖe va ke ɖo le anyigba aɖe me\nene. Eye le dzidzɔ si wòkpɔ le kesinɔnu sia ŋuti ta la, edzra nu sia nu si le esi bena\nyeakpɔ ga atsɔ ƒle anyigba sia kple kesinɔnua katã.\n45 “Megale egblɔm na mi be, dziƒofiaɖuƒe la ɖi dzonusitsala si le dzonu\nnyuiwo dim be yeaƒle adzra. 46 Eva kpɔ dzonu aɖe si xɔ asi ŋutɔ eya ta eyi ɖadzra\nnu siwo katã le esi la eye wòƒle dzonu sia.\nLododo le ɖɔ ŋuti\n47 Dziƒofiaɖuƒe la ga sɔ kple tɔƒodela aɖe si da asabu ɖe tɔme, eye wòɖe lã\nvovovowo, ɖuɖuawo kple maɖumaɖuawo siaa. 48 Esi wòhe asabua va gotae la, enɔ\nanyi tia lã ɖuɖuawo ɖe afi ɖeka, ke esiwo womeɖuna o la, etsɔ wo ƒu gbe. 49 Alea\ntututu wòanɔ le xexeame ƒe nuwuwu hã, mawudɔlawo ava ma ame vɔ̃ɖiwo ɖa tso\name dzɔdzɔewo gbɔ 50 woatsɔ ame vɔ̃ɖiwo aƒu gbe ɖe dzo mavɔ me, afi si avifafa\nkple aɖukliɖuɖu geɖe anɔ.”\nKesinɔnu yeyeawo kple xoxoawo\n51 Azɔ ebia nusrɔ̃lawo be, “Miese nya siawo gɔmea?” Woɖo eŋu be: “Ẽ, miese wo\n52 Ale wòɖo eŋu na wo bena, “Eya ta sefiala ɖe sia ɖe si wofia nui tso\ndziƒofiaɖuƒe la ŋuti la, le abe aƒetɔ aɖe si ɖe eƒe kesinɔnu yeye kple xoxoa siaa do\ngoe tso eƒe nudzraɖoƒe ene.”\n53 Esi Yesu wu Lo siawo dodo nu la, edzo le afi ma, 54 etrɔ yi fofoawo de, eye\nwòfia nu le woƒe ƒuƒoƒe, ke ewɔ nuku na wo ŋutɔ. Wobia be, “Afi ka ame sia xɔ\nnunya kple nukunu gã siwo wɔm wòle tsoe mahã?\n55 ɖe menye esiae nye atikpala la ƒe viŋutsu oa? ɖe menye dadaa ŋkɔe nye\nMaria eye nɔviaŋutsuwoe nye Yakobo, Yosef, Simɔn kple Yuda oa? 56 ɖe\nnɔvianyɔnuwo katã mele mía dome oa? Ekema afi ka gɔ̃e ŋutsu sia kpɔ nu siawo\nkatã tsoe?” 57 Ale wokpɔ nuɖiaɖia le eŋu.\nKe Yesu gblɔ na wo be, “Wodea bubu nyagblɔɖila ŋu le afi sia afi negbe le\neya ŋutɔ ƒe dume kple eya ŋutɔ ƒe aƒeme ko.”\n58 Ale mewɔ nukunu geɖewo le afi ma o le woƒe dzimaxɔse ta.\nTatsotso le Yohanes nu\n14 Fia Herodes se Yesu ŋkɔ 2 ale wògblɔ na eƒe amewo bena, “Edze ƒã be\nYohanes Mawutsidetanamelae gagbɔ agbe, eya tae wòte ŋu le nukunu geɖe siawo\nwɔm.” 3 Azɔ la Herodes na wolé Yohanes eye woblae de gaxɔme, le Herodia nɔvia\nFilipo srɔ̃ ta, 4 elabena Yohanes he nya ɖe Herodes ŋu be menyo be wòaxɔ nɔvia\nFilipo srɔ̃ aɖe o. 5 Herodes di be yeawu Yohanes gake enɔ vɔvɔ̃m be ʋunyaʋunya\nava dzɔ elabena amewo katã xɔe se be Yohanes nye nyagblɔɖila.\n6 Gbe ɖeka la, Herodes nɔ dzigbe ŋkeke ɖum, eye Herodia ƒe vinyɔnuvi va\nɖu ɣe le amekpekpeawo ŋkume. Eƒe ɣeɖuɖu nyakpɔ na Herodes ŋutɔ, 7 eya ta edo\nŋugbe be yeana nu sia nu si nyɔnuvi la abia ye lae. 8 Nyɔnuvia bia dada nu si\nwòabia. Dada gblɔ nɛ be nebia Yohanes Mawutsidetanamela ƒe ta. Ale wòva do ɖe\nfia gbɔ gblɔ nɛ be, “Mele Yohanes Mawutsidetanamela ƒe ta dim le agba me.”\n9 Nya sia te ɖe Fia la dzi ŋutɔ, gake le atam si wòka ta la, medi be yeaɖu\nŋukpe le eƒe amekpekpeawo ŋkume o, ale wòɖe gbe be woatso ta le Yohanes nu atsɔ\n10 Ale woyi ɖatso ta le Yohanes nu le gaxɔ me, 11 tsɔ de agba me tsɔ vɛ na\nnyɔnuvia eye wòtsɔe yi na dadaa.\n12 Yohanes ƒe nusrɔ̃lawo se nya la eye woyi ɖaxɔ eƒe kukua heyi ɖaɖi.\nEmegbe woyi ɖaka nya la ta na Yesu.\n(Marko 6:30-44; Luka 9:10-17; Yohanes 6:1-14)\n13 Esi Yesu se nya sia la eya ɖeka ge ɖe ʋu aɖe me dzo le afi ma eye wòyi ɖaɣla\neɖokui ɖe teƒe tsoabo aɖe. Ke ameawo kpɔ afi si wòɖo tae, eya ta wo dometɔ\ngeɖewo tso kɔƒe vovovowo me to afɔ ti eyome.\n14 Ale esi wotrɔ va ƒua ta la ekpɔ be ame gbogbo aɖewo nɔ ye lalam. Woƒe\nnu wɔ nublanui nɛ ŋutɔ eya ta wòda gbe le dɔnɔ siwo le wo dome la ŋu.\n15 Esi zã nɔ dodom la eƒe nusrɔ̃lawo va egbɔ va gblɔ nɛ bena, “Afi sia la\ngbedzie, naneke meli ame naɖu o, evɔ la, fiẽ nuɖuɣi va yi xoxo, eya ta ɖe asi le\nameha la ŋu ne woayi kɔƒe siwo te ɖe afi sia ŋu la me aɖaƒle nuɖuɖu.”\n16 Yesu ɖo eŋu na wo bena, “Mehiã bena woayi aɖaƒle nuɖuɖu o, miawo\nmidi nuɖuɖu na wo woaɖu!”\n17 Nusrɔ̃lawo do ɣli gblɔ bena, “Nuka, abolo atɔ̃ kple tɔmelã eve pɛ koe le\nmia si le afi sia!”\n18 Yesu gblɔ na wo bena, “Mitsɔ wo vɛ.”\n19 Azɔ ebia tso ameha la si be woabɔbɔ nɔ anyi ɖe gbea dzi. Ale wòtsɔ\nabolo atɔ̃ kple tɔmelã evea, eye wòwu mo dzi hedo gbe ɖa ɖe edzi, emegbe eŋe wo\nme tsɔ na nusrɔ̃lawo bena woama na ameawo. 20 Ame sia ame ɖu nu ɖi ƒo nyuie.\nEye esi woƒo nuɖuɖu wuwlui mamlɛawo nu ƒu la woyɔ kusi wuieve sɔŋ. 21 Ame\nsiwo ɖu nua la ƒe xexlẽme nɔ ŋutsu akpe atɔ̃, nyɔnuwo kple ɖeviwo mele eme o.\n(Marko 6:45-52; Yohanes 6:15-21)\n22 Le esia megbe la Yesu gblɔ na nusrɔ̃lawo bena woage ɖe ʋua me atso ƒua, ke ye\nla yeanɔ anyi ado mɔ ameha la woayi aƒeme. 23 Esi wòdo mɔ ameawo wodzo vɔ la,\neya ɖeka yi togbɛawo dzi be yeado gbe ɖa. Enɔ afi ma hafi zã do, 24 ke afi si\ntɔdziʋu la ɖo la didi tso gota gbɔ eye ƒutsotsoewo nɔ enyamam elabena ya nɔ ƒoƒom\nhenɔ ʋu la kpem.\n25 Anɔ abe fɔŋli ga ene me lɔƒo ene la, Yesu zɔ ƒua dzi yina wo gbɔ. 26 Esi\nnusrɔ̃lawo kpɔe wònɔ ƒua dzi zɔm la, ŋɔ dzi wo, tete wodo ɣli kple vɔvɔ̃ be, “ŋɔlie.”\n27 Yesu ƒo nu na wo enumake eye wòde dzi ƒo na wo gblɔ bena, “Nyee,\nmigavɔ̃ o miaƒe dzi nedze eme.”\n28 Petro gblɔ nɛ bena, “Aƒetɔ, nenye wòe tututu la, na nye hã mazɔ tsia dzi\n29 Yesu gblɔ nɛ be, “Enyo, zɔ va.” Ale Petro ɖi ɖe tsia me le ʋua xa eye\nwòzɔ tsia dzi ɖo ta Yesu gbɔ. 30 Ke esi wònye kɔ kpɔ ale si ƒutsotsoeawo nɔ\nnyanyrãm la, vɔvɔ ɖoe eye wode asi to yiyi me. Ale wòdo ɣli sesῖe be, “Aƒetɔ,\n31 Yesu do asi ɖa enumake eye wòhee ɖe go. Azɔ egblɔ nɛ bena, “O, wò\nxɔse ʋeetɔ, nu ka tae nèke ɖi mahã?”\n32 Esi ame eveawo ge ɖe ʋua me ko la, yaa tɔ te zi ɖeka.\n33 Nusrɔ̃la mamlɛawo ƒe nu ku eye woƒe mo wɔ yaa, ale wogblɔ nɛ bena,\n“Mawu Vie nènye vavã!”\nYesu da gbe le dɔlélawo ŋu le Genezaret\n34 Azɔ wova ɖi go ɖe Ganezaret nyigba dzi. 35 Woƒe vava ɖi hoo le dua katã me.\nAmewo nɔ tsatsam nɔ gbeƒã ɖem be amewo nakplɔ woƒe dɔnɔwo vɛ wòada gbe le\nwo ŋu. 36 Dɔnɔ aɖewo va ɖe kuku na Yesu be yewoaka asi eƒe awu to ko, eye ame\nsiwo katã ka asi eƒe awu to la kpɔ dɔyɔyɔ.\nLe asimaklɔmaklɔ ƒe kɔnu la ŋuti\n15 Farisitɔ aɖewo kple agbalẽfialawo hã tso Yerusalem va bena yewoalé nya\naɖewo kpɔ kple Yesu.\n2 Wobiae bena, “Nu ka tae wò nusrɔ̃lawo mewɔna ɖe mí Yudatɔwo ƒe blema\nkɔnuwo dzi o? Womewɔ kɔnu si míewɔna heklɔa asi le ɖoɖo tɔxɛ aɖe nu hafi ɖua nu\no.” 3 Yesu ɖo eŋu na wo bena, “Miawo hã nu ka tae miaƒe kɔnuwo tsi tre ɖe Mawu\nƒe sewo ŋuti ɖo? 4 Le kpɔɖeŋu me, Mawu ƒe se gblɔ bena, ‘Bu fofowò kple dawò,\name si tsi tre ɖe edzilawo ŋuti la ku kee wòaku.’ 5 Ke miawo miegblɔ bena, ne ame\naɖe gblɔ na fofoa alo dadaa be, ‘Nu si ke matsɔ akpe ɖe ŋutiwòe la, metsɔe wɔ\nadzɔgbeɖeɖe ƒe nunanae na Mawu, 6 megahiã be wòatsɔe ade bubu fofoa ŋuti o. Ale\nmiegbe Mawu ƒe nya dzi wɔwɔ be mialé miawo ŋutɔ ƒe nuɖoanyiwo me ɖe asi. 7 Mi\nalakpanuwɔlawo! Yesaya gblɔe ɖi nyuie le mia ŋuti bena, 8 Ame siawo le buyem\nkple woƒe nuyiwo, gake woƒe dziwo te ɖa xaa tso gbɔnye. 9 Viɖe aɖeke mele woƒe\nsubɔsubɔ ŋuti o, elabena wofiaa woawo ŋutɔ ƒe se siwo wowɔ la eye woɖe asi le\nMawu ƒe sewo ŋuti.’”\n10 Yesu yɔ ameha la eye wògblɔ na wo bena, “Miɖo to nya si gblɔ ge mala\nbe miase egɔme nyuie. 11 Menye nu si nèɖuna lae wɔa wò ame makɔmakɔ o! Ke\nboŋ nu si nèbuna kple nu si nègblɔna lae.”\n12 Nusrɔ̃lawo va biae be, “Ènya be nya si nègblɔ la ve dɔme na Farisitɔwo\n13 Yesu ɖo eŋu na wo bena, “Ati sia ati si Fofonye si le dziƒo la me do o la\nwoahoe kple ke. 14 Miɖe asi le wo ŋuti! Mɔfiala ŋkuagbãtɔwo wonye. Ne ŋkuagbãtɔ\nle ŋkuagbãtɔ kplɔm la, wo kpakple eve la woayi aɖa dze agame.”\n15 Petro biae be wòaɖe nu si wòwɔnɛ be menye nu si ame ɖuna lae nana\nwòzua ame makɔmakɔ o la me na yewo.\n16 Yesu biae bena, “Ke miawo hã miese nya sia gɔme oa? 17 Mienyae bena\nnu si ame ɖuna la toa eƒe dɔkaviwo me eye wodenɛ le nugodo oa? 18 Nya vloe doa\ngo tso egblɔla ƒe dzi me eye wòƒoa ɖi amea. 19 Elabena ame ƒe dzi mee susu\nvɔ̃ɖiwo, hlɔ̃dodo, ahasiwɔwɔ, matrewɔwɔ, fififi, aʋatsokaka kple ameŋugbegblẽ\ndoago tsona. 20 Nu siawoe ƒoa ɖi ame, ke ne mèwɔ asikɔklɔ ƒe kɔnua hafi ɖu nu o la\nmaƒo ɖi wò o!”\nKanan nyɔnu la ƒe xɔse\n21 Yesu dzo le nuto ma me eye wòzɔ mɔ kilometa blaenyi sɔŋ yi Tiro kple Sidɔn\n22 Kanan nyɔnu aɖe si le afi ma va egbɔ va ɖe kuku nɛ vevie bena, “O,\nAƒetɔ, Fia David Vi, kpɔ nye nublanui! Gbɔgbɔ vɔ̃ ge ɖe vinye nyɔnuvi me eye\nwòwɔa fui ɣesiaɣi.” 23 Ke Yesu meɖo nya aɖeke ŋu nɛ o, mekpe kpe dee hã o. Eƒe\nnusrɔ̃lawo va ƒoe ɖe enu kura be nenyae wòadzo. Wogblɔ bena, “Gblɔ nɛ be nedzo,\nelabena eƒe ɣlidodo le tome vem na mí.”\n24 Yesu gblɔ na nyɔnua be, “ɖe wodɔm be mava ɖe Yudatɔwo ɖeɖe ko.”\n25 Ke nyɔnua te ɖe eŋu kpokploe hede ta agu nɛ gaɖe kuku nɛ be, “Aƒetɔ, vɛ\n26 Yesu gblɔ nɛ be, “Menyo be maxɔ nuɖuɖu le ɖeviwo si atsɔ na avuwo o.”\n27 Nyɔnua ɖo eŋu be, “Ẽ, Aƒetɔ, ele eme nenema, gake avuvi siwo le kplɔ̃ te\nla ɖua abolo wuwlui siwo gena ɖe anyigba tso woƒe aƒetɔ ƒe kplɔ̃ dzi.”\n28 Yesu gblɔ nɛ bena, “Nyɔnu, wò xɔse lolo ŋutɔ! Nu si dim nèle la neva\neme na wò”, eye enumake eƒe vinyɔnuvi la ƒe lãme sẽ.\nYesu yɔ dɔ dɔléla geɖewo\n29 Yesu trɔ yi Galilea ƒua nu azɔ eye wòyi ɖanɔ togbɛ aɖe si le afi ma lɔƒo la dzi. 30\nAmeha gã aɖe nye zi va ƒo ɖe edzi le afi sia. Wokplɔ dɔnɔ siwo nye lãmetututɔwo,\nŋkunɔwo, aɖetututɔwo, nuwɔametɔwo kple dɔ bubu ƒomevi geɖe lélawo vɛ nɛ eye\nwòyɔ dɔ wo katã. 31 Enye nu wɔnuku blibo! Aɖetututɔwo nɔ nu ƒom kple\ndzidzɔ, ame siwo ƒe abɔ kple atawo menyo o gaɖo nɔnɔme nyui me, tekunɔwo alo\nbafawo nɔ kpo tim nɔ yiyim, eye ŋkuagbãtɔwo nɔ nu kpɔm nyuie! Nyateƒe ameha gã\nla ƒe nu ku eye wokafu Israel ƒe Mawu la.\n32 Azɔ Yesu yɔ eƒe nusrɔ̃lawo va egbɔ gblɔ na wo bena, “Ame gbogbo siawo ƒe nu\nwɔ nublanui nam ŋutɔ. ŋkeke etɔ̃e nye esia wole yonyeme eye nuɖuɖu hã vɔ le wo\nsi. Nyemedi be maɖo wo ɖe aƒeme dɔmeɣee o, elabena ŋuzi atsɔ wo le mɔ dzi.”\n33 Nusrɔ̃lawo biae be, “Afi kae míakpɔ nuɖuɖu le, le dzogbe afi sia ana ame\n34 Yesu gabia wo bena, “Abolo nenie susɔ ɖe mia si?” Woɖo eŋu be, “Abolo\nadrẽ kple lã vi aɖe koe susɔ.”\n35 Yesu gblɔ na ameha la be woanɔ anyi ɖe anyigba, 36 etsɔ abolo adrẽa kple\ntɔmelãwo eye wòda akpe na Mawu ɖe wo ta, emegbe la, eŋe wo me kakɛkakɛ, hetsɔ\nna nusrɔ̃lawo be woama na ameawo. 37 Wo katã woɖu nu ɖi ƒo, eye nusrɔ̃lawo ƒo ƒu\nabolo kakɛ siwo susɔ la ɖe kusi adrẽ me, woyɔ fũ. 38 Ame siwo ɖu nua la ƒe\nxexlẽme le ŋutsu akpe ene, nyɔnuwo kple ɖeviwo mele eme o.\n39 Azɔ edo mɔ ameha la, eye wòɖo ʋu la tso ƒua heyi Magadan nutowo me.\nFarisitɔwo kple Zadukitɔwo bia dzesi\n16 Gbe ɖeka la, Farisitɔwo kple Zadukitɔwo va bena yewoado Yesu kpɔ; wobia\ntso esi be wòana dzesi yewo tso dziƒo. 2 Yesu gblɔ na wo be, “Miawo la nenye be\nfiẽ ɖo la miegblɔna be, ‘Yame akɔ elabena yame biã’, 3 eye le ŋdi miegblɔna be,\n‘Egbe ahom atu elabena akpɔ̃ ɖo eye yame biã.’ Mienyaa ale si miaɖe dziƒo ƒe\nnɔnɔme gɔme, gake mietea ŋu dzea si ɣeyiɣiwo ƒe dzesiwo o. 4 Dzidzime vɔ̃ɖi\nwɔahasi sia le nukunu ƒe dzesi dim, ke womawɔ ɖeke na wo o negbe Yona ƒe dzesi\nla ko.” Ale Yesu gblẽ wo ɖi eye wòdzo.\nFarisitɔwo kple Zadukitɔwo ƒe amɔʋãnu\n5 Wogatso ƒua yi ɖe go kemɛ dzi, ke nusrɔ̃lawo ɖo ŋku edzi le afi sia be yewomeƒle\nnuɖuɖu ɖe asi o. 6 Yesu xlɔ̃ nu wo veviẽ gblɔ bena, “Mikpɔ nyuie le Zadukitɔwo\nkple Farisitɔwo ƒe amɔʋãnu ŋuti.”\n7 Nusrɔ̃lawo bu be nuɖuɖu si yewometsɔ ɖe asi o tae wògblɔ nya siawo ɖo.\n8 Ke Yesu ya nya nu si ŋuti bum wole ale wògblɔ na wo bena, “O! Mi xɔse\nʋeetɔwo! Nu ka ta miele nu xam be yewometsɔ nuɖuɖu ɖe asi o? 9 Nu ka wɔ miate\nŋu ase nu gɔme o? Mieɖo ŋku edzi be menyi ame akpe atɔ̃ kple abolo atɔ̃ eye esi\nsusɔ la yɔ kusiwo oa? 10 Esi menyi ame akpe ene ɖe, mieɖo ŋku edzi be abolo\ngbogbo aɖe gasusɔ oa? 11 Aleke wɔ miedze sii kpɔ bena menye nuɖuɖu ŋutie mele\nnu ƒom le o? Megale egblɔm na mi be, “Mikpɔ nyuie le Farisitɔwo kple Zadukitɔwo\nƒe amɔʋanu ŋuti.”\n12 Ke azɔ la wose nu si wòwɔnɛ be amɔʋãnu la gɔme, eyae nye alakpanu\nsiwo Farisitɔwo kple Zadukitɔwo nɔa fiafiam la.\n13 Esi Yesu kple eƒe nusrɔ̃lawo va ɖo Kaisarea Filipi la, ebia eƒe nusrɔ̃lawo bena,\n“Ame kae amewo le gbɔgblɔm be menye?”\n14 Woɖo eŋu nɛ be, “Ame aɖewo gblɔ be Yohanes Mawutsidetanamela\nnenye. ɖewo be Eliyae nènye bubuwo hã be Yeremia alo nyagblɔɖila xoxoawo\ndometɔ ɖekae nènye.”\n15 Azɔ ebia nusrɔ̃lawo be, “Ke miawo ya ɖe, ame kae miebu be menye?”\n16 Simɔn Petro ɖo eŋu nɛ be, “Wòe nye Kristo, Mesia la, kple Mawu gbagbe\nla ƒe Vi.”\n17 Yesu gblɔ nɛ bena, Mawu ne yra wò, Simɔn Yona vi. Elabena Fofonye si\nle dziƒo la ŋutɔe ɖe nu sia fia wò, ke menye amegbetɔ aɖeke gbɔe wòtso o. 18 Nye\nhã mele egblɔm na wò bena, Wòe nye petro si gɔmee nye kpe eye nenem kpe\ngbadza sia dzie maɖo nye hame la anyi ɖo, eye tsiẽƒe ƒe ŋusẽwo gɔ̃ hã mate ŋu aɖu\nedzi o. 19 Matsɔ dziƒofiaɖuƒe la ƒe safuiwo na wò, ale be ʋɔ siwo nàtu le anyigba dzi\nafii la woanɔ tutu le dziƒo, eye ʋɔ siwo nàʋu le anyigba dzi la woanɔ ʋuʋu le dziƒo.”\n20 Ke Yesu de se na nusrɔ̃lawo vevie bena womegagblɔe na ame aɖeke be\nyee nye Mesia la o.\nYesu gblɔ nya tso eƒe ku kple tsitretsitsi ŋu zi gbãtɔ\n(Marko 8:31-9:1; Luka 9:22-27)\n21 Tso azɔ dzi heyi la, Yesu ƒoa nu na eƒe nusrɔ̃lawo tso eƒe Yerusalem yiyi kple\nnusiwo adzɔ ɖe edzi le afi ma la ŋuti. Egblɔ na wo bena, le Yerusalem la, Yudatɔwo\nƒe Osɔfogãwo, agbalẽfialawo kple dumemegãwo awɔ fu ye eye woawu ye gake le\nŋkeke etɔ̃a gbe la, yeafɔ ɖe tsitre.\n22 Esi Yesu gblɔ nya sia vɔ la, Petro ɖe kpɔe, eye wògblɔ nɛ bena, “Mawu\nneɖe agba sia ɖa le dziwò, nu siawo madzɔ ɖe dziwò gbeɖe o!”\n23 Yesu trɔ ɖe Petro ŋuti gblɔ nɛ bena, “Te ɖa le gbɔnye, Satana! Èle mɔ vɔ̃ɖi\naɖe trem nam. Èle nya sia gblɔm tso amegbetɔ ƒe nukpɔkpɔ nu, ke menye le ale si\nMawu ɖoe la nu o.”\n24 Le esia megbe la Yesu gblɔ na nusrɔ̃lawo bena, “Ne ame aɖe di be yeadze\nyonyeme vavã la, ekema negbe nu le eɖokui gbɔ ne wòatsɔ eƒe atitsoga adze yonye\nme. 25 Elabena ame si lɔ̃a eƒe agbe eye wòtia eƒe agbe yome le ŋutilã me la, abui; ke\name si ɖe asi le eƒe agbe ŋu fãa ɖe tanye la, akpɔ agbe mavɔ. 26 Viɖe kae wòanye na\nmi nenye be xexeame katã zu mia tɔ gake agbe mavɔ la bu ɖe mi? Nu kae le xexe\nsia me si agasɔ kple agbe mavɔ? 27 Nye Amegbetɔ Vi la mava kple nye dɔlawo le\nFofonye ƒe ŋutikɔkɔe me eye madrɔ̃ ʋɔnu ame sia ame ɖe eƒe nuwɔnawo nu. 28 Eye\nmia dometɔ aɖewo siwo le tsitre ɖe afi sia la, anɔ agbe akpɔm mava kple nye\n17 Le ŋkeke ade megbe la Yesu kplɔ Petro, Yakobo kple nɔvia Yohanes ɖe asi\nwoyi to kɔkɔ aɖe dzi. Teƒe sia zi ɖoɖoe nyuie. 2 Le toa dzi la, Yesu ƒe dzedzeme trɔ\nenumake. Eƒe mo de asi keklẽ me abe ɣe ene, eƒe awu fu tititi abe kekeli ene. 3\nKasia Mose kple Eliya va do ɖe egbɔ eye wonɔ dze ɖom kplii. 4 Petro gblɔ na Yesu\nbena, “Aƒetɔ, enyo ŋutɔ be míele afi sia! Ne èlɔ̃ la na míawɔ agbadɔ etɔ̃, ɖeka nanye\ntɔwò ɖeka nanye Mose tɔ, ɖeka nanye Eliya hã tɔ.”\n5 Esi wònɔ nya sia gblɔm la alilikpo keklẽ aɖe va tsyɔ wo dzi eye gbe aɖe ɖi\ntso alilikpoa me gblɔ be, “Ame siae nye Vinye si gbɔ nyemelɔ̃a nu le o, si dzea\nŋunye. Miɖo to eya amea.”\n6 Esi gbea nɔ ɖiɖim alea la, dzidzi ƒo nusrɔ̃la etɔ̃awo eye wotsyɔ mo anyi nɔ\ndzodzom nyanyanya. 7 Ke Yesu va wo gbɔ eye wòka asi wo ŋu gblɔ na wo bena,\n“Mitsi tre eye migavɔ̃ o.”\n8 Esi wofɔ mo dzi la, Yesu ɖeka ko wokpɔ.\n9 Le esime wonɔ ɖiɖim tso toa dzi la, Yesu de se na wo vevie be\nwomegagblɔ nu si teƒe wokpɔ la na ame aɖeke o, va se ɖe esime yeafɔ tso ame\nkukuwo dome hafi.\n10 Nusrɔ̃lawo biae be, “Nu ka tae Yudatɔwo ƒe Osɔfowo nɔa gbɔgblɔm\ngodoo be ale be Eliya nagava hafi Mesia la nava?”\n11 Yesu ɖo eŋu na wo be, “Ele eme nenema. Ele be Eliya nava aɖɔ nu sia nu\nɖo hafi Mesia la nava. 12 Eye le nyateƒe me la, Eliya gatrɔ va xoxo, gake amewo\nmekpɔe dzesii o, eya ta ame geɖewo wɔ funyafunyae. Nenema ke Amegbetɔ Vi la hã\nakpe fue le woƒe asi me.”\n13 Nusrɔ̃lawo kpɔe dze sii be Yohanes Mawutsitanamela ŋutie Yesu nɔ nu\nGbedada le ŋutsuvi gbɔgbɔ vɔ̃ tɔ aɖe ŋu\n14 Esi wova ɖo toa te la wokpɔ ameha gã aɖe wonɔ afi ma nɔ wo lalam. Enumake\nŋutsu aɖe do tso ameha la dome va dze klo ɖe Yesu kɔme gblɔ bena,\n15 “Aƒetɔ, kpɔ nublanui na vinye ŋutsuvi sia, ele kpeŋɔedɔ lém, eye wòle fu\nkpem nublanuitɔe, ne kpeŋɔedɔa dze edzi ɣeaɖewoɣi la, enana be wodzea dzo alo tsi\nme. 16 Mekplɔe vɛ na wò nusrɔ̃lawo gake womete ŋu da gbe le eŋu o.”\n17 Yesu ɖo eŋu gblɔ bena, “O! mi xɔse ʋee kple dzime sesẽ tɔwo. ɣekaɣie\nmanɔ anyi kpli mi ase ɖo? Mikplɔ ɖevi la vɛ nam!” 18 Yesu blu ɖe gbɔgbɔ vɔ̃ la ta\neye wòdo go le ɖevia me ale be eƒe lãme se enumake.\n19 Le esia megbe la nusrɔ̃lawo va bia Yesu dzaa bena, “Nu ka tae míawo\nmíete ŋu nya gbɔgbɔ vɔ̃a do goe o?”\n20 Yesu ɖo eŋu na wo bena, “Elabena xɔse ʋee aɖe koe le mia si. Ne miaƒe\nxɔse ɖe wòle abe bliku teti ene la anye ne miate ŋu agblɔ na to sia be, ‘Ho tso afi\nsia’ eye wòaho ayi teƒe bubu. Nanekewɔwɔ masesẽ na mi o. 21 Ke miate ŋu anya\ngbɔgbɔ vɔ̃ siawo ƒomevi o negbe ɖe miado gbe ɖa, atsi nu dɔ ko hafi.”\nYesu gblɔ nya tso eƒe ku kple tsitretsitsi ŋu zi evelia\n(Marko 9:30-32 ; Luka 9:43-45)\n22 Esi wogaƒo wo ɖokuiwo nu ƒu le Galilea la, Yesu gblɔ na wo bena, “Wole\nAmegbetɔ Vi la de ge asi na amewo, 23 woawui, eye le ŋkeke etɔ̃a gbe la woafɔe ɖe\ntsitre.” Esia na nusrɔ̃lawo yɔ fũu kple nuxaxa.\nMawuxɔ me nudzɔdzɔ nana\n24 Esi Yesu kple eƒe nusrɔ̃lawo va ɖo Kapernaun la, gbedoxɔmenudzɔlawo, ame\nsiwo xɔa dratsima eve le ame sia ame si la va Petro gbɔ eye wobiae bena, “Miaƒe\nAƒetɔ menaa gbedoxɔme adzɔga oa?”\n25 Eɖo eŋu na wo bena, “Ẽ, enanɛ,” Ke esi Petro va ɖo aƒea me la, Yesue\nnye ame gbãtɔ si ƒo nu. Ebia Petro be, “Simon, ale ke nèsusu? Ame kawo sie\nanyigbadzifiawo xɔa adzɔga kple duga le, le dukɔmeviwo si loo, alo le ame bubuwo\n26 Petro ɖo eŋu nɛ bena, “Le ame bubuwo si.” Yesu yi edzi gblɔ nɛ bena,\n“Ekema mehiã be dukɔme viwo naxe adzɔga o.”\nAme kae nye gãtɔ le dziƒofiaɖuƒe la me?\n18 Le ɣeyiɣi sia me la, nusrɔ̃lawo va Yesu gbɔ va biae be, “Ame kae nye gãtɔ le\ndziƒofiaɖuƒe la me?\n2 Yesu yɔ ɖevi sue aɖe va eɖokui gbɔ eye wòtsɔe ɖo nusrɔ̃lawo ŋkume. 3 Azɔ\negblɔ na wo be, “Ne ame aɖe metsri nu vɔ̃ eye wòtrɔ ɖe Mawu ŋu hexɔ edzi se abe\nɖeviwo ene o la mage ɖe dziƒofiaɖuƒe la me o. 4 Eya ta ame si bɔbɔ eɖokui abe ɖevi\nsue sia ene la, eyae age ɖe dziƒofiaɖuƒe la me. 5 Eye mia dometɔ si axɔ ɖevi aɖe abe\nesia ene le nye ŋkɔ me la, nyee nye ma wòxɔ. 6 Ke nenye be mia dometɔ aɖe ana\nɖevi sue siawo dometɔ aɖe nabu xɔse si le eme ɖe ŋunye la, anyo na ame ma wu ne\nwoatsɔ kpe gã aɖe atsi ɖe kɔ nɛ atsɔe aƒu gbe ɖe atsiaƒu me eye woano tsi aku boŋ.\nYesu ƒo nu le nuɖiaɖianana ŋu\n7 Babaa na xexeame le nu siwo naa amewo wɔa nu vɔ̃ ta! Nu siawo ava eme tsã,\ngake babaa na ame si dzi woato ava! 8 Nenye wò asi alo afɔe nana be nèwɔa nu vɔ̃\nla, lãe ɖa ne nàtsɔe aƒu gbe. Anyo na wò be nàyi dziƒo kple asi alo afɔ lãlɛ wu be asi\neve kple afɔ eve nanɔ asiwò eye woatsɔ wò aƒu gbe ɖe dzo mavɔ me. 9 Nenye be wò\nŋkue nana be nèwɔa nu vɔ̃ la, hoe le etome ƒu gbe. Anyo na wò be nàyi dziƒo kple\nŋku ɖeka tsɔ wu be ŋku eve nanɔ asiwò, ke nàyi dzo mavɔ me.\nLododo le alẽ bubu la ŋuti\n10 “Mikpɔ nyuie bena miagado vlo ɖevi sue siawo dometɔ aɖeke o elabena woƒe\nmawudɔlawo le Fofonye ŋkume le dziƒo ɣesiaɣi. 11 Amegbetɔ Vi la va be yeaɖe\name siwo bu\n12 “Nenye be alẽ alafa ɖeka le ame aɖe si eye ɖeka bu la ale ke wòawɔ? ɖe\nmagblẽ alẽ blaasieke-vɔ-asieke mamlɛawo ɖi ayi aɖadi ɖeka si bu le\ntogbɛwo dzi oa? 13 Eye nenye be wòkpɔ alẽa ɖe, makpɔ dzidzɔ manyagblɔ aɖe ɖe\neŋu tsɔ wu blaasieke-vɔ-asieke siwo le dedie le aƒe oa? 14 Nenema ke menye\nFofonye ƒe didi be ɖevi sue siawo dometɔ ɖeka pɛ hã nabu o.\nNɔvi si dze agɔ le dziwò\n15 “Nenye be nɔviwò aɖe dze agɔ le dziwò la, yi egbɔ dzaa ne naɖe nu si wòwɔ la\nfiae. Nenye be ese eɖokui gɔme eye wòɖo to wò la, ekema èɖe nɔviwò sia ƒe agbe.\n16 Ke nenye be wògbe meɖo to wò o la, kplɔ nɔviwò bubu ɖeka alo eve ɖe asi ne\nmiayi egbɔ ake be ame sia wo naɖu ɖasefo na wò. 17 Nenye be wògbe esia hã la, tsɔ\nnya la yi na hamea, eye ne hamea tso afia na wò gake melɔ̃ ɖe edzi o la, ekema\nwoaɖee le hame. 18 Mele egblɔm na mi bena nu sia nu si miabla le anyigba dzi la,\nanɔ babla le dziƒo, eye nu sia nu si miatu le anyigba dzi la anɔ tutu le dziƒo.\n19 “Mele egblɔm na mi hã be, ne mi ame eve miewɔ ɖeka la anyigba dzi bia\nnane Fofonye si le dziƒo la awɔe na mi. 20 Elabena afi si ame eve alo etɔ̃ ƒo ƒu ɖo le\nnye ŋkɔ me la, manɔ wo dome.\nLododo le dɔla si metsɔ nu vɔ̃ ke o la ŋuti\n21 Azɔ Petro te ɖe eŋu eye wòbiae be, “Aƒetɔ, zi nenie nɔvinye ada vo ɖe ŋutinye\neye matsɔe akee? Zi adrea?”\n22 Yesu ɖo eŋu nɛ be, “Gbeɖe, menye zi adre o, ke boŋ zi blaadrẽ teƒe adre.”\n23 Azɔ Yesu do lo sia be, “Dziƒofiaɖuƒe la sɔ kple fia aɖe si di be yeawɔ\nakɔnta kple eƒe dɔlawo. 24 Esi wònɔ akɔnta la wɔm la, wokplɔ eƒe fenyila\nɖeka vɛ, ame sia nyi fe sidi akpe akpewo le esi. 25 Fenyila la mate ŋu axe fea o, eya\nta fia la ɖe gbe be woadzra ŋutsu sia srɔ̃, viawo kple woƒe nu sia nu atsɔ xe fe lae.\n26 “Ke ŋutsua dze klo ɖe fia la kɔme ɖe kuku nɛ be, ‘O, Aƒetɔ, meɖe kuku,\ngbɔ dzi ɖi nam vie, ne mava xe fea katã na wò emegbe.’\n27 “ŋutsua ƒe nu wɔ nublanui na fia la ale gbegbe be wòɖe asi le eŋu eye\nwòtsɔ fe si wònyi la hã kee.\n28 Ke esi dɔla sia do go yina la, edo go ehavi dɔ la bubu, ame si nyi sidi\nalafa aɖewo ko ƒe fe le esi. Eti kpo dze edzi helé awu ɖe vɛ nɛ eye wòbia tso esi be,\n‘Xe fe si nènyi le asinye la nam!’\n29 “ŋutsu sia hã dze klo ɖe kuku nɛ be, ‘Meɖe kuku, gbɔ dzi ɖi nam vie\nekema maxe fe la katã na wò.’\n30 “Gake ŋutsu vɔ̃ɖi sia gbe asiɖeɖe le fenyila la ŋuti eye wòna wolée de mɔ\nva se ɖe esime wòaxe fea katã nɛ.\n31 “ŋutsu nublanuitɔ sia ƒe xɔlɔ̃ aɖe kpɔ nu si dzɔ eye wòyi ɖaka nya la ta na\nfia la. 32 Fia la yɔ ŋutsu vɔ̃ɖi si wòtsɔ fe kee la va egbɔ eye wògblɔ nɛ bena, ‘Wò\ndɔla vɔ̃ɖi tagbɔsesẽtɔ! Nye ya metsɔ fe gbogbo si nènyi le asinye la ke wò esi neɖe\nkuku nam. 33 Nu ka ta wò hã màkpɔ nublanui na amewo abe ale si nye hã mekpɔ\nnublanui na wò ene o?’\n34 “Fia la do dɔmedzoe ɖe ŋutsu sia ŋu vevie eye wòna wodee gaxɔ me afi si\nfukpekpe le, be wòanɔ afi ma va se ɖe esime wòxe fe siwo katã wònyi la pesewa afã\nhã masusɔ o. 35 Alea tututu Fofonye si le dziƒo la hã awɔ na mi nenye be mietsɔ nu\nvɔ̃wo ke mia nɔewo tso miaƒe dzime o.”\n19 Esi Yesu wu eƒe nuƒo sia nu la, edzo le Galilea eye wòtso Yɔdan tɔsisi la va\nYudea. 2 Ameha gã aɖe kplɔe ɖo eye wòda gbe le woƒe dɔnɔ geɖewo ŋu. 3 Farisitɔ\naɖewo va egbɔ be yewoadoe kpɔ. Wobiae be, “Ele se nu be ŋutsu nagbe srɔ̃a le susu\nɖe sia ɖe ta?”\n4 Eɖo eŋu na wo be, “ɖe miexlẽe kpɔ be le gɔmedzedzea me la, Wɔla la wɔ\nwo atsu kple asii o mahã? 5 eya ta ŋutsu nagblẽ fofoa kple dadaa ɖi alé ɖe srɔ̃a ŋu\nɖikaa, eye wo kple eve la woazu ŋutilã ɖeka. 6 Le esia ta womeganye ame eve o, ke\nboŋ ame ɖeka. Eya ta nu si ke Mawu bla la amegbetɔ aɖeke nagama eme o.”\n7 Tete wobia Yesu be, “Ekema nu ka ŋuti Mose de se be ŋutsu nana\nsrɔ̃gbegbalẽ srɔ̃a eye wòagbee, mahã?”\n8 Yesu ɖo eŋu na wo be, “Mose ɖe mɔ na mi be miagbe mia srɔ̃wo elabena\nmiaƒe dzime sẽ, gake menɔ alea le gɔmedzedzea me o. 9 Eye mele egblɔm na mi\nkple kakaɖedzi be, ame si gbe srɔ̃a eye menye ɖe ahasiwɔwɔ ta o ke boŋ le susu\nbubu aɖe ta eye woyi ɖaɖe nyɔnu bubu la, wɔ ahasi.”\n10 Yesu ƒe nusrɔ̃lawo gblɔ nɛ be, “Nenye be wòle alea la anyo wu be ame\nŋutsu maɖe srɔ̃ o.”\n11 Yesu gblɔ na wo bena, “Menye ame sia ame ase nya sia gɔme o. Negbe\name siwo ŋu Mawu kpe ɖo la ko. 12 Elabena wodzi ame aɖewo wonye ame tatawo\ntso dzɔdzɔme, ame bubuwo la ame aɖewoe wɔ wo wozu nenema be womaɖe srɔ̃ o.\nKe ame aɖewo gbea srɔ̃ɖeɖe le dziƒofiaɖuƒe la ta. Ame si lɔ̃ la, nexɔ nye nyawo.”\nYesu yra ɖevi suewo\n13 Dzila aɖewo kplɔ wo vi suewo va Yesu gbɔe be wòada asi ɖe wo dzi eye wòado\ngbe ɖa ɖe wo ta. Ke nusrɔ̃lawo blu ɖe dzilawo ta.\n14 Gake Yesu gblɔ bena, “Mina ɖevi suewo nava gbɔnye eye migaxe mɔ na\nwo o, elabena woawo tɔe nye dziƒofiaɖuƒe la.” 15 Ale wòtsɔ eƒe asiwo da ɖe wo dzi\neye wòyra wo hafi dzo.\n16 Ame aɖe hã va Yesu gbɔ kple biabia sia bena, “Aƒetɔ nyui, nu kae mawɔ bena\nmakpɔ agbe mavɔ?”\n17 Yesu gblɔ nɛ be, “Ne èyɔm be Aƒetɔ nyui la ekema Mawue ma yɔm nèle,\nelabena ame ɖeka koe li esi woayɔ be ame nyui eye ame siae nye Mawu. Le wò\nbiabia la ŋuti la mele egblɔm na wò be ate ŋu ayi dziƒo nenye be èwɔ ɖe Mawu ƒe\n18 ŋutsu la gabiae be, “Se kawoe?” Yesu ɖo eŋu nɛ be, “Woawoe nye,\nmègawu ame o, mègawɔ ahasi o, megafi fi o, mègada alakpa o, 19 bu fofowò kple\ndawò, lɔ̃ hawòvi abe wò ŋutɔ ɖokuiwò ene!”\n20 ɖekakpui la gblɔ nɛ bena, “Mewɔa se siawo dzi tso nye ɖevime ke, ke nu\nkae gasusɔ mawɔ?”\n21 Yesu gblɔ nɛ bena, “Ne èdi be yeazu ame dzɔdzɔe blibo la, yi nàdzra nu\nsia nu si le asiwò la, eye nàtsɔ ga la na ame dahewo, ekema kesinɔnuwo anɔ\ndziƒo na wò. Ne èwɔ esia vɔ la, va nàdze yonyeme.” 22 Ke esi ɖekakpui la se nya\nsia la, edzo kple nuxaxa, elabena kesinɔnu geɖe le esi.\n23 Yesu trɔ ɖe eƒe nusrɔ̃lawo ŋu gblɔ na wo be, “Nyateƒe asesẽ na kesinɔtɔwo\nŋutɔ, bena woage ɖe dziƒofiaɖuƒe la me. 24 Megale egblɔm na mi be, anɔ bɔbɔe na\nkposɔ bena wòato abui ƒe vo me tsɔ wu be kesinɔtɔ nage ɖe mawufiaɖuƒe la me.”\n25 Ke esi nusrɔ̃lawo se nya sia la, woƒe nu ku eye wobia be, “Ke ame ka gɔ̃\nate ŋu akpɔ ɖeɖe le xexe sia me?”\n26 Yesu kpɔ wo du eye wògblɔ bena, “Esia mele bɔbɔe le amegbetɔwo gome\no, ke naneke mesesẽna na Mawu ya o.”\n27 Petro gblɔ nɛ bena, “Míawo la míegblẽ nu sia nu ɖi hedze yowòme. Fetu\n28 Yesu ɖo eŋu nɛ be, “Nenye be Nye, Amegbetɔ Vi la, menɔ anyi ɖe nye\nfiazikpui dzi le nye fiaɖuƒe me le ŋutikɔkɔe gã me la, ekema miawo hã mianɔ\nfiazikpui wuieve dzi adrɔ̃ ʋɔnu Israel ƒe to wuieveawo. 29 Eye ame sia ame si gblẽ\neƒe aƒe, nɔvia ŋutsuwo, nɔvia nyɔnuwo, fofoa, dadaa, srɔ̃a, viawo alo eƒe\nnunɔamesiwo ɖi hedze yonyeme la, akpɔ wo ɖe edzi teƒe alafa ɖeka eye wòanyi agbe\nmavɔ ƒe dome. 30 Ke ame geɖe siwo nye gbãtɔwo fifia la azu mlɔeawo eye amesiwo\nnye mlɔeawo la azu gbãtɔwo.”\nLododo le wainbɔ me dɔwɔlawo ŋu\n20 Lo bubu aɖe si Yesu do le dziƒofiaɖuƒe ŋu lae nye esi. “Agbletɔ aɖe do go\ngbe ɖeka ŋdi aɖe be yeadi apaɖilawo woawɔ dɔ le yeƒe waingble me. 2 Eƒo asi kple\napaɖilaawo eye wolɔ̃ bena wòaxe sidi wuieve na ame sia ame ŋkeke ɖeka. Ale\ndɔwɔlawo yi ɖadze dɔa gɔme.\n3 “Le gaƒoƒo ʋee aɖewo megbe la, ekpɔ ame aɖewo le dɔdiƒe aɖe wonɔ dɔ\ndim. 4 Ekplɔ woawo hã yi eƒe agblea me, eye wòdo ŋugbe na wo bena yeaxe ga\nhome si dze la na wo ne ŋkekea wu nu. 5 Le ŋdɔ ga wuieve me la egaɖo ame\nbubuwo hã ɖe agblea me eye anɔ abe ga etɔ̃ me ene la egaɖo ame bubuwo hã ɖa\n6 “Ke esi fiẽ ga atɔ̃ ƒo la, egayi dua me eye wògakpɔ ame aɖewo woli dɔ\naɖeke mawɔe. Ebia wo bena, ‘Nu ka tae mieli alea ko dɔ aɖeke mawɔe ŋkeke\n7 “Woɖo eŋu nɛ be, ‘Ame aɖeke meva tsɔ mí be míawɔ dɔ na ye o.’\n“Agbletɔa gblɔ na wo be, ‘Ekema miyi nye agble me eye miakpe ɖe ame\nsiwo le dɔ wɔm le afi ma la ŋu.’\n8 “Azɔ esi dɔwɔlawo ɖi bo la, agbletɔa yɔ eƒe gadzikpɔla be neva xe fe na\ndɔwɔlawo eye wòadze egɔme tso ame siwo wòɖo ɖe agblea me mamlɛa la dzi. 9\nGadzikpɔla la yɔ ame siwo yi agblea me le ga atɔ̃ me la vɛ eye wòxe ŋkeke ɖeka\nblibo ƒe fetu na wo dometɔ ɖe sia ɖe. 10 Le esia ta esi wòyɔ ame siwo va gbã la vɛ\nla, woawo nɔ bubum be yewoƒe fetu akɔ wu ame siwo va le ga atɔ̃ me la tɔ. Gake\nkpao, ga home ma sinu ke ko wòxe na woawo hã.\n11 “Ame gbãtɔwo he nya ɖe agbletɔa ŋu vevie gblɔ bena, 12 ‘Ame siawo la\ngaƒoƒo ɖeka pɛ koe wowɔ dɔ, ke nu ka ta woxɔ fetu wòsɔ kple mí ame siwo wɔ dɔ\nŋkeke blibo la katã le ŋdɔ sesẽ nu la tɔ?’\n13 “Agbletɔa gblɔ na wo be, ‘Nɔviwo, nyemedze agɔ le mia dzi o ɖe\nmenye miawo ŋutɔe lɔ̃ bena ame sia ame axɔ sidi wuieve si nye ŋkeke ɖeka ƒe fetu\noa? 14 Mexee na mi, eya ta mitsɔe miadzo. Nye ŋutɔe lɔ̃ xe ga home ma ke na ame\nsia ame 15 ɖe wòtsi tre ɖe se ŋu be ame naxe ga home si dze eŋu la na nɔvia? ɖe\nwòle be miado dziku elabena mewɔ dɔmenyoa?’ 16 Esia tae gbãtɔ azu mlɔetɔ eye\nmlɔetɔ azu gbãtɔ.”\nYesu gblɔ nya tso eƒe ku kple tsitretsitsi ŋu zi etɔ̃lia\n17 Yesu kple eƒe nusrɔ̃lawo dze mɔ ɖo ta Yerusalem eye esi wole mɔa dzi la eɖe kpɔ\nnusrɔ̃la wuieveawo, 18 hegblɔ nu siwo ava dzɔ ɖe edzi nenye be woɖo Yerusalem la\nEgblɔ na wo be, “Woadem asi na Yudatɔwo ƒe Osɔfogãwo kple sefialawo eye\nwoatso kufia nam. 19 Woatsɔm ade asi na Roma dziɖuɖua eye amewo aɖu fewu le\nŋunye. Woaklãm ɖe atitsoga ŋu maku, gake le ŋkeke etɔ̃a gbe la mafɔ.”\nZebedeo vi eveawo ƒe didi\n20 Eva eme be Zebedeo vi eveawo dadaa va Yesu gbɔ, dze klo ɖe ekɔme eye wòbiae\nbe woawɔ dɔmenyo tɔxɛ aɖe na ye.\n21 Yesu biae bena, “Nu ka dim nèle be mawɔ na wò?” Nyɔnua ɖo eŋu be,\n“Medi be nàna be vinye ŋutsuvi eve siawo nanɔ fiazikpui eve dzi le wò ɖusi kple\nmia me le wò fiaɖuƒe la me.” 22 Yesu gblɔ nɛ bena, “Mènya nu si biam nèle o!”\nAzɔ etrɔ ɖe Yakobo kple Yohanes ŋu eye wòbia wo be, “Miawo hã miate ŋu anɔ te\nɖe fu dziŋɔ si kpe ge mala kpuie la nua?”\nWoɖo eŋu be, “Ẽ, míate ŋui.”\n23 Yesu gblɔ na wo be, “Anɔ eme be miate ŋu akpe fu dziŋɔ si kpe ge mala\ngake le anyinɔnɔ ɖe nye ɖusi kple mia me gome me ya la, ŋusẽ mele asinye be matɔ\nasi ame siwo anɔ afi ma la dzi o. Fofonye ŋutɔ tia ame siwo anɔ teƒe siawo la da ɖi\n24 Dɔme ve nusrɔ̃la ewo mamlɛawo ŋutɔ esi wose nu si Yakobo kple\nYohanes yi ɖabia Yesu.\n25 Ke Yesu yɔ wo katã ƒo ƒui ɖe eɖokui gbɔ, hegblɔ na wo be, “Le\ndzimaxɔsetɔwo dome la, fiawo ɖua wo teviwo dzi kple asi sesẽ, eye nenema ke\ndɔnunɔlawo hã ɖua fia ɖe wo teviwo dzii. 26 Nyemedi be nenem nu sia nanɔ miawo\nhã dome o. Ame si le mia dome si di be yeanye mia nunɔla la, eyae wòle be wòanye\nmiaƒe subɔvi. 27 Eye ame si di be yeanye gbãtɔ le mi katã dome la eyae wòle be\nwòanye miaƒe subɔla anɔ dɔ tsɔm na mi. 28 Ele be miaƒe nuwɔna nanɔ abe tɔnye\nene, elabena Nye Amegbetɔ Vi la nyemeva be woasubɔm o, ke boŋ ɖe meva be\nmasubɔ amewo, eye matsɔ nye agbe ana ɖe ame geɖewo ƒe ɖeɖekpɔkpɔ ta.”\nGbedada ŋutsu ŋkuagbãtɔ eve aɖewo ŋu\n29 Esi Yesu kple eƒe nusrɔ̃lawo do go le Yeriko dua me dzo yina la, ameha gã aɖe\nkplɔ wo ɖo.\n30 ŋkuagbãtɔ eve nɔ anyi ɖe mɔ si dzi wòto va yina la to. Esi wose bena\nYesu gbɔna mɔ ma dzi to ge ava yi la wode asi ɣlidodo me bobobo nɔ\ngbɔgblɔm be, “Aƒetɔ, Fia David Vi, kpɔ nublanui na mí!”\n31 Amewo blu ɖe wo ta be woazi ɖoɖoe, gake kpao, fifi kura gɔ̃ woƒe gbe\nganɔ dzi dem ɖe edzi wu.\n32 Yesu tɔ eye woyɔ wo vɛ hebia wo be, “Nu kae miedi be mawɔ na mi?”\n33 Woɖo eŋu nɛ be, “Aƒetɔ, míedi be míaƒe ŋkuwo naʋu míakpɔ nu.”\n34 Woƒe nu wɔ nublanui na Yesu ŋutɔ, eya ta etɔ asi woƒe ŋkuwo. ŋkuawo\nʋu enumake eye ameawo de asi nukpɔkpɔ me. Ale woawo hã kplɔ Yesu ɖo kple\ndzidzɔ gã aɖe.\n(Marko 11:1-11; Luka 19:28-38; Yohanes 12:12-19)\n21 Esi wòsusɔ vie Yesu kple eƒe nusrɔ̃lawo naɖo Yerusalem la, wova ɖo du aɖe\nsi woyɔna be Betfage si le Amitoa ŋu la me. Le afi sia la, Yesu dɔ eƒe nusrɔ̃la eve ɖo\nɖe kɔƒe aɖe si le wo ŋgɔ la me.\n2 Egblɔ na wo bena, “Ne miege ɖe kɔƒea me ko la, miakpɔ tedzinɔ aɖe kple\nvia le ka me. Mitu ka wo eye miakplɔ wo vɛ. 3 Ne ame aɖe bia gbe mi la, migblɔ nɛ\nko be, ‘Aƒetɔ lae le wo hiãm, eye ne miegblɔ esia la womagabia nya aɖeke mi o.”\n4 Wowɔ esia be woatsɔ wu nyagblɔɖi si wogblɔ da ɖi le blema ke nu bena, 5\n“Migblɔ na Zion vinyɔnuvi la bena, Wò Fia gbɔna gbɔwò, edo tedzi kple tedzivi, si\n6 Nusrɔ̃la eveawo wɔ ɖe Yesu ƒe gbe dzi, 7 eye woyi ɖakplɔ tedziawo vɛ nɛ.\nAzɔ wotsɔ woƒe awuwo ɖo tedziawo dzi eye Yesu bɔbɔnɔ wo dzi. 8 Ame geɖewo\nŋutɔ le ameha la dome tsɔ woƒe avɔwo kple awuwo ɖo ɖe mɔtata dzi le eŋgɔ,\nbubuwo hã ŋe deʋayawo kple atilɔwo ɖo ɖe eŋgɔ be wòazɔ wo dzi. 9 Ameha la ƒe\nakpa aɖe dze eŋgɔ eye bubu hã kplɔe ɖo kplikplikpli nɔ ɣli dom bena, Hosana na Fia\nDavid Vi la, woayra ame si gbɔna le Aƒetɔ la ƒe ŋkɔ me, Hosana le dziƒo vῖ”\n10 Esi Yesu ge ɖe Yerusalem dua me la, zi gã aɖe ŋutɔ tɔ, ame sia ame kloe\nnɔ biabiam be, “Ame kae nye ame sia mahã?”\n11 Ame siwo nɔ Yesu ŋu la ɖo eŋu be, “Eyae nye Yesu, nyagblɔɖila si tso\nNazaret le Galilea.”\n(Marko 11:15-19; Luka 19:45-48; Yohanes 2:13-22)\n12 Azɔ Yesu yi gbedoxɔ la me, eye wònya nudzralawo do goe, le teƒea. Etu afɔ\ngaɖɔlilawo ƒe kplɔ̃wo ƒu anyi, eye wòkaka akpakpadzralawo ƒe kplɔ̃wo hã.\n13 Egblɔ na wo bena, “Mawunya fia mi be nye gbedoxɔ anye gbedoɖaƒe,\ngake miawo la mietsɔe wɔ fiafitɔwo ƒe nɔƒee.”\n14 Esi wònya ameawo vɔ la, ŋkuagbãtɔwo kple tekunɔwo va egbɔ eye wòda\ngbe le wo ŋu le gbedoxɔ la me. 15 Gake esi Yudatɔwo ƒe Osɔfogãwo kple sefialawo\nkpɔ nukunu dzɔtsu siwo wòwɔ eye wose ɖevi suetɔ kekeake hã wònɔ ɣli dom bena,\n“Hosana na Fia David ƒe Vi la” la, dɔme ve wo ŋutɔ.\n16 Wobiae bena, “Èse nu si gblɔm ɖevi siawo lea?” Yesu ɖo eŋu na wo be,\n“Ẽ, gake miexlẽe kpɔ be, ‘Èdzra kafukafu kple dodoɖedzi ɖe ɖeviwo kple vidzῖwo ƒe\n17 Le esia megbe la etrɔ yi Betania eye wòtsi afi ma dɔ.\nYesu ƒo fi de gboti matseku la\n(Marko 11:12-14, 22-24)\n18 Le ŋufɔke esi Yesu fɔ gayina Yerusalem le ŋdi me la, dɔ wui le mɔa dzi. 19 Ekpɔ\ngboti alo kutsetseti aɖe le mɔa to ale wòzɔ ɖe edzi be yeakpɔ kutsetse aɖe le edzi\nagbe aɖu mahã? Ke esi wòva ɖo atia te la, aŋgbawo ko wòkpɔ le edzi. Yesu gblɔ na\ngboti la bena, “Tso egbe sia yina la, màgatse ku gbeɖe o!” Enumake gboti la yrɔ ɖe\n20 Nu sia wɔ nuku na nusrɔ̃lawo ŋutɔ, ale wobiae be, “Nu kae na be gboti la\n21 Yesu ɖo eŋu na wo be, “Le nyateƒe me la ne xɔse vavã le mia si eye\nɖikeke mele mia me o la, miate ŋu awɔ nu siawo, eye nu siwo miawɔ la akɔ wu\nesiwo mewɔ kura gɔ̃. Miate ŋu agblɔ na to si kpɔm miele le afii kura gɔ̃ be, ho nàyi\naɖadze atsiaƒu me, eye wòava eme enumake. 22 Nu sia nu si miabia to gbedodoɖa\nkple xɔse me la woana mi.”\nWobia nya tso Yesu ƒe ŋusẽkpɔtsoƒe ŋu\n(Marko 11:27-33; Luka 10:1-8)\n23 Yesu yi gbedoxɔ la me eye esi wònɔ nu fiam la, Osɔfogãwo kple Yudatɔwo ƒe\ndumemegãwo va egbɔ hebiae bena, “ŋusẽ kae nèkpɔ hafi le nu siawo wɔm eye ame\nkae na ŋusẽ sia wò?”\n24 Yesu ɖo eŋu na wo be, “Nye hã mabia biabia ɖeka mi. Ne mieɖo eŋuti\nnam la, ekema nye hã magblɔ afi si mekpɔ ŋusẽ tsoe hafi le nu siawo wɔm la na mi.\n25 Yohanes ƒe mawutsidede ta na ame ɖe, afi kae wòtso? Dziƒoe wòtso loo alo\namewo gbɔe wòtsoa?”\nWodzro nya sia me le wo ɖokuiwo dome eye wogblɔ bena, “Ne míegblɔ be,\n‘Tso dziƒo’ la, abia mí be, ‘Ekema nu ka ŋutie miexɔ edzi se o?’ 26 Ke ne míegblɔ\nbe, ‘Tso amewo gbɔ’ la, míele vɔvɔ̃m na nu si ameawo lawɔ elabena wo katã xɔe se\nbe Yohanes nye nyagblɔɖila.”\n27 Ale woɖo nya la ŋu na Yesu be, “Míenya o.” Tete Yesu hã gblɔ na wo be,\n“Nye hã nyemagblɔ afi si mexɔ mɔɖeɖe tsoe hafi le nu siawo wɔm o.”\nLododo le viŋutsu eveawo ŋu\n28 Azɔ Yesu yi edzi gblɔ bena, “Ale ke miekpɔ tso nya si gbɔna la ŋuti? ŋutsu aɖe\nsi si viŋutsu eve nɔ la gblɔ na tsitsitɔ be, ‘Vinye yi nàwɔ dɔ le agble me nam egbe.’\n29 ɖevia ɖo eŋu be, ‘Nyemayi o.’ Ke emegbe la etrɔ eƒe susu eye wòyi agblea me\nɖawɔ dɔa. 30 Fofoa gblɔ na ɖevitɔ hã be, ‘Yi nàwɔ dɔ nam le agblẽ me.’ ɖevi la ɖo\neŋu nɛ be, ‘Papa mayi’ Ke egbe meyi o. 31 Le ɖevi eve siawo dome ɖe, ame kae wɔ\nfofoa ƒe gbe dzi?”\nAzɔ Yesu ɖe lododoa gɔme na wo bena, “Le nyateƒe me la, ame vɔ̃ɖiwo kple\ngbolowo kura age ɖe dziƒofiaɖuƒe la me hafi miawo miava yi. 32 Elabena Yohanes\nMawutsidetanamela gblɔe na mi be midzudzɔ nu vɔ̃ wɔwɔ eye miaku ɖe Mawu ŋu,\ngake mieɖo toe o, gake ame vɔ̃ɖiwo kple gbolowo ɖo toe eye wodzudzɔ nu vɔ̃ wɔwɔ.\nKe nu si vɔ̃ɖi wu lae nye be esi miekpɔ be ame siawo dzudzɔ nu vɔ̃ wɔwɔ hã la,\nmetso fu le lãme na mi gɔ̃ hã be miawo hã miadzudzɔ o, ke boŋ miesẽ dzime\nLododo le waingble kple edzikpɔlawo ŋuti\n33 “Miɖo to miase lododo sia ɖa, Agbledela aɖe de waingble gã aɖe eye wòtɔ kpɔ ƒo\nxlãe. Etu nɔƒe tɔxɛ na agblea ŋudzɔla eye wòtu wainfiaƒe hã. Azɔ etsɔ agblea de asi\nna agbledelawo be woawɔ dɔ le eme ale be yeama viɖe si ado tso eme la kpli wo. Le\nesia wɔwɔ vɔ megbe la, agbletɔ la ŋutɔ dzo yi du bubu aɖe me.\n34 “Esi nuŋeɣi ɖo la, eɖo dɔlawo ɖe agblea dzi kpɔlawo gbɔ be woaxɔ yeƒe\nviɖe vɛ na ye. 35 Ke agbledzikpɔlawo dze ame dɔdɔawo dzi wu ɖeka, ƒo ɖeka vevie\neye woƒu kpe atɔ̃lia.\n36 “Agbletɔ la gaɖo ameha gã bubu ɖa gake wowɔ fu woawo hã abe amedɔdɔ\ngbãtɔwo ene. 37 Mlɔeba la, agbletɔ la dɔ via ŋutsu ɖa kple susu sia be woade bubu\neya ŋu elabena enye via.\n38 “Gake kpao, esi agbledzikpɔla siawo kpɔ ŋutsuvia wògbɔna la, wogblɔ na\nwo nɔewo be, “Ehẽ, ame siae le fofoa ƒe dome nyi ge ale be teƒe sia katã gbɔna etɔ\nzu ge, mia tɔwo mina míawui bena agble sia nazu mía tɔ!” 39 Ale wohe agbletɔ la ƒe\nvi do goe le agblea me eye wowui.\n40 Yesu yi edzi bia wo be, “Nenye be agbletɔ la ŋutɔ gbɔ ɖe, nukae miebu be\nawɔ agbledzikpɔla vɔ̃ɖi siawo?”\n41 Yudatɔwo ƒe amegãwo ɖo eŋu nɛ be, “Ana woawu ame vɔ̃ɖi siawo eye\nwòaxɔ agblea atsɔ na ame siwo awɔ eƒe gbe dzi la.”\n42 Yesu gabia wo bena, “Miexlẽ le mawunya me kpɔ be, ‘Kpe si xɔtulawo\ngbe be yewomazã o lae va zua dzogoedzikpe na xɔ la oa? Esia menye nu wɔnuku\naɖe si Aƒetɔ la wɔ oa?’\n43 “Nya si gblɔm mele na mi la gɔme kpuie koe nye be woaxɔ mawufiaɖuƒe\nla le mia si atsɔ na dukɔ bubu, si atsɔ viɖe si nye Mawu tɔ la vɛ nɛ. 44 Nyateƒe nya\nsia ɖe wòle abe kpe ene, ame si akli kpe sia la, aŋe kluikluiklui eye ame si dzi kpe\nsia age adze la, agba gudugudu.”\n45 Yudatɔwo ƒe Osɔfogãwo kple Farisitɔwo kpɔe dze sii be yewoe nye\nagbledzikpɔla vɔ̃ɖi siwo ŋu Yesu ƒo nu le, le lododo la me eye yewo ŋutie wòle nya\nla gblɔm ɖo. 46 Le esia ta, wodi vevie be yewoawui, gake wonɔ vɔvɔ̃m be ne\nyewolée la, ameha la atɔ zi elabena wonya be ameha la xɔe se be Yesu nye\nLododo le srɔ̃ɖekplɔ̃ɖoɖo aɖe ŋuti\n22 Yesu gado lo bubu na ameha la gblɔ be, 2 “Dziƒofiaɖuƒe la le abe Fia aɖe si\nɖo srɔ̃ɖekplɔ̃ gã aɖe na via ene. 3 Wokpe ame geɖewo ɖe kplɔ̃ sia ŋu eye esi nu sia\nnu sɔ gbe vɔ la, fia la ɖo dɔlawo ɖe ame kpekpeawo be woava elabena ɣeyiɣia ɖo be\nwɔnawo nadze egɔme, gake ame kpekpewo katã gbe womeva o. 4 Fia la gadɔ dɔla\nbubuwo ɖo ɖe ame kpekpeawo gbɔ kple gbedeasi sia be, ‘Nu sia nu sɔ gbe vɔ,\nnuɖuɖua bi eya ta miva. Ame sia ame neɖe abla ne wòava.’\n5 “Ke esi ame kpekpeawo se nya sia la ɖeko woko nu eye wo dometɔ ɖe sia\nɖe dzo yi nu si dze eŋu la wɔ ge, ɖeka yi eƒe agble me, eye bubu yi asigbe. 6 Ke\nɖewo do dɔmedzoe ɖe dɔlawo ŋu ƒo wo vevie eye woɖi gbɔ̃ ɖewo wu ɖewo gɔ̃ hã.\n7 “Fia la do dɔmedzoe ale wodɔ eƒe asrafowo woyi ɖawu hlɔ̃dola siawo eye\nwotɔ dzo woƒe du la wòbi keŋ. 8 Le esia megbe la fia la gblɔ na eƒe dɔlawo bena,\n‘Nu sia nu sɔ gbe na ŋkekea ɖuɖu gake ame siwo mekpe la, medze na bubu si mede\nwo ŋu o. 9 Eya ta miyi mɔtatawo dzi kple ablɔwo ƒe dzogoewo me, eye ame sia ame\nsi miakpɔ ko la, mikpee va kplɔ̃a ŋuti.’\n10 “Dɔlawo wɔ ɖe esia dzi, eye eteƒe medidi o wokplɔ amewo vɛ fũ, ame\nnyuiwo kple ame baɖawo siaa, eye ale srɔ̃ɖekplɔ̃a ŋu yɔ fũ kple amewo. 11 Esi fia la\nŋutɔ va do be yeado gbe na ame kpekpeawo la, ekpɔ ame ɖeka le wo dome si medo\nsrɔ̃ɖewu si wotsɔ nɛ be wòado la o.\n12 “Fia la biae be, ‘Xɔ̃nye, aleke wɔ medo srɔ̃ɖewu hafi va afi sia o?’ Ke\nŋutsua ƒe nu tsi te elabena menya nya si tututu wòagblɔ o. 13 Fia la ɖe gbe na\neŋutimewo bena ‘Mibla eƒe asiwo kple afɔwo eye miatsɔe aƒu gbe ɖe blukɔ tsiɖitsiɖi\nme le xexe afi si avifafa kple aɖukliɖuɖu lanɔ.’ 14 Elabena woyɔ ame geɖewo ke\name ʋee aɖewo koe nye ame siwo wotia.”\n15 Le esia megbe la, Farisitɔwo kpe ta eye wode ŋugble le ale si woawɔ atsɔ biabia\naɖe atre mɔ na Yesu alée la ŋu. 16 Wodɔ woƒe nusrɔ̃la aɖewo kpe ɖe Herodia\ndunyahelawo ŋu eye wobiae be, “Nufiala, míenyae be ame si de blibo lae nènye, eye\nnefiaa Mawu ƒe mɔ le nyateƒe la nu. Amewo ƒe nyagbɔgblɔ meblea nuwò o elabena\nmètsɔa ɖeke le nu si wonye la me o. 17 Azɔ gblɔe na mí, nu kae nye wò susu? Ele\neteƒe be woadzɔ duga na Kaisaro loo alo mele eteƒe o?”\n18 Ke Yesu nya nu vɔ̃ɖi si woɖo ɖe tame eya ta ebia wo be, “Mi\nalakpanuwɔlawo! Ame kae miedi bena yewoatre mɔ na kple miaƒe aye biabia sia? 19\nMitsɔ kɔba aɖe si wotsɔna xea dugae la vɛ nam makpɔ.” Eye wotsɔ Roma ga ɖeka\nva fiae. 20 Azɔ ebia wo bena, “Ame ka ƒe nɔnɔmetatae le ga sia dzi eye ame ka ƒe\nŋkɔe le ete?”\n21 Woɖo eŋu nɛ be, “Kaisaro tɔe.” Yesu gblɔ na wo be, “Enyo, mitsɔ nu sia\nnu si nye Kaisaro tɔ la na Kaisaro eye miatsɔ nu sia nu si nye Mawu hã tɔ la na\n22 Esi wose eƒe ŋuɖoɖoa la, wotsi yaa elabena ewɔ nuku na wo ŋutɔ be wòɖo\nnya la ŋu nyuie alea eya ta wogblẽe ɖi hedzo.\n23 Gake le gbe ma gbe ke la, Zadukitɔ aɖewo ame siwo mexɔ se bena ame kukuwo\natsi tre le nuwuwua o la va egbɔ va biae bena, 24 “Aƒetɔ, Mose de se na mí bena ne\nŋutsu aɖe ɖe srɔ̃ eye medzi vi hafi ku o la, nɔvia ŋutsu naɖe ahosia eye wòadzi vi\nkplii, ale be ɖeviawo nanyi ameyinugbea ƒe dome. 25 Azɔ nɔviŋutsu adre aɖewo nɔ\nmia dome, woƒe tsitsitɔ ɖe srɔ̃ gake medzi vi kple nyɔnua hafi ku o, ale eyometɔ xɔ\nahosia ɖe. 26 Gake eya hã medzi vi aɖeke kple nyɔnu sia hafi ku o, eye wo nɔvi\netɔ̃lia xɔ ahosia ɖe gake kpao eya hã ku vi madzimadzii. Ale nɔvi ŋutsu adreawo\nkatã ɖe nyɔnu sia kpɔ gake ɖeke medzi vi kplii o. 27 Mlɔeba la nyɔnua ŋutɔ hã va\nku. 28 Biabia lae nye be, ame ka tɔ nyɔnu sia azu le tsitretsitsi ŋkekea dzi? Elabena\neɖe nɔvi adreawo katã kpɔ!”\n29 Yesu ɖo eŋu na wo be, “Miewɔ vodada gã aɖe ŋutɔ, elabena\nmienya mawunya kple Mawu ƒe ŋusẽ o. 30 Elabena le tsitretsitsi ŋkekea dzi srɔ̃ɖeɖe\nmaganɔ anyi o; amewo katã anɔ abe mawudɔla siwo le dziƒo ene. 31 ke le ame\nkukuwo ƒe tsitretsitsi ŋuti la, mabia mi be, miexlẽ mawunya kpɔ oa? Mienyae bena\nmiawoe Mawu nɔ nu ƒom na esi wògblɔ be, 32 ‘Nyee nye Abraham, Isak kple\nYakɔb ƒe Mawu’ oa? Eya ta minyae bena Mawu la, menye ame kukuwo ƒe Mawu\nwònye o, ke boŋ ame gbagbewo ƒe Mawu wònye.”\n33 Yesu ƒe ŋuɖoɖo la wɔ nuku na ameha la ŋutɔ.\n34 Ke esi Farisitɔwo se be Yesu de ga nu na Zadukitɔwo la woƒo wo ɖokui nu ƒu. 35\nEye wodometɔ ɖeka, ame si nye sefiala gã aɖe la tee kpɔ hebia be, 36 Nufiala, Se\nkae nye gãtɔ wu le Mose ƒe seawo dome?”\n37 Yesu ɖo eŋu nɛ be, “Lɔ̃ Aƒetɔ wò Mawu la kple wò dzi blibo, wò luʋɔ\nblibo kpakple wò susu katã. 38 Esiae nye se gbãtɔ kple gãtɔ wu. 39 Esi gakplɔe ɖo\nlae nye be nalɔ̃ hawòvi abe ale si ko nèlɔ̃ wò ŋutɔ ɖokuiwò ene. 40 Wotu se\nbubuawo katã kple nyagblɔɖilawo ƒe nyawo ɖe se eve siawo dzi.”\nKristo enye David ƒe Vi kple eƒe Aƒetɔ\n41 Esia megbe la, Farisitɔwo va ƒo xlãe ale wòbia wo bena, 42 “Ale ke miekpɔ tso\nMesia la ŋutɔ ŋu? Ame ka vie wònye?” Woɖo eŋu nɛ be, “David vie!” 43 Yesu\ngabia wo bena, “Ne enye David vi la, nu ka ta esi Gbɔgbɔ Kɔkɔe la va David dzi\nwònɔ nu ƒom la, eyɔ Mesia la be ‘Aƒetɔ’ ɖo? Miakpɔe le mawunya me be, David\ngblɔ bena 44 ‘Mawu gblɔ na nye Aƒetɔ bena, nɔ anyi ɖe nye nuɖusime va se ɖe\nesime matsɔ wò futɔwo awɔ wò afɔtenui.’\n45 “Esime David yɔ Mesia la be, ‘Aƒetɔ’ ɖe, ale ke wɔ wòganye via?” 46\nNyateƒe, biabia la lolo wu wo ale be womete ŋu ɖo eŋuti o. Le esia megbe la ame\naɖeke medo dzi gabia nya aɖekee o.\nBabaadodo na Farisitɔwo kple Agbalẽfialawo\n(Marko 12:38-40; Luka 11:37-52, 20:45-47)\n23 Tete Yesu gblɔ na ameha la kple eƒe nusrɔ̃lawo bena, 2 “Sefialawo kple\nFarisitɔwo nɔ Mose ƒe Zi dzi. 3 Eya ta miɖo to wo eye miawɔ nu sia nu si wogblɔ na\nmi gake migawɔ nu si wowɔna la o, elabena woawo ŋutɔ mewɔna ɖe nu siwo fiam\nwole la dzi o. 4 Woblaa agba kpekpewo hetsɔna ɖoa amewo ƒe abɔta gake woawo\nŋutɔ mele klalo be yewoatsɔ yewoƒe asibidɛ akpe ɖe ameawo ŋu gɔ̃ hã o.\n5 “Nu sia nu si wowɔna la, ɖe wowɔnɛ ko be yewoadze abe ame nyuiwo ene\nle gota. Woƒe mawunya kpukpui, ŋkuɖodzinu siwo wosana ɖe ŋgonu kple abɔ la\nkekena wua ame sia ame tɔ eye wodea dzesi tɔxɛ woƒe awuʋlayawo to be amewo\nnakpɔ be yewo nye ame kɔkɔewo. 6 Wolɔ̃a kplɔ̃ta nɔnɔ le nuɖuƒewo eye wolɔ̃a\nŋgɔgbe zikpuiwo dzi nɔnɔ le woƒe ƒuƒoƒewo. 7 Ne wole ablɔ dzi yina eye amewo le\nŋkɔ dam ɖe wo dzi be, ‘Nufiala’ kple ‘Aƒetɔ’ la, evivia wo nu ŋutɔ. 8 Migana be\name aɖeke nada ŋkɔ siawo tɔgbi ɖe mia dzi o. Elabena Mawu ɖeka hɔ̃ koe nye miaƒe\nNufiala, eye le mia dome la, mi katã miesɔ abe nɔviwo ene. 9 Migayɔ ame aɖeke le\nanyigba dzi afi sia be Fofo o, elabena Mawu ɖeka si le dziƒo koe wòle be míayɔ\nnenema. 10 Eye migana hã be woayɔ mi be Nufiala o, elabena Nufiala ɖeka koe li na\nmi, eyae nye Mesia la.\n11 “Ne miebɔbɔ mia ɖokuiwo eye miesubɔ ame bubuwo la, miaƒe gãnyenye\nadze wu le wo gbɔ. Ne ame aɖe di bena yeanye amegã la, netsɔ eɖokui wɔ subɔlae\nboŋ. 12 Ame siwo doa wo ɖokuiwo ɖe dzi la, woaɖiɖi wo ɖe anyi. Ke ame siwo\nbɔbɔa wo ɖokuiwo ɖe anyi la woado wo ɖe dzi.\n13 “Babaa na mi, mi Sefialawo kple Farisitɔwo alakpanuwɔlawo! Mietu\ndziƒofiaɖuƒe la ƒe agbo ɖe amewo nu. Miawo ŋutɔ miele eme yi ge o, eya ta mieɖe\nmɔ be ame siwo le agbagba dzem be woage ɖe eme la hã nayi eme o.\n14 Babaa na mi, mi Sefialawo kple Farisitɔwo, alakpanuwɔlawo! Miekpɔ mɔ\nle ahosiwo ŋu, hexɔa woƒe aƒewo le wo si sesẽtɔe eye emegbe miebua doa gbe\ndidiwo ɖa! Le esia ta la mieƒe tohehe asesẽ wu bubuawo tɔ!\n15 Babaa na mi, mi Sefialawo kple Farisitɔwo, alakpanuwɔlawo! Mietsana le\nanyigbadzi kple atsiaƒuwo dzi, ›, afi sia afi ko be miawɔ ame ɖeka wòazu Yudatɔ le\nxɔse me, eye ne ezui la, miewɔnɛ wòzua dzomavɔʋemevi zigbɔ zi eve wu miawo\n16 Babaa na mi, mi kplɔla ŋkugbagbãtɔwo.! Miegblɔna be, ‘Ne ame aɖe yɔ\ngbedoxɔ ta nui la medze vɔ̃ o, gake ne eyɔ sika si le gbedoxɔ me ta nui la, atam la\nblae’ 17 Mi bometsila ŋkugbagbãtɔwo! Kae lolo wu, sika la alo gbedoxɔ si wɔ sika\nla gɔ̃ hã be wòle dzadzɛa? 18 Miawo kee gblɔ be ame si ta vɔsamlekpuia la, ate ŋu\nada le atam si wòka la dzi faa, gake ne ame aɖe ta nunana si le vɔsamlekpuia dzi la,\nedze agɔ vevie nenye be wòda le ŋugbe si wòdo la dzi. 19 Mi ŋkuagbãtɔwo! Kae\nle vevie wu, nunana si le vɔsamlekpuia dzi loo alo vɔsamlekpuia ŋutɔ si nana be\nnunana ŋuti kɔna? 20 Nenye be mieta vɔsamlekpuia ekema mietae kple nu siwo katã\nle edzi, 21 eye ne mieta gbedoxɔ la, ekema mietae kple Mawu ame si nɔa eme. 22\nNenye be mieta ‘Dziƒo’ la minyae be mieta Mawu ƒe Fiazikpui kple Mawu ame si\n23 “Babaa na mi, mi Sefialawo kple Farisitɔwo alakpanuwɔlawo! Mienaa\nadrike, sikɔni kple tsyo ƒe ewoliawo gɔ̃ hã, gake miegblẽ se la ƒe nu vevietɔ siwo nye\nafia nyui tsotso, nublanuikpɔkpɔ kple nuteƒewɔwɔ la ɖi. Ele be miawɔ ɖe esiawo hã\ndzi eye mele be miagbe ekemɛawo hã o. 24 Mi kplɔla ŋkugbagbãtɔwo! Mieɖea\nnudzodzoe suetɔ kekeake le miaƒe nunonowo me ƒua gbe, gake miehe mia kpɔsɔ ya.\n25 Babaa na mi, mi Sefialawo kple Farisitɔwo! Mieklɔa kplu kple nuɖugba\nŋuti, gake wome yɔ fũu kple ŋukeklẽ kpakple ɖokuitɔdidi. 26 Farisitɔ\nŋkugbagbãtɔwo! Miklɔ kplu la kple nuɖugba la me gbã ekema wo godo hã la ɖi\n27 “Babaa na mi, mi Sefialawo kple Farisitɔwo, alakpanuwɔlawo! ɖeko\nmiele abe yɔdokpe siwo wosi akalo na la ene, esiwo dzena le gota nyuie, ke wo me\nyɔ fũu kple ame kukuwo ƒe ƒuwo kple numakɔmakɔ bubuwo. 28 Miawo hã, nenema\nkee miedze le gota le amewo gbɔ abe ame dzɔdzɔawo ene, gake miaƒe ememe yɔ fũu\nkple alakpanuwɔwɔ kpakple vɔɖivɔ̃ɖi.\n29 “Babaa na mi, mi Sefialawo kple Farisitɔwo, alakpanuwɔlawo! Miewɔ\nŋkuɖodzikpe na nyagblɔɖilawo eye mieɖo atsyɔ̃ na ame dzɔdzɔwo ƒe yɔdowo. 30\nEye miegblɔ bena, ‘Ne ɖe míenɔ agbe le mía fofowo ŋɔli la, míawɔ ɖeka kpli wo le\nnyagblɔɖilawo ƒe ʋu kɔkɔɖi me o’ 31 Ale mieɖi ɖase le miawo ŋutɔ ɖokui ŋu be\nmienye ame siwo wu nyagblɔɖilawo ƒe dzidzimeviwo. 32 Enyo ŋutɔ, azɔ miwu nu\nvɔ̃ dɔ si gɔme mia fofowo dze la nu.\n33 “Mi dawo! Dawo ƒe dzidzimeviwo! Ale ke miawɔ asi le dzomavɔʋe ƒe\n34 “Eya ta mele nyagblɔɖilawo, nunyalawo kple nufiala siwo me Gbɔgbɔa yɔ\nfũ la hã ɖom ɖe mi, ke miawo la, miawu wo dometɔ aɖewo alo aklãwo ɖe atitsoga\nŋu, miaƒo ɖewo le miaƒe ƒuƒoƒewo eye miati geɖewo hã ƒe agbe yome tso afii yi afi\nmɛ. 35 Ne miewɔ esiawo la ekema ame kɔkɔe siwo wowu tso keke Abel dzi va se ɖe\nZakaria, Barakia vi si miewu le Vɔsamlekpui kple Kɔkɔeƒea dome le gbedoxɔa me la\nƒe ʋu ava mia dzi. 36 Ẽ, mele egblɔm na mi bena, tohehe siwo katã wodzra ɖo ɖi tso\nɣemaɣi ke va se ɖe fifia la ava dzidzime sia dzi.\nKonyifafa ɖe Yerusalem ŋu\n37 “O, Yerusalem, Yerusalem, wò du si me tɔwo wu nyagblɔɖilawo eye woƒu kpe\name siwo Mawu ɖo ɖe wò! Medi zi geɖe bena maƒo viwòwo nu ƒu abe ale si koklo\nƒoa viawo nu ƒui ɖe eƒe aʋalãwo te ene, gake wogbe womena mɔm o. 38 Azɔ\nwoagblẽ miaƒe aƒe ɖi na mi aƒedoe. 39 Mele egblɔm na mi kple kakaɖedzi be,\nmiagakpɔm azɔ o, va se ɖe esime miagblɔ be woayra ame si gbɔna le Aƒetɔa ƒe ŋkɔ\nWogblɔ nya ɖi tso gbedoxɔ la gbagbã ŋuti\n24 Yesu do go le gbedoxɔ la me, hezɔ dzo yina, ke eƒe nusrɔ̃lawo te ɖe eŋu heɖo\nŋku nu dzi nɛ tso xɔ bubu siwo le gbedoxɔ me la ŋuti. 2 Yesu ɖo eŋu na wo bena,\n“Miele nu siawo katã kpɔma? Mele egblɔm na mi, le nyateƒe me be, womagble kpe\nɖeka pɛ hã ɖe nɔvia dzi o, woagbã nu sia nu aƒu anyi.”\nFukpekpewo ƒe gɔmedzedze\n3 Azɔ edzo yi ɖanɔ Amito la dzi. Nusrɔ̃lawo va egbɔ va biae bena, “Aƒetɔ, ɣekaɣie\nnu siawo katã ava eme? Dzesi kawoe afia wò vava zi evelia kple xexeame ƒe\n4 Yesu ɖo eŋu na wo bena, “Minɔ ŋudzɔ, be ame aɖeke nagaflu mi o. 5\nElabena ame geɖewo lava le nye ŋkɔme agblɔ be, ‘Nyee nye Kristo la’ eye woaflu\name geɖewo. 6 Ne miese be aʋa dzɔ le afi aɖe eye aʋaɣliwo le ɖiɖim la, migaɖi vo\nalo avɔ̃ o, elabena esia mefia be nye vava alo nuwuwu la ɖo o, nu siawo adzɔ gake\nnuwuwua meɖo haɖe o. 7 Le ɣeyiɣi mawo me la dukɔ atsi tre ɖe dukɔ ŋu eye fiaɖuƒe\natsi tre ɖe fiaɖuƒe ŋu. Dɔ ato le teƒe geɖewo fũ, hekpe ɖe esia ŋu la anyigba aʋuʋu le\nteƒe geɖewo. 8 Nu siawo nye kpɔkplɔyiɖeme ko na nu dziŋɔ siwo gbɔna.\n9 “Le ɣeyiɣi mawo me la, amewo ade mi asi na yometitiwo kple wuwu gɔ̃\nhã. 10 Le ɣemaɣi me la, ame geɖewo atra ɖa le xɔse la gbɔ, woade wo nɔviwo asi\neye woalé fu wo nɔewo vevie, 11 Aʋatsonyagblɔɖilawo abɔ fũ eye woatra ame\ngeɖewo. 12 Nu vɔ̃ wɔwɔ axɔ aƒe ale gbegbe be, amehavi lɔlɔ̃ nu atsi 13 Ke ame si\nanɔ te ase ɖe nuwuwu la, woaɖee. 14 Azɔ la, woagblɔ fiaɖuƒe la ƒe nyanyui sia le\nxexeame katã abe ɖaseɖiɖi na dukɔwo katã ene, ekema nuwuwua ava.\n15 “Eya ta, ne miekpɔ ‘ŋunyɔnu si hea gbegblẽ vanae’ le tsitre ɖe Kɔkɔeƒe la, esi ƒe\nnya wogblɔ to nyagblɔɖila Daniel dzi la, nu sia xlẽ la nese egɔme, 16 ekema nana\name siwo le Yudea la nasi ayi towo dzi. 17 Ame si le eƒe xɔ tame la nagaɖi ayi\nnaneke tsɔ ge le aƒea me o. 18 Eye ame si le agble me la hã nayi aƒeme be yeatsɔ\nyeƒe awuʋlaya o.\n19 “Baba na funɔwo kple ame siwo si vidzῖwo le le ŋkeke mawo me.\n20 Mido gbe ɖa be, miaƒe sisigbe nagadze vuvɔŋɔli alo sabat ŋkeke dzi o. 21\nLe ɣemaɣi me la, xaxa si ƒomevi medzɔ kpɔ tso xexeame ƒe gɔmedzedze va se ɖe\nfifia o eye magadzɔ kpɔ o la anɔ anyi.\n22 “Le nyateƒe me, ne womeɖe le nenem ŋkekeawo dzi o la, amegbetɔ ƒomea\nkatã atsrɔ̃. Ke meka ɖe edzi na mi be, le Mawu ƒe ame tiatiawo ta la woato ŋkeke\nsiawo ɖe eme.\n23 “Nyenye be ame aɖe agblɔ na mi be, ‘Mesia la va ɖo eye wòle afii alo afi\nmɛ alo wokpɔe le afi aɖe la, migaxɔe se o. 24 Elabena aʋatso kristotɔwo kple aʋatso\nnyagblɔɖilawo ava do eye woawɔ nukunu gãwo si dzi Mawu ƒe ame tiatiawo gɔ̃ hã\nate ŋu axɔ ase. 25 Kpɔ ɖa, megblɔe na mi do ŋgɔ lo! 26 “Eya ta ne ame aɖe gblɔ na\nmi be ele gbedzi afi aɖe la, megaɖe fu na ɖokuiwò be yeayi aɖakpɔe ɖa o. Alo ne\name aɖe be ebe ɖe teƒe aɖe la, megaxɔe se o! 27 Abe ale si dzi kea dzo le ɣedzeƒe\nwokpɔnɛ le ɣetoɖoƒe ene la, nenema ke Nye Mesia la ƒe vava anɔ. 28 Minyae bena\nafi si nukuku le la afi mae akagawo nɔna.\nAmegbetɔ Vi la ƒe vava\n29 “Le xaxa ŋkeke mawo megbe teti ko la, ‘Zãdokeli ado, ɣleti magaɖi o, ɣletiviwo\nage tso dziƒo eye dziƒoŋunuwo aʋuʋu kpekpekpe.\n30 “Le ɣemaɣi me la, Amegbetɔvi la ƒe dzesi ado ɖe dziŋgɔli me eye anyigba\ndzi dukɔwo katã afa konyi. Tete woakpɔ Amegbetɔ Vi la wòanɔ alilikpo dzi aɖiɖi\ngbɔna le ŋusẽ kple ŋutikɔkɔe gã aɖe me. 31 Eye wòadɔ eƒe dɔlawo kple kpẽ ƒe ɖiɖi\nsesῖe eye woayi aɖa ƒo ametitiawo nu ƒu tso ya eneawo dzi, tso dziƒo ƒe dzogoe si\ndzi, yi ekemɛ dzi.\nNufiame tsɔ gboti la ŋu\n32 “Azɔ misrɔ̃ nu tso gboti ŋu. Nenye be tsi ɖo eƒe alɔwo me eye aŋgbawo de asi\ndodo me la, ekema minyae be dzomeŋɔli ɖo vɔ. 33 Nenema ke ne miekpɔ be nu\nsiawo katã de asi dzɔdzɔ me la, ekema minyae be nye vava tu aƒe kpokploe.\n34 Mele egblɔm na mi le nyateƒe me be, dzidzime sia nu mava yi o, va se ɖe\nesime nu siawo katã va eme.\n35 “Dziƒo kple anyigba nu ava yi gake nye nyawo anɔ anyi ɖaa. 36 Ame\naɖeke menya ŋkeke alo gaƒoƒo si dzi nuwuwua ava o mawudɔlawo gɔ̃ hã\nmenyae o Mawu Vi la ŋutɔ gɔ̃ hã menyae o, negbe Fofonye ɖeka hɔ̃ ko.\n37 Abe ale si wòdzɔ le Noa ŋɔli ene la, nenema woanɔ le Amegbetɔ Vi la ƒe vava\n38 Elabena le ŋkeke siwo do ŋgɔ na tsiɖɔɖɔ me la, ameawo nɔ nu ɖum, nɔ nu\nnom, nɔ srɔ̃ɖem eye woasɔa ame nana be woaɖe, va se ɖe ŋkeke si dzi Noa ge ɖe\naɖakaʋu la me, 39 eye womenya nu si gbɔna dzɔdzɔ ge o, va se ɖe esime tsiɖɔɖɔ la\nva eye wòkplɔ wo katã dzoe. Nenemae wòanɔ le Amegbetɔ Vi la ƒe vavaɣi.\n40 “Ame eve anɔ agble me anɔ dɔ wɔm, woava kplɔ ɖeka dzoe agblẽ ɖeka ɖi.\n41 Nyɔnu eve anɔ bli tum le te dzi, woatsɔ ɖeka agblẽ evelia ɖi.\n42 “Eya ta minɔ ŋudzɔ elabena mienya gbe sigbe miaƒe Aƒetɔ la ava o.\n43 “Ne ame aɖe medi be fiafitɔ neva fi yeƒe nuwo le zã me o la, enɔa ŋudzɔ\nna fiafitɔ la ƒe vava, 44 eya ta miawo hã minɔ ŋudzɔ be nyemava lili mi o.\nDɔla ŋuteƒewɔla alo ŋuteƒemawɔla la\n45 “Minye dɔla nuteƒewɔlawo kple aɖaŋudzela siwo ate ŋu akpɔ nye aƒe dzi ana\nnuɖuɖu vinyewo ɖe ɣeyiɣi dzi pɛpɛpɛ gbesiagbe. 46 Nenye be metrɔ gbɔ va kpɔ mi\nmiele miaƒe dɔdeasi siawo wɔm anukwaretɔe la, mayra mi ŋutɔ. 47 Nuteƒewɔla\nsiawo tɔgbie matsɔ ɖo nusiwo katã le asinye la nu.\n48 “Gake ne miewɔ abe ame vɔ̃ɖiwo ene hegblɔ na mia ɖokuiwo be,\n‘Nye Aƒetɔ mava fifia o,’ 49 ale be miede asi dɔla bubuawo ƒoƒo me hele nutsuɖuɖu\nkple ahamumu dzi la, 50 miaƒe Aƒetɔ la ava do ɖe mia dzi kpata le ɣeyiɣi si me\nmiele mɔ kpɔm nɛ o la me, 51 eye woaƒo mi vevie. Emegbe la ana woadrɔ̃ ʋunu mi\nkple alakpanuwɔlawo eye afi ma miafa avi, aɖu aɖukli hã le.”\nLododo le ɖetugbi ewoawo ŋuti\n25 “Miatsɔ ɖetugbi ewo aɖewo ƒe ŋutinya atsɔ asɔ kple dziƒofiaɖuƒe lae.\nɖetugbi ewo siawo tsɔ woƒe akaɖiwo ɖe asi be yewoayi aɖakpe ŋugbetɔsrɔ̃ aɖe. 2\nWo dome ame atɔ̃ nye abunetɔwo, eye ame atɔ̃ hã nye nunyalawo. 3 Abunetɔwo tsɔ\nwoƒe akaɖiwo ke wometsɔ ami kpe ɖe akaɖiawo ŋu o. 4 K nunyalawo ya tsɔ ami kpe\nɖe woƒe akaɖiawo ŋuti.\nEva dzɔ be ŋugbetɔsrɔ̃a tsi megbe ale alɔ̃ de asi ɖetugbiawo tsɔtsɔ me eye\nwomlɔ anyi dɔ alɔ̃. 6 Ke le zã titina la ɣli ɖi be, ‘ŋugbetɔsrɔ̃ la va ɖo azɔ. Mido go\nva kpee hee!’\n7 ɖetugbiawo katã fɔ eye wodzra woƒe akaɖiawo ɖo. 8 Tete abunetɔawo gblɔ\nna nunyalawo be ‘mina miaƒe amia ƒe ɖe mí’ elabena míaƒe akaɖiwo le tsitsim.\n9 “Gake woɖo eŋu na abunetɔawo be, ‘Mía tɔ hã mesɔ gbɔ ade mia kple\nmíawo nu o eya ta miyi ne miadze ɖe ne mia ɖokuiwo.’\n10 “Kaka woaɖe afɔ la, ŋugbetɔsrɔ̃ la va ɖo xoxo eye ame siwo nɔ klalo la yi\nsrɔ̃ɖeƒea kplii, eye wotu agbo si le aƒea nu.\n11 “Emegbe ɖetugbi abunetɔ atɔ̃awo va do ɖe agboa nu nɔ ɣli dom be.\n‘Aƒetɔ, ʋu agbo la na mí!’\n12 “Aƒetɔ, la ɖo eŋu na wo bena, ‘Midzo le afi ma miayi, elabena mietsi\n13 “Eya ta minɔ ŋudzɔ eye miadzra ɖo elabena mienya ŋkeke alo gaƒoƒo si\ndzi matrɔ ava o.\nLododo le talentomama ŋuti\n14 “Dziƒofiaɖuƒe la gasɔ kple Aƒetɔ aɖe si ɖo be yeawɔ mɔzɔzɔ ayi anyigba bubu\naɖe dzi. Hafi wòadzo la eyɔ eƒe dɔlawo hetsɔ ga home vovovo de asi na wo dometɔ\nɖe sia ɖe be wòatsɔ nɔ asi tsamii va se ɖe esime yeagbɔ.\n15 “Etsɔ Sidi akpe atɔ̃ na ame gbãtɔ, tsɔ Sidi akpe eve na ame evelia eye\nwòtsɔ Sidi akple ɖeka na eme etɔ̃lia. Ema ga la na wo ɖe woƒe ŋutete nu, eye le esia\nmegbe la edzo yi mɔa dzi. 16 Ame si xɔ Sidi akpe atɔ̃ la de asi asitsatsa me kplii\nenumake eye eteƒe medidi hafi wògakpɔ Sidi akpe atɔ̃ ɖe gatia dzi o. 17 Ame si xɔ\nSidi akpe eve hã tsa asi kple etɔ eye wogakpɔ Sidi akpe eve bubu ɖe edzi.\n18 “Ke ame si xɔ Sidi akpe ɖeka la ya yi ɖaɖe do eye wòtsɔ ga la ɣla ɖe eme\nbe wòanɔ dedie.\n19 “Aƒetɔ la trɔ gbɔ le ŋkeke geɖewo megbe, eye wòyɔ dɔlawo be woava na\nakɔnta tso ga siwo wòtsɔ na wo la ŋuti. 20 Ame si wòtsɔ Sidi akpe atɔ̃ na la tsɔ Sidi\nakpe ewo vɛ nɛ.\n21 “Eƒe Aƒetɔ kafui ŋutɔ le eƒe dɔ nyui si wòwɔ la ta. Egblɔ na dɔla la bena,\n‘Wò dɔla nyui, èwɔ nuteƒe ŋutɔ eya ta tso azɔ dzi la matsɔ dɔ geɖe ade wò dzikpɔkpɔ\nte. Va ne nàkpɔ dzidzɔ kplim.\n22 “Ame si xɔ Sidi akpe eve la hã va gblɔ na Aƒetɔa bena, ‘Aƒetɔ, ètsɔ Sisi\nakpe eve nam, gake megakpɔ Sidi akpe eve bubu ɖe edzi.’\n23 “Aƒetɔ la gblɔ nɛ kple dzidzɔ be, ‘Dɔ nyui aɖee ma nèwɔ. Dɔla dzɔdzɔe\nkple nuteƒewɔlae nènye. Esi nèɖi anukware le gã home sue sia ŋudɔwɔwɔ me ta la,\ntso azɔ dzi la, matsɔ ga geɖe ade asi na wò.’\n24 Ame si xɔ Sidi akpe ɖeka hã va do eye wòdo dzi gblɔ na Aƒetɔ la be,\n‘Aƒetɔ menyae bena wò nya ɖe wòse, eŋea nu le afi si mèƒã nu ɖo o eye neƒoa nu ƒu\nle afi si mewu nu ɖo o, 25 ale menɔ vɔvɔ̃m be ne mekpɔ viɖe aɖe ɖe gã la dzi la\naxɔe le asinye bɔbɔe, eya ta metsɔ wò ga la ɣla eye esi nèva la mehee ɖe go. Eyae\n26 “Aƒetɔ la ɖo eŋu nɛ kple dɔmedzoe be, ‘Dɔla vɔ̃ɖi kple kuviatɔe nènye; esi\nnènya be ame sesẽe menye eye meŋea nu le afi si nyemeƒã nu ɖo o eye meƒoa nu ƒu\nle afi si nyemewu nu ɖo o eye esi nènyae hã be mele viɖe bia ge ɖe gaa dzi la, 27\nele na wò be nàtsɔ ga la da ɖe gadzraɖoƒe nam teti be wòahe viɖe vi aɖe vɛ nam. 28\nMixɔ ga la le ame vɔ̃ɖi sia si eye miatsɔe na ame si si Sidi akpe ewo le la. 29\nElabena ame si wɔ nu si wotsɔ nɛ ŋudɔ nyuie la, woagatsɔ nu geɖe akpee nɛ, nu nasɔ\ngbɔ ɖe esi fũ. Ke ame si meɖia anukware o la, woaxɔ nu suetɔ kekeake si le esi la hã\nle esi. 30 Woatsɔ dɔla ɖigbɔ̃ sia aƒu gbe ɖe viviti si do tsiɖitsiɖi la me, afi ma avifafa\nkple aɖukliɖuɖu anɔ.’\n31 ‘Ne nye Mesia la meva le nye ŋutikɔkɔe me kple mawudɔlawo katã la, ekema\nmanɔ anyi ɖe nye ŋutikɔkɔe fiazikpui la dzi. 32 Ekema dukɔ siwo katã le\nxexeame alo ame siwo katã le xexeame la aƒo ƒu ɖe ŋkunyeme. Eye mamã ameawo\nme ɖe akpa eve, abe ale si alẽkplɔla ma alẽwo ɖa tso gbɔ̃wo gbɔe ene. 33 Mada\nalẽawo ɖe nye nuɖusime, eye gbɔ̃wo anɔ nye miame.\n34 “Ekema Nye, Fia la magblɔ na ame siwo le nye nuɖusime bena, ‘Fofonye\nƒe ame yayrawo, miyi ɖe Fiaɖuƒe si wòdzra ɖo ɖi na mi tso xexeame ƒe\ngɔmedzedzeame ke la me. 35 Elabena esi dɔ wum la, miena nuɖuɖum, tsikɔ wum\neye miena tsim, medze mi abe amedzro ene eye miexɔm atuu ɖe miaƒe aƒewo me. 36\nAwu menɔ ŋunye o gake mietsɔ awu nam medo. Medze dɔ mieva kpɔm ɖa. Menɔ\ngaxɔ me eye mieɖi tsa va gbɔnye.\n37 “Ame dzɔdzɔewo abia be, ‘Aƒetɔ, ɣekaɣie miekpɔ wò dɔ nɔ wuwòm eye\nmíena nuɖuɖu wò? Alo tsi kɔ wuwòm míena tsi wò nèno kpɔ? 38 ɣekaɣie nèva dze\nmí abe amedzro ene? 39 Eye gbe ka gbee míetsɔ awu na wò nèdo kpɔ? ɣekaɣie\nwode wò mɔ alo nedze dɔ eye mieva kpɔ wò ɖa?’\n40 “Eye nye Fia la maɖo eŋu na wo bena, ‘ Esi miewɔ nu siawo katã na\nnɔvinye sue siawo dometɔ aɖe ta la, nyee miewɔ wo na!’\n41 “Azɔ matrɔ ɖe ame siwo le nye miame la ŋu agblɔ na wo be, ‘Mite ɖa le\ngbɔnye, mi ame siwo woƒo fi de. Miyi dzomavɔ si wodzra ɖo ɖi na Abosam kple eƒe\ndɔlawo la me. 42 Elabena esi dɔ wum la, miena nuɖuɖum o, tsikɔ wum miena tsim\nbe mano o. 43 Meva dze mi abe amedzro ene gake miexɔm o, menɔ amama gake\nmietsɔ awu nam be mado o, medze dɔ gake mieva kpɔm ɖa o, wodem mɔ gake\nmedzro mi be miava do gbe teti nam o.’\n44 “Woawo hã aɖo eŋu nam be, ‘Aƒetɔ, gbe ka gbe míekpɔ wò bena, dɔ le\nwuwom, alo tsikɔ le wuwòm eye míekpɔ gbɔwò o? ɣekaɣie nèdze míagbɔ, nèle\namama, nèdze dɔ alo nele gaxɔ me eye míeva kpɔ wò ɖa alo kpe ɖe ŋuwò o?\n45 “Ale maɖo eŋu na wo bena, ‘Esime miegbe be yewomawɔ nu siawo na\nnɔvinye sue siawo dometɔ ɖeka teti o la nyee nye ema miewɔ wo na o.’\n46 “Ale ame siawo ayi ɖe fukpekpe mavɔ me. Ke ame dzɔdzɔewo ayi agbe\nmavɔ la me.”\n(Marko 14:1-2; Luka 22:1-2; Yohanes 11:45-53)\n26 Esi Yesu ƒo nu na eƒe nusrɔ̃lawo le nya siawo ŋu vɔ la, egblɔ na wo hã be,\n2 “Abe ale si ke mienya ene la, ŋutitotoŋkeke la adze gɔme le ŋkeke eve\nmegbe, eye woadem asi aklãm ɖe ati ŋuti.”\n3 Le ɣeyiɣi ma tutu me la, Yudatɔwo ƒe Osɔfogãwo kple Yudea dumemegã\nbubuwo kpe ta ɖe Osɔfogãtɔ, Kayafa ƒeme, 4 be yewoade ŋugble tso ale si woawɔ\nalé Yesu le bebe me awui la ŋuti. 5 Ke wo katã wolɔ̃ ɖe edzi bena, “Míawɔ nu sia\ngake menye le ŋutitotoŋkekea dzi o, ne menye nenema o la zi atɔ le dukɔa me.”\n(Marko 14:3-9; Yohanes 12:1-8)\n6 Azɔ Yesu yi Betania eye wòdze Simɔn anyidɔléla la ƒeme. 7 Esi wonɔ nu ɖum la,\nnyɔnu aɖe va aƒea me kple amiʋeʋẽ xɔasi aɖe eye wòʋui tsɔ kɔ ɖe tame na Yesu.\n8 Esia ve dɔme na nusrɔ̃lawo ŋutɔ eye wogblɔ bena, “Nu ka ta wòle be ame\nnatsɔ ga aƒu gbe ɖe yame alea? Enyo be wòawɔ esia? 9 Ate ŋu adzra ami sia, akpɔ\nga home gã aɖe atsɔ na ame dahewo ɖe.”\n10 Yesu nya nu si bum nusrɔ̃lawo le ale wògblɔ na wo be, “Migaɖe ɖeklemi\nkple nyɔnua o, elabena nu nyui wònye wòwɔ nam. 11 Ame dahewo li kpli mi gbe sia\ngbe, ke nye la nyemanɔ mia gbɔ tegbee o. 12 Esi wònye be nye ku gbɔna kpuie ta la,\nekɔ amiʋeʋẽ la ɖe dzinye bena wòadzra nye ŋutilã ɖo hena ɖiɖi. 13 Nyɔnu sia ƒe ŋkɔ\nmele bubu ge akpɔ o elabena woagblɔ nu si wòwɔ la afia le xexeame godoo afi sia\nafi si woagblɔ nyanyui la le ko.”\n14 Le nyadzɔdzɔ sia megbe la, Yuda Iskariɔt, nusrɔ̃la wuieveawo dometɔ ɖeka yi ɖe\nOsɔfogãwo gbɔ 15 eye wòbia bena, “Ho nenie miaxe nam nenye be mede Yesu asi\nna mi?” Enumake woxlẽ klosaloga blaetɔ̃ tsɔ de asi nɛ. 16 Tso gbe ma gbe dzi ko\nYuda de asi mɔ si dzi wòato ade Yesu asi na Osɔfogãwo la didi me.\n(Marko 14:12-21; Luka 22:7-14, 21-23; Yohanes 13:21-30)\n17 Le ŋkeke gbãtɔ si do ŋgɔ na abolo maʋamaʋã ɖuɖu ƒe ŋkekea dzi la, nusrɔ̃lawo te\nɖe Yesu ŋu eye wobiae be, “Afi kae míele ŋutitotoŋkekenyui la ɖu ge le?”\n18 Yesu ɖo eŋu na wo be, “Ne miege ɖe dua me teti ko la, miado go ŋutsu\naɖe, mi gblɔ nɛ bena, ‘Míaƒe Nufiala ɖo mí ɖe gbɔwò be míagblɔ na wò be, yeƒe\nɣeyiɣi la ɖo azɔ eya ta ye kple yeƒe nusrɔ̃lawo yewoava dze gbɔwò aɖu\nŋutitotoŋkekenyui la.’” 19 Nusrɔ̃lawo wɔ ɖe Yesu ƒe gbe dzi pɛpɛpɛ eye wodzra ɖo\nna ŋkekea ɖuɖu le afi ma.\n20 Le fiẽ me la, Yesu kple eƒe nusrɔ̃lawo nɔ kplɔ̃ ŋu eye woɖu nu. 21 Ke esi\nwonɔ nua ɖum la, Yesu gblɔ na wo be, “Mia dometɔ ɖeka adem asi be woawu.”\n22 Nya sia ɖi ɖe nusrɔ̃lawo ŋutɔ ale wolé blanui. Wo dometɔ ɖe sia ɖe tsi\ndzodzodzoe eye wobiae be, “Aƒetɔ nyea? Aƒetɔ nyea?”\n23 Yesu ɖo eŋu na wo be, “Ame si de asi nuɖugba me kplim lae le dɔ sia wɔ\nge. 24 Ele nam be maku abe ale si nyagblɔɖilawo gblɔe da ɖi xoxo ene. Gake baba\nna ame si adem asi. Le nyateƒe me la, nenye be womegaxa dzii o la anyo nɛ wu sa.”\n25 Ke azɔ la, Yuda hã bia Yesu be, “Nufiala, nyee le nu sia wɔ gea?” Ke\nYesu ɖo eŋu nɛ be, “Nɔvi, wò tututue le dɔ sia wɔ ge.”\nAƒetɔ ƒe Nuɖuɖu Kɔkɔ ɖo ɖo anyi\n(Marko 14:22-26; Luka 22:15-20)\n26 Esi wonɔ nua ɖum la, Yesu tsɔ abolo ɖe asi. Edo gbe ɖa ɖe aboloa ta eye womae\nna wo be woaɖu. Esi wòtsɔ aboloa na wo be woaɖu la, egblɔ be, “Mixɔe ɖu. Esiae\nnye nye ŋutilã.”\n27 Emegbe la etsɔ wain kplu la hã ɖe asi, do gbe ɖa ɖe eta eye wotsɔe na wo\nbe woano. Egagblɔ na nusrɔ̃lawo be, “Mi katã mixɔe no, 28 esia nye nye ʋu si wotsɔ\ntre nubabla yeyea nui. Wokɔe ɖi be ame geɖe nakpɔ nu vɔ̃ tsɔtsɔke to eme.” 29 Yesu\nyi edzi gblɔ na eƒe nusrɔ̃lawo bena, “Medi be mianya nyuie bena, nyemegale wain\nsia no ge akpɔ o, va se ɖe esi me nye kple miawo miaganoe yeyee le fofonye ƒe\nFiaɖuƒe la me.”\n30 Esi Yesu ƒo nu vɔ la, wo katã wodzi ha ɖeka eye wodo go heɖo ta\namitito la dzi.\nYesu gblɔ nya ɖi tso Petro ƒe nugbegbe le egbɔ ŋuti\n(Marko 14:27-31; Luka 22:31-34; Yohanes 13:36-38)\n31 Azɔ Yesu gblɔ na wo be, “Le egbe ƒe zã sia me la, mi katã mia kaka le ŋunye.\nElabena woŋlɔe ɖe mawunya me bena, ‘Mele alẽkplɔla la wu ge eye alẽawo katã\nakaka gbẽe.’ 32 Gake ne megagbɔ agbe la, mayi ɖe Galilea eye mado go mi le afi\n33 Petro tɔ asi akɔ gblɔ nɛ be, “Ne ame sia ame ka hlẽ le ŋuwò hã la, nye ya\nnyemadzo le gbɔwò gbeɖegbeɖe o.” 34 Ke Yesu gblɔ nɛ be, “Nɔvi, le nyateƒe me la,\nkasia ne koklo naku atɔ le fɔŋli me la, agbe nu le gbɔnye zi etɔ̃.”\n35 Petro gaɖo eŋu kple kakaɖedzi be, “Ke ɖeko maku hafi agbe nu le gbɔwò”\nAzɔ nusrɔ̃la bubuawo katã hã gblɔ nenema.\n36 Ke Yesu kplɔ wo yi ɖe abɔ aɖe si woyɔna be Getsemane la me eye wògblɔ na wo\nbe woabɔbɔ nɔ anyi alala ye vie. Esi wonɔ elalam la, ezɔ yi ŋgɔ vie be yeado gbe ɖa.\n37 Ekplɔ Petro kple Zebedeo vi eveawo siwo nye Yohanes kple yakobo la ɖe asi. Esi\nwova ɖo teƒea la eƒe lãme gbɔdzɔ eye wòlé blanui.\n38 Ale wògblɔ na wo bena, “Nye lãme gbɔdzɔ ŋutɔ eye nye dzi le nu xam\nheyi ku me ke, eya ta minɔ afi sia eye mianɔ ŋudzɔ kplim.”\n39 Yesu zɔ yi ŋgɔ vie, edze klo eye wòtsyɔ mo anyi. Azɔ edo gbe ɖa be,\n“Fofonye, ne anɔ bɔbɔe la, ekema ɖe kplu sia ɖa le dzinye. Ke na be nu si ke nye wò\nlɔlɔ̃ nu la nava eme ke menye nu si medi la o.”\n40 Yesu trɔ va nusrɔ̃la etɔ̃awo gbɔ kasia, ekpɔ be wonɔ alɔ̃ dɔm bɔkɔɔ. Eyɔ\nPetro eye wòbiae se bena, “Ke miate ŋu anɔ ŋu kplim gaƒoƒo ɖeka pɛ oa? 41 Minɔ\nŋudzɔ eye mido gbe ɖa, nemenye nenema o la, tetekpɔ aɖu mia dzi. Elabena gbɔgbɔ\n42 Yesu gagblẽ nusrɔ̃la etɔ̃awo ɖi heyi ɖado gbe ɖa ake be, “Fofo, nenye be\nele be mano kplu sia kokoko la, ekema mawɔ wò lɔlɔ̃ nu.”\n43 Esi wògatrɔ va la ekpɔ nusrɔ̃lawo woganɔ alɔ̃ dɔm ko elabena alɔ̃ bla woƒe\nŋkuwo. 44 Etrɔ le wo gbɔ gayi ɖado gbe ɖa zi etɔ̃lia.\n45 Azɔ etrɔ va nusrɔ̃lawo gbɔ eye wògblɔ na wo be, “Miate ŋu adɔ alɔ̃ azɔ\nfãa eye mia dzudzɔ mia ɖokuiwo. Gake nɔviwo, ɣeyiɣi la de be woadem asi na nu vɔ̃\nwɔlawo. 46 Mitso míadze mɔ. Mikpɔ ɖa, ame si le denye ge asi la enye ma gbɔna.”\nYesu dede asi kple eléle\n(Marko 14:43-50; Luka 22:47-53; Yohanes 18:3-12)\n47 Esi wònɔ nua ƒom la Yuda ame si nye nusrɔ̃la wuieveawo dometɔ ɖeka la enye\nekem le ŋgɔ na ameha gã aɖe eye wozɔ gbɔna. Ameha siawo nye amedɔdɔwo tso\nYudatɔwo ƒe Osɔfowo kple dumemegãwo gbɔ, eye wolé yiwo kple kpowo ɖe asi\ngbɔna. 48 Yuda gblɔ na wo do ŋgɔ be ame si dim wole la enye ame si yeado gbe na\neye yeagbugbɔ nu na la. 49 Yuda zɔ tẽe yi ɖe Yesu gbɔ gblɔ nɛ be, “Medo gbe na\nwò, Nufiala,” eye wògbugbɔ nu nɛ.\n50 Ke Yesu gblɔ nɛ be, “Nɔvi, yi wò dɔ si ta nèva ɖo la dzi.” Kasia,\namewo lũ ɖe Yesu dzi eye wolée.\n51 Enumake Yesu ƒe nusrɔ̃lawo dometɔ ɖeka ɖe eƒe yi le aku me eye wòkpa\nto na Yudatɔwo ƒe osɔfogã ƒe subɔvi ɖeka.\n52 Ke Yesu gblɔ nɛ be, “Megawɔ wò yi ŋudɔ o, tsɔe de aku me, elabena ame\nsiwo wɔa yi ŋudɔ la, hã kpɔa ku le yi nu. 53 Alo menya be mate ŋu abia Fofonye\neye wòana mawudɔla akpeakpewo mí be woadzɔ mía ŋu oa? 54 Ke ne mewɔ\nnenema ɖe ale ke nya siwo woŋlɔ da ɖi le mawunya me siwo le dzɔdzɔm fifia hã la\nawɔ hafi ava eme?”\n55 Azɔ Yesu trɔ ɖe amehawo gbɔ ƒo nu na wo be, “Nu vɔ̃ wɔla kple hlɔ̃dola\nmenye hafi mietsɔ yiwo kple kpowo ɖe asi va be yewoalém hã? Menɔ mia dome,\ngblɔ nya le miaƒe gbedoxɔ me gbe sia gbe, ke miete ŋu wɔ naneke o. 56 Nyateƒe nu\nsiawo katã le dzɔdzɔm tututu abe ale si nyagblɔɖilawo ŋlɔe da ɖi le mawunya la me\nLe Sanhedrin ƒe ŋkume\n(Marko 14:53-65; Luka 22:54-55, 63-71; Yohanes 18:13-14, 19-24)\n57 Ameha la kplɔ Yesu yi ɖe Osɔfogã Kayafa ƒe aƒeme, afi si Yudatɔwo ƒe osɔfowo\nkatã va ƒo ƒu ɖo la. 58 Petro hã dze ameawo yome ɖɔɖɔɖɔ va Osɔfogãwo ƒe aƒea me\neye wòyi ɖanɔ asrafoawo dome be yeakpɔ nu si adzɔ ɖe Yesu dzi ɖa.\n59 Yudatɔwo ƒe Osɔfogãwo kple dumegãwo kpe ta ɖe ʋɔnudrɔ̃ƒegã la henɔ\nvodada si dzi woatsi tre ɖo atso kufia nɛ la dim. 60 Gake womekpɔ ɖeke o, togbɔ be\name geɖewo lɔ̃ ɖi aʋatsoɖase le eŋu hã. 61 Le nuwuwu la ame eve va gblɔ be, “Ame\nsia gblɔ be, ‘mate ŋu agba Mawu ƒe gbedoxɔ sia agatui le ŋkeke etɔ̃ megbe.’”\n62 Enumake Yudatɔwo ƒe Osɔfogã la tsi tre hebia Yesu be, “Alekee, nuɖeɖe\naɖe le asiwo le nya sia ŋua?” 63 Ke Yesu meke nu o.\nOsɔfogã la yi edzi gblɔ nɛ be, “Meta Mawu gbagbe la, nenye wòe nye Mesia,\nMawu Vi la la, ekema gblɔe mise fifia.”\n64 Azɔ Yesu ɖo eŋu gblɔ be, “Ẽ, nye tututue, eye madidi o la, miakpɔ nye\nAmegbetɔ Vi la mabɔbɔ nɔ Mawu ŋusẽkatãtɔ la ƒe nuɖusime, eye matrɔ agbɔ va le\ndziƒo lilikpowo me.”\n65 Eƒe nya sia tɔ dzi na Yudatɔwo ƒe Osɔfogã la ale woƒu asi akɔta gblɔ bena,\n“Mise ɖa, ame sia gblɔ busunya, megahiã be ame bubu aɖeke naɖi ɖase o, mí katã\nmíese eƒe numegbe xoxo. 66 Nu kae nye miaƒe nyametsotso?” Ameha gã la do ɣli\nbe, “Edze na ku, ele be woawui!”\n67 Azɔ amewo ƒu du ɖe edzi, ɖe ta ɖe eŋu eye ɖewo tu kɔe to megbe hegblɔ\nnɛ be, 68 “Ne wòe nye Mesia la la, ekema tɔ asi ame si ƒo wò to megbe la dzi ne\n(Marko 14:66-72; Luka 22:56-62; Yohanes 18:15-18, 25-27)\n69 Le ɣeyiɣi siawo katã me la, Petro ganɔ amehawo dome le xexe. Nyɔnuvi dzaa\naɖe te ɖe eŋu gblɔ nɛ bena, “Wò hã ènɔ Yesu Galileatɔ la yome.”\n70 Ke Petro sẽ nu le wo katã ŋkume, “Nye menya naneke le nu si gblɔm nèle\nla ŋu o.”\n71 Emegbe la Petro do ɖe agboa nu eye nyɔnuvi bubu aɖe hã gakpɔ Petro le\namehawo dome, eye wògblɔ na ame siwo le afi ma be, “Ame sia hã nɔ Yesu\nNazaretitɔ ƒe nusrɔ̃lawo dome.”\n72 Azɔ Petro ka atam be, “Nye menya ŋutsu la le afi aɖeke kura kpɔ o!”\n73 Ke eteƒe medidi o la, ame siwo tsi tre ɖe afi ma la te ɖe Petro ŋu gblɔ nɛ\nbe, “Nɔvi, míenya be Yesu ƒe nusrɔ̃lawo dometɔ ɖeka nènye, wò nuƒo hã sɔ kple\nGalileatɔwo tɔ pɛpɛpɛ.”\n74 Azɔ Petro do ɣli. Eka atam gblɔ be, “Ne menya ame sia tututu la, ekema\nnane nedzɔ ɖe dzinye.”\nKasia Petro naɖe nu le nyaa me la, koklo ku atɔ ‘kɔkɔliakɔe.’ 75 Enumake\nPetro ɖo ŋku nya si Yesu gblɔ nɛ be, “Hafi koklo naku atɔ la agbe nu le gbɔnye zi\netɔ̃” la dzi. Ale wòtrɔ dzo eye wofa avi vevie.\nYesu le Pilato ŋukume\n(Marko 15:1; Luka 23 :1-2; Yohanes 18:28-32)\n27 Esi ŋu ke la, Osɔfogãwo kple Yudatɔwo ƒe dumemegã bubuwo kpe ta be woade\nŋugblẽ le ale si woawɔ able Romatɔwo ƒe dziɖuɖua nu ne wòatso kufia na Yesu la\nŋuti. 2 Emegbe la, wode gae eye wokplɔe yi na Pilato, Romatɔwo ƒe gɔvina.\nYuda ƒe ku\n3 Le ɣeyiɣi sia me la, Yuda, ame si de Yesu asi la kpɔ be wotso kufia nɛ. Eƒe susu\ntrɔ eye wòvee vevie be wòwɔ esia. Eya ta egbugbɔ ga si wòxɔ le Osɔfogãwo kple\nYudatɔwo ƒe dumemegãwo si la yii na wo.\n4 Egblɔ na wo be, “Mewɔ nu vɔ̃ elabena, mede ame maɖifɔ asi.” Ke woɖo\neŋu nɛ be, “Wònyae nye ema, ɖeke meka mí o.”\n5 Ale Yuda tsɔ ga la ƒu gbe ɖe anyigba le gbedoxɔ la me eye wòyi ɖade ka ve\nna eɖokui. 6 Osɔfogãwo va fɔ ga la le anyigba eye wogblɔ bena, “Míate ŋu atsɔ ga\nsia ade nudzɔɖaka le me o, elabena etsi tre ɖe míaƒe sewo ŋu be, míaxɔ ga si woxe\nɖe ame aɖe ƒe ku ta la.”\n7 Mlɔeba la, woɖoe be yewoatsɔ ga la aƒle abɔ aɖe si le afi si Zemelawo kaa\nanyi lena la eye yewoatrɔe woazu ameɖiƒe na amedzro siwo ku le Yerusalem. 8 Eya\ntae woyɔa ameɖiƒe sia be, “ʋubɔ” va se ɖe egbe. 9 Esia wu nya si nyagblɔɖila\nYeremia gblɔ da ɖi be, “Wotsɔ klosalo ga blaetɔ̃, si wòxɔ le Israelviwo gbɔ la, 10 ƒle\nabɔe tso Zemelawo si abe ale si Aƒetɔ la gblɔ nam ene,” la nu.\nPilato bia gbe Yesu\n(Marko 15:2-5; Luka 23:3-5; Yohanes 18:33-38)\n11 Azɔ la Yesu tsi tre ɖe Pilato, Roma dziɖuɖua ƒe gɔvina ŋkume. Gɔvina la biae be,\n“Wòe nye Yudatɔwo ƒe Fia la?” Yesu ɖo eŋu nɛ be, “Ẽ, abe ale si míegblɔe ene. 12\nOsɔfogãwo kple Yudatɔwo ƒe dumemegãwo tsɔ nya geɖewo wɔ nutsotsoe ɖe Yesu\nŋuti, gake eya zi ɖoɖoe kpoo. Meɖo nya ɖeka pɛ hã ŋu o.\n13 Pilato gabiae be, “Mèle nya gbogbo siwo gblɔm wole ɖe ŋutiwò la sem\n14 Ke Yesu meɖo nya la ŋu nɛ o eye esia wɔ nuku na Pilato ŋutɔ.\n(Marko 15:6-15; Luka 23:13-25; Yohanes 18:39-19:16)\n15 Enye gɔvina la ƒe ɖoɖo be ne ŋutitotoŋkeke la ɖo edzi ƒe sia ƒe la, yeaɖe asi le\nYudatɔ gamenɔla si wodi la ŋuti. 16 Le ƒe sia me la, gamenɔla aɖe li, ame sia nye\name dovo, tagbɔsesẽtɔ aɖe. Eƒe ŋkɔe nye Baraba. 17 Esi ameha la ɖi anyi ɖe Pilato\nƒe xɔxɔnu le ŋdi ma la, ebia wo be, “Ame ka ŋutie maɖe asi le na mi? Baraba loo alo\nYesu, miaƒe Mesia la?” 18 Elabena Pilato nya nyuie be ale si ame geɖewo dze Yesu\nyome la koe biã ŋu na Yudatɔwo ƒe dumemegãwo eya tae wolée ɖo.\n19 Ke esi wòbɔbɔ nɔ ʋɔnudrɔ̃zikpui la dzi la, srɔ̃a ɖo gbedeasi sia ɖee be,\n“Megaka asi ame dzɔdzɔe ma ŋuti o; elabena etsɔ si va yi ƒe zã la meku drɔ̃e dziŋɔ\naɖe tso eŋuti.”\n20 Azɔ la Osɔfogãwo kple Yudatɔwo ƒe dumemegãwo ble ameha la nu be\nwoabia be woaɖe asi le Baraba ŋuti na yewo eye woawu Yesu. 21 Eya ta esi gɔvina\nla gabia be, “Ame eve siawo dometɔ ka ŋutie maɖe asi le na mi?” la, ameha la do\nɣli sesῖe be, “Baraba.”\n22 Pilato biawo be, “Ekema nu kae mawɔ kple Yesu, miaƒe Mesia la?” Wodo\nɣli hoo be, “Klãe ɖe ati ŋuti”\n23 Pilato gabia be, “Nu ka tae miedi be mawɔ esia ɖo, eye vo kae wòda?” Ke\nwoawo la ɣlia dodo dzi ko wonɔ be, “Klãe ɖe ati ŋuti! Klãe ɖe ati ŋuti!”\n24 Esi Pilato kpɔ be ameawo ɖo kplikpaa eye howɔwɔ gã aɖe le egɔme dzem\nla, edɔ be woaku tsi ɖe gagbɛ me vɛ na ye, ale woklɔ asi le ameha la ŋkume gblɔ be,\n“Ame nyui sia ƒe ʋu kɔkɔ ɖi la, metso gbɔnye o; ke boŋ etso mia gbɔ!”\n25 Ameha la do ɣli sesῖe be, “Eƒe ʋɔ kɔkɔ ɖi ƒe tohehe neva mí kple mía\nviwo dzi fãa!”\n26 Ale Pilato ɖe asi le Baraba ŋuti na wo. Ena woƒo Yesu eye esi woƒoe vɔ\nla, eɖe asi le eŋu na Roma srafowo be woakplɔe yi aɖaklã ɖe ati ŋu.\n(Marko 15:16-20; Yohanes 19:2-3)\n27 Gbã la, asrafoawo kplɔe yi ɖe afi si aʋawɔnuwo nɔna eye asrafoha la katã va ƒo\nxlãe. 28 Woɖe eƒe awu siwo wòdo la le eŋuti eye wotsɔ awu dzῖ do nɛ 29 eye wotsɔ\nŋu didi aɖewo wɔ fiakuku heɖɔ nɛ eye wotsɔ fiatikplɔ hã de eƒe dusisi me. Wova\ndzea klo ɖe eŋkume fewuɖutɔe eye wogblɔna be, “Míedo gbe na wò, Yudatɔwo ƒe\nfia.” 30 Azɔ la, wotu ta ɖe eŋuti eye woxɔ atikplɔ la le esi hetsɔ ƒo dzodome nɛ\n31 Esi wowu fewuɖuɖua nu la, woɖe awu dzῖ la le eŋuti eye wotsɔ eya ŋutɔ\nƒe awuwo do nɛ eye wokplɔe dzoe yina kaklã ge ɖe ati ŋuti.\nWoklã Yesu ɖe ati ŋuti\n(Marko 15:21-32; Luka 23:26-43; Yohanes 19:17-27)\n32 Esi woyina eklã ge ɖe atitsoga ŋuti la, wodo go ŋutsu aɖe si tso Kirene, le Afrika,\neŋkɔe nye Simɔn, eye wozi edzi be wòatsɔ atitsoga la akpe Yesu. 33 Ale wova ɖo\nteƒe si woyɔna be Golagata, si gɔme nye “Ametakoli Togbɛ.” 34 Asrafoawo tsɔ wain\nsi me wode atikee la nɛ be wòano gake esi wòɖɔe kpɔ la, egbe enono. 35 Esi woklãe\nɖe atitsoga ŋuti vɔ la, asrafoawo da akɔ ɖe eƒe awuwo dzi be woazu ame si ɖu dzi la\ntɔ. 36 Le esia megbe la, wobɔbɔ nɔ anyi ɖe afi ma henɔ eŋu dzɔm. 37 Woŋlɔ nu\nklã ɖe eƒe atitsoga la tame be, “Ame sia nye Yesu, Yudatɔwo ƒe fia la.”\n38 ŋdi ma ke la, woklã adzodala eve hã ɖe ati ŋu le axawo kple eve dzi. 39\nAme siwo to teƒea va yina la dzui hegblɔ nya vlo geɖewo ɖe eŋuti. Woʋuʋua ta\nfewuɖutɔe be, 40 “Ke alee wòle! Àte ŋu agbã gbedoxɔ la, agbugbɔ atui le ŋkeke atɔ̃\nmegbe. Mate ŋui oa? Ne àte ŋui eye nenye Mawu Vi tututu la, ɖe ɖokuiwò le atia\n41 Osɔfogãwo kple Yudatɔwo ƒe dumemegã bubu siwo le afi ma la ɖu fewu\nle eŋu be, 42 “Eɖe ame bubuwo gake mate ŋu aɖe eɖokui o! Ke wò boŋue nye\nYudatɔwo ƒe fia laa? Nenye wòe la, ɖi le atitsoga la ŋuti, ekema míaxɔ dziwò ase. 43\nEbe yexɔ Mawu dzi se; Mawu neɖo kpe eƒe xɔse la dzi ne wòaɖee le atia ŋuti. Alo\nmenye eyae gblɔ be, ‘Mawu vi menye,’ oa?”\n44 Nenema ke adzodala siwo woklã ɖe ati ŋuti kpe ɖe eŋuti la hã dzui heɖe\nalɔme le eŋuti.\n(Marko 15:33-41; Luka 23:44-49; Yohanes 19:28-30)\n45 Le ŋdɔ ma la, zadokeli do ɖe anyigba la katã dzi gaƒoƒo etɔ̃ sɔŋ, tso ŋdɔ ga\nwuieve va se ɖe ɣetrɔ ga etɔ̃ me.\n46 Le ɣetrɔ ga etɔ̃ me la, Yesu do ɣli sesῖe be, “Eli, Eli lama sabaktani”, esi\ngɔme enye, “Nyee Mawu, nyee Mawu nu ka ŋuti nègblẽm ɖi mahã?”\n47 Nukpɔla siwo le afi ma la dometɔ aɖewo mese nya si wògblɔ la gɔme\nnyuie o, eye wobu be Eliya yɔm wòle. 48 Ameawo dometɔ ɖeka si du ɖatsɔ aha tsitsi\neye wokɔe ɖe akutsa tɔxɛ aɖe me. Etɔ akutsa la ɖe ati nu eye wòtsɔe ɖo nu na\nYesu. 49 Ke ame bubuwo gblɔ nɛ be, “ɖe asi le eŋuti ne míakpɔe ɖa be Eliya ava\nɖee le atia ŋuti hã.”\n50 Yesu gado ɣli sesῖe ake. Etsɔ eƒe gbɔgbɔ la na eye wòku kpoo. 51 Eye kpɔ\nɖa xɔmetsovɔ si wotsɔ xe Kɔkɔeƒewo ƒe Kɔkɔeƒe la ŋkumee le gbedoxɔ me la ma ɖe\neve enumake tso tame va se ɖe egɔme eye anyigba ʋuʋu kpekpekpe; agakpe gãwo hã\ngbã 52 eye yɔdowo nu ʋu eye nyɔnu kple ŋutsu siwo nye mawuvɔ̃lawo hafi ku la\ngagbɔ agbe. 53 Le Yesu ƒe tsitretsitsi megbe la, wodo le woƒe yɔdoawo me eye woyi\nɖe Yerusalem, afi si woɖe wo ɖokuiwo fia ame geɖewo le.\n54 Esi asrafo siwo klãe ɖe atia ŋuti kple woƒe amegãwo kpɔ nu siwo va dzɔ\nkple ale si anyigba ʋuʋui la, ŋudzi kple vɔvɔ̃ lé wo eye wogblɔ be, “Ame sia nye\nMawu Vi vavã.”\n55 Nyɔnu siwo kplɔe ɖo tso Galilea be yewoava kpɔ edzi le Yerusalem la, le\nnu siwo katã le dzɔdzɔm la kpɔm tso adzɔge. 56 Ame siawo dometɔ aɖewoe nye\nMaria Magdalatɔ, Maria Yakobo kple Yosef dada kple Yohanes kpakple Yakobo\nsiwo nye Zebedeo ƒe viwo la dada.\n(Marko 15:42-47; Luka 23:50-56; Yohanes 19:38-42)\n57 Esi fiẽ ɖo la, kesinɔtɔ aɖe si ŋkɔe nye Yosef, tso Arimatia, ame si nye Yesu\nyomedzelawo dometɔ ɖeka la, 58 yi ɖe Pilato gbɔ hebia Yesu ƒe ŋutilã kukua. Pilato\nɖe gbe be woatsɔ Yesu ƒe ŋutilã kukua nɛ. 59 Yosef xɔ ame kuku la eye wòtsɔ aklala\nyeye aɖe si fu tititi la xatsa ɖe eŋuti nyuie 60 eye wòtsɔe mlɔ yɔdo si eya ŋutɔ ɖe ɖe\nagakpewo dome la me hemli kpe gã aɖe tu yɔdo la nu. 61 Maria Magdalatɔ kple\nMaria evelia wonɔ anyi henɔ ale si woɖi Yesu kple afi si woɖi ɖo la kpɔm.\nAsrafowo dzɔ yodo la ŋu\n62 Le ŋufɔke, esi ŋutitoto ŋkeke la ƒe ŋkeke gbãtɔ wu enu la, Osɔfogãwo kple\nFarisitɔwo yi ɖe Pilato gbɔ 63 eye wogblɔ nɛ be, “Aƒetɔ, alakpatɔ ma gblɔ kpɔ be,\n‘Matsi tre le ŋkeke etɔ̃ megbe’ 64 Eya ta míedi be naɖe gbe ne woatre yɔdo la nu va\nse ɖe ŋkeke etɔ̃a gbe ale be eƒe nusrɔ̃lawo mate ŋu ayi aɖafi eƒe ŋutilã kukua ahable\namewo be, etsi tre o. Nenye be nu sia va eme la, ekema nu si adzɔ fifia la, awu\n65 Pilato ɖo nya la ŋu na wo be, “Mikplɔ asrafo siawo yi nɛ woadzɔ yɔdo la\n66 Ale wotre yɔdo la nu hetsɔ kpovitɔwo ɖo afi ma be woadzɔ eŋuti.\n(Marko 16:1-8; Luka 24:1-12; Yohanes 20:1-10)\n28 Le Kwasiɖagbe ƒe fɔŋli me la, Maria Magdalatɔ kple Maria evelia woyi ɖe\nyɔdo la to. 2 Kasia anyigba ʋuʋu sesῖe; elabena mawudɔla aɖe si tso Aƒetɔ la gbɔ la\nɖi tso dziƒo va mli kpe gã la ɖa eye wòbɔbɔ nɔ anyi ɖe edzi. 3 Mawudɔla la ƒe mo le\nkeklẽm abe dzikedzo ene eye eƒe awuwo fu tititi abe ɖetifu ene. 4 Esi dzɔlawo kpɔe\nla, dzidzi ƒo wo eye womu dze anyi heku ƒenyi. 5 Mawudɔla la ƒo nu na nyɔnuawo\ngblɔ be, “Migavɔ̃ o, menya be Yesu si woklã ɖe ati ŋu la dim miele 6 gake mele afi\nsia o. Elabena etsi tre abe ale si wògblɔ da ɖi ene. Miva kpɔ afi si wotsɔe mlɔe la ɖa.\n7 Azɔ miɖe abla miayi aɖagblɔe na eƒe nusrɔ̃lawo be, etsi tre tso ame kukuwo dome\neye woyina ɖe Galilea be miava kpe ye le afi ma. Mixɔ nye gbedeasi sia yi na wo.”\n8 Nyɔnuawo si du dzo le yɔdoa to kple vɔvɔ̃ kple dzidzɔ. Esi wole dua dzi\nyina ɖe nusrɔ̃lawo di ge la, 9 Yesu va kpe wo. Edo gbe na wo be, “ŋdi na mi” eye\nwodze klo ɖe eƒe akɔme helé eƒe afɔwo ɖe asi eye wosubɔe.\n10 Yesu gblɔ na wo be, “Migavɔ̃ o! Miyi miagblɔ na nɔvinyewo be woadze\nmɔ enumake ayi ɖe Galilea eye woado gom le afi ma.”\nAsrafoawo na nutsotso\n11 Esi nyɔnuawo le gegem ɖe dua me la, asrafo siwo nɔ yɔdoa ŋu dzɔm le ƒe ɖewo\nva Osɔfogãwo gbɔ hegblɔ nu si va dzɔ la na wo. 12 Esi Osɔfogãwo kpe ta kple\ndumemegãwo la wode aɖaŋu eye wotsɔ ga home gã aɖe na asrafoawo bena; 13\n“Migblɔ be, ‘Eƒe nusrɔ̃lawo va zã me eye wofi eƒe kukua dzoe esi míenɔ alɔ̃ dɔm’”\n14 Takpekpe la do ŋugbe be, “Nenye be gɔvina la se nya sia la, miatsi tre aʋli\nmia ta eye nu sia nu ayi dzi nyuie.”\n15 Ale asrafoawo xɔ ga la eye wogblɔ nu si woɖo na wo be woagblɔ la. Nya\nla kaka ɖe Yudatɔwo dome gbẽe eye woxɔe se va se ɖe egbegbe gɔ̃ hã.\nDɔdeasi gã la\n(Marko 16:14-18; Luka 24:36-49; Yohanes 20:19-23)\n16 Nusrɔ̃la wuiɖekɛawo hã dze Galilea mɔ dzi eye woyi ɖe to si dzi Yesu ɖo be\nyeado go wo le la dzi. 17 Afi sia wokpee le hesubɔe, ke wo dometɔ aɖewo meka ɖe\nedzi be Yesu ŋutɔ nye ema o.\n18 Egblɔ na eƒe nusrɔ̃lawo be, “Wotsɔ ŋusẽ si le dziƒo kple anyigba la katã de\nasi nam. 19 Eya ta miyi ɖawɔ amewo le dukɔ ɖe sia ɖe me woanye nye nusrɔ̃lawo;\nmiade mawutsi ta na wo le Fofo la, Vi la, kple Gbɔgbɔ Kɔkɔe la ƒe ŋkɔ me 20\nMiafia nu nusrɔ̃la yeye siawo be woawɔ ɖe se siwo katã mede na mi la dzi; eye\nkakaɖedzi nenɔ mia si ɣesiaɣi be, meli kpli mi ɣesiaɣi va se ɖe xexeame ƒe\nDouze versets où Jésus cite le Saint Esprit →